يَبُرَ.
107.
وٌ عَلَتَلَ تَنتُ، بَرِ مَ عَ قَن، عَ شَ شَنُنتٍيَ بُمَ عَبَدَن! 
عَلَتَلَ نَشَن شُن سَرَ، عَ نَشٍيٍ بَشِ عٍ يَشُييٍ يِ رَ، 
عَ نَشٍيٍ رَ مِنِشِ سِيٍ تَفِ سٌفٍتٍدٍ نُن سٌفٍفٌرٌدٍ مَبِرِ، عَ نَشٍيٍ قَشِ كٍلِقٍ كْولَ نُن بَا مَبِرِ، عٍ بِرِن شَ عَلَتَلَ تَنتُ. 
ندٍيٍ لْيشِ فبٍنفبٍرٍنيِ مَ، عٍ مُ سَبَتِدٍ يٌ تٌشِ. 
كَامّ نُن يٍ شْلِ نُ عٍ هَلَكِمَ، لِمَنِيَ نَشَ بَ عٍ يِ. 
عٍ تٌ عٍ دّ رَوَ عَلَتَلَ بّ عٍ شَ تْورّ كُي، عَ نَشَ عٍ قُلُن عٍ شَ حَشَنكَتّ مَ. 
عَ نَشَ عٍ رَحّرّ كِرَ تِنشِنشِ ندٍ شْن مَ، عَلَكٌ عٍ شَ يِرٍ قَنيِ تٌ عٍ سَبَتِمَ دّننَشّ. 
عٍ شَ عَلَتَلَ تَنتُ عَ شَ شَنُنتٍيَ شَ قٍ رَ، نُن عَ شَ كَابَنَكٌييٍ شَ قٍ رَ عَ نَشَن نَبَشِ عَدَ مَدِيٍ بّ، 
بَرِ مَ عَ يٍ شْلِ بَمَ مِشِيٍ مَ، عَ كَامّتْييٍ رَوَ سَمَ دٌنسٍ قَنيِيٍ رَ. 
ندٍيٍ نُ سَبَتِشِ دِ مِ كُي نُن قَشّ شَ نْي بُن مَ، فٍيلِ شْرْشْي كُي، يْلْنشْنيِ مَبَلَنشِ عٍ مَ. 
بَرِ مَ عٍ مُرُتَ نّ عَلَ شَ مَسٍنيِ شِلِ مَ، عٍ عَلَ شَ مَرَ سِ شْن. 
عَ نَشَ عٍ بْحّ مَقِيشّ تْورّ رَ. عٍ نَشَ دَفَلَن يّ، مِشِ يٌ مُ عٍ مَلِ. 
عٍ نَشَ مَرِفِ مَشَندِ نِمِسّ كُي، عَ نَشَ عٍ رَكِسِ عٍ شَ حَشَنكَتّ مَ. 
عَ نَشَ عٍ رَ مِنِ دِ مِ كُي نُن قَشّ شَ نْي بُنمَ، عَ نَشَ لُوتِيٍ بٌلٌن عٍ نُ شِرِشِ نَشٍيٍ رَ. 
عٍ شَ مَرِفِ بَتُ عَ شَ دُفُتّفّحَ شَ قٍ رَ، نُن عَ شَ وَلِ مَكَابَشِيٍ شَ قٍ رَ عَدَ مَدِيٍ بّ. 
بَرِ مَ عَ بَرَ وُرٍ نَادّيٍ وُرُ، عَ كٌندٌنيِيٍ كَنَ. 
شَشِلِتَرٍيٍ نُ بَرَ عٍ يّتّ سُشُ عٍ شَ مُرُتّ نُن عٍ شَ قٍ حَاشِيٍ رَ، عٍ لُ نِمِسّ كُي. 
دٌنسٍ بِرِن بَرَ نُ رَحَاشُ عٍ مَ، عٍ نُ قَ نَ قَشّ نَن دّءِ. 
عٍ شَ نَ شْرْرْي كُي، عٍ نَشَ عٍ شُي رَتٍ عَلَتَلَ مَ، عَ نَشَ عٍ رَكِسِ عٍ شَ شْرْرْي مَ. 
عَ نَشَ عَ شَ مَسٍنيِ رَ سَنبَ عٍ مَ، عَ عٍ رَيَلَن، عَ عٍ بَ عٍ شَ حَشَنكَتّ كُي. 
عٍ شَ مَرِفِ تَنتُ عَ شَ دُفُتّفّحَ نُن عَ شَ وَلِ مَكَابَشِيٍ شَ قٍ رَ عَدَ مَدِيٍ بّ. 
عٍ شَ سّرّشّيٍ بَ عَ شَ وَلِ قَنيِيٍ كٌلٌن قٍ رَ عَ بّ. عٍ مَن شَ عَ شَ وَلِ قَنيِيٍ عِقَلَ عٍ شُي عِتٍشِ رَ سّيوّ كُي! 
نَشٍيٍ نُ بِيَاسِمَ كُنكُي شُنفبٍيٍ كُي بَا مَ، عٍ مَن نُ يُلّيَ رَبَ يٍيٍ شُن مَ، 
نٍيٍ بَرَ مَرِفِ وَلِ قْشِيٍ نُن عَ شَ وَلِ مَكَابَشِيٍ تٌ بَا مَ. 
عَ نَشَ مَسٍنيِ تِ، تُرُننَادّ قٌيٍ نَشَ كٍلِ عَ مْرْنيِيٍ رَ مَشَ، 
عَ نُ بِيَاسِلَيٍ شَ كُنكُي عِتٍ عَ نُ عَ سِن، عٍ نُ نَ حَشَنكَتّ كُي. 
عٍ شُن نَشَ مَفِ عَ رَ عٍ نَشَ لُ عَلْ سِيسِلَيٍ. عٍ شَ شَشِلِمَيَ بِرِن نَشَ لُ عٍ مَ قُ. 
عٍ شَ نِمِسّ كُي عٍ نَشَ مَرِفِ شِلِ عٍ شُي عِتٍشِ رَ، عَ نَشَ عٍ رَتَنفَ نَ فبَلٌي مَ. 
عَ نَشَ تُرُننَادّ قٌيٍ عِتِ، عَ عَ مَسَبَرِ، مْرْنيِيٍ نَشَ عٍ رَشَرَ. 
عٍ نَشَ سّيوَ نٍيٍ شَ مَرَشَرّ رَ، عَ نَشَ عٍ شُنتِ عٍ وَشْندٍ رَ. 
عٍ شَ مَرِفِ تَنتُ عَ شَ دُفُتّفّحَ نُن عَ وَلِ مَكَابَشِيٍ شَ قٍ رَ عَدَ مَدِيٍ بّ! 
عٍ شَ عَ شَ قٍ فبٌ حَمَ بّ، عٍ شَ عَ مَتْشْ قٌرِيٍ شَ مَلَنيِ! 
عَ شُرٍ شُنفبٍيٍ مَسَرَ مَ فبٍنفبٍرٍنيِ رَ، عَ دُلٌنيِ قِندِ بْشِ مَشَرٍ رَ. 
عَ بْشِ قَنيِ قِندِ مَ قْشْي يِرٍ رَ، نَ بْشِكَيٍ شَ قٍ حَاشِ شَ قٍ رَ. 
عَ فبٍنفبٍرٍنيِ قِندِ مَ شُرٍ رَ عَ يِرٍ مَشَرٍ قِندِ شُرٍ فُلِ رَ، 
عَ كَامّتْييٍ رَ سَبَتِ نَا، عٍ تَا تِ نَا عٍ سَبَتِدٍ. 
عٍ شّ سَمَ، عٍ وُرِ بِلِيٍ سِمَ نَشٍيٍ بٌفِ بَرَكَمَ. 
عَ دُبَمَ عٍ بّ، عٍ وُيَ، عَ مُ سٍسٍ بَمَ عٍ شَ شُرُ سٍ كْنتِ رَ. 
ندٍيٍ فبٍيٍ شُرُنمَ، تْورّ نُن حَشَنكَتّ رَ. 
عَ مَرَحَاشُي دُ سُمَ قٌرِيٍ شُن نَ، عَ عٍ رَلْي فبٍنفبٍرٍنيِ مَ كِرَيٍ مُ دّننَشّ مَ، 
عَ مِسِكِينّيٍ بَمَ تْورّ كُي، عَ عٍ شَ دٍنبَيَيٍ رَوُيَ عَلْ شُرُ سٍيٍ. 
مِشِ تِنشِنشِيٍ نَ تٌمَ عٍ حّلّشِنمَ عَ رَ، كْنْ تِنشِنتَرٍيٍ بِرِن دّ بَلَنمَ نّ. 
شَشِلِمَ نَشَن نَ، عَ شَ عَ حْشْ سَ يِ قٍ بِرِن شْنمَ، عَ شَ مَرِفِ شَ دُفُتّفّحَ قَهَامُ. 
