عَننَبِ عٍسٍكِيٍلِ.
24.
عَ حّ سٌلٌمَنَانِ ندٍ، كِكٍ قُ، شِ قُ ندٍ رَ، عَلَتَلَ نَشَ عَ مَسٍن ﭑ بّ، عَ نَشّ، 
«عَدَ مَدِ، عِ شَ يِ حّ، يِ كِكٍ، نُن يِ لْشْي سّبّ، بَرِ مَ تٌ بَبِلْن مَنفّ فٍرٍ قْلْمَ نّ دَرِ سَلَمُ. 
عِ شَ يِ تَالِ وْيّنيِ قَلَ يِ بْنسْي مُرُتَشِ بّ. عَ قَلَ عٍ بّ؛ ‹عَلَتَلَ يِ نَن مَسٍنشِ؛ يٍ سَ تُندٍ كُي، تُندٍ دْشْ تّ مَ. 
سُبٍ شُتِ قَنيِيٍ سَ عَ كُي، شُتِيٍ نَشٍيٍ قَن عَ بِرِن بّ عَلْ تَبٍ نُن تُنكِ سُبٍ، 
نَشَن شَبَشِ شُرُ سٍ قَتٍ قَنيِ رَ. يٍفٍ سَ تّ هَن تُندٍ شَ سَتُن، سُبٍ شَ حِن.›» 
«وٌ مَرِفِ عَلَتَلَ يِ نَن مَسٍنشِ؛ فبَلٌي بَرَ يِ بْشِ لِ. يٍ بَرَ سٌ سُبٍ رَ تُندٍ كُي. سُبٍ شُتِ بِرِن بَ كٍرٍن كٍرٍنيِ رَ. 
مِشِ كْن تٌ رَشَبَ، عَ رَبَ قَنيٍ نَن قَرِ. شَ عَ سَ رَبَ بْشِ نّ نُ، بّندّ نُ نْمَ عَ مَكٌتٌدٍ. 
ﭑ قَن قَمَ نّ وٌ وُلِ رَقِلِدٍ ﭑ فبٍحْشْي رَ قَنيٍ قَرِ، عَلَكٌ عَ نَشَ مَكٌتٌ.» 
«وٌ مَرِفِ عَلَتَلَ يِ نَن مَسٍنشِ؛ ‹حَشَنكَتّ نَ يِ تَا قَشّتِ بّ. ﭑ يٍفٍ فبٍفبٍ سَمَ نّ نَ تّ شْورَ. 
وٌ قَن يٍفٍ سَ تّ، عَ شَ شُنفبٌ. سُبٍ حِن عَ قَنيِ رَ، بْرّ سٍ سَ عَ قَرِ، عَ شْرِيٍ شَ فَن قٍوٌ. 
نَ دَنفِ شَنبِ، تُندٍ عِفٍلِ شَ دْشْ تِفٍ وٌلٍنشِ قَرِ، هَن تُندٍ شَ قُرَ عَلْ وُرٍ فبٍيلِ نَشَن وَ مَ رَشُنُقٍ، عَلَكٌ سٍ بِرِن نَشَن لُشِ تُندٍ كُي عَ شَ حْن. 
كْنْ نَ مُ سْونّيَمَ. تّ مُ نْمَ سٍ بِرِن شْرِدٍ نَشَن لُمَ تُندٍ كُي.›» 
«وٌ بَرَ قِندِ سّنِيّنتَرٍيٍ رَ وٌ شَ يّنّ شَ قٍ رَ. ﭑ بَرَ كَتَ وٌ رَ سّنِيّندٍ، كْنْ وٌ مُ تِن. نَ كُي وٌ مُ سّنِيّنيِ سْتْمَ هَن ﭑ فّ ﭑ مَ شْنّ بِرِن نَمِنِدٍ وٌ مَ. 
ﭑ تَن عَلَتَلَ شَ عَ قَلَ وٌ بّ، نَ وَشَتِ بَرَ عَ لِ. ﭑ مُ كِنِكِنِمَ وٌ مَ، ﭑ مُ فبِلٍنمَ ﭑ مَ نَتّ مَ. ﭑ وٌ مَكِيتِمَ وٌ حّرّ كِ نُن وٌ شَ وَلِ نَن مَ. وٌ مَرِفِ عَلَتَلَ شُي نَن نَن كِ.» 
عَلَتَلَ نَشَ عَ مَسٍن ﭑ بّ، عَ نَشّ، 
«عَدَ مَدِ، عَ فبٍ مُ لُشِ ﭑ شَ عَ نِيَ عَ نَشَن نَقَن عِ مَ دَنفِقٍ عِ يَيٍ يَتِ رَ، ﭑ قَمَ نّ نَ رَلْيدٍ عِ مَ كٍرٍن نَ. كْنْ عِ نَشَن نَبَمَ، عِ نَشَ وَ شُي يٌ رَ مِنِ، عِ نَشَ يَ يٍ كٍرٍن نَمِنِ. 
عِ شَ عِ سَبَرِ عِ شَ سُننُنيِ كُي، عِ نَشَ عِ شُي رَ مِنِ عَلْ مِشِيٍ دَرِشِ عَ رَبَ رَ قَشَ مِشِيٍ بّ كِ نَشّ. عِ نَشَ عِ شُنيِ مَفٍلِ تِ، عِ نَشَ سَنكِرِ بَ عِ سَنيِ، عِ نَشَ عِ يَتَفِ مَكٌتٌ، عِ نَشَ دٌنسٍ دٌن مِشِيٍ دَرِشِ نَشَن دٌن نَ حْن قٍ تّمُي.» 
ﭑ مَ فِنّ نَشَ قَشَ نَ نُنمَرٍ رَ. نَ كُيٍ عِبَ فّيسّفّ، ﭑ نَشَ عَ رَبَ عَلْ عَلَتَلَ نُ بَرَ ﭑ يَمَرِ كِ نَشّ. 
حَمَ نَشَ ﭑ مَشْرِن، «عِ نَ يِ حْن قٍ رَبَقٍ كِ نَشّ، نَ مُنسٍ مَسٍنمَ مُشُ تَن بّ؟» 
ﭑ نَشَ عٍ يَابِ، «عَلَتَلَ نَشَ عَ مَسٍن ﭑ بّ، عَ نَشّ، 
‹عَ قَلَ عِسِرَيِلَ بْنسْي بّ، وٌ مَرِفِ عَلَتَلَ نَشّ، عَ فبٍ مُ لُشِ ﭑ شَ عَ نِيَ ﭑ مَ هْرْ مْبَنشِ شَ قِندِ يِرٍ سّنِيّنتَرٍ رَ، نَ بَنشِ نَشَن نَقَن وٌ مَ كِ قَنيِ رَ. وٌ شَ دِيٍ مَن قَشَمَ نّ سَنتِدّفّمَ رَ.› 
نَ تّمُي وٌ قَمَ نَ حْن قٍ سُشُدٍ عَلْ ﭑ عَ سُشُ كِ نَشّ. وٌ مُ وٌ يَتَفِ مَكٌتٌمَ، وٌ مُ حْن قٍ دٌنسٍ دٌنمَ، 
وٌ مُ وٌ شُنيِ مَفٍلِ تِمَ، وٌ مُ سَنكِرِ بَمَ وٌ سَنيِ. وٌ مُ حْن قٍ رَبَمَ وَ شُي رَ. وٌ شَ يُنُبِيٍ نَن تُن وٌ شُن نَكَنَمَ. 
عَلَ مَن نَشّ، ‹عَننَبِ عٍسٍكِيٍلِ قِندِ مَ وٌ بّ مِسَالِ نَن نَ. عَ نَشَن نَبَشِ، وٌ قَن قَمَ نَ نَن نَبَدٍ. نَ قٍيٍ نَ رَبَ، وٌ عَ كٌلٌنمَ نّ عَ ﭑ تَن نَن نَ وٌ مَرِفِ عَلَتَلَ رَ.›» 
«عَدَ مَدِ، ﭑ شَ عَ قَلَ عِ بّ، ﭑ عٍ شَ هْرْ مْبَنشِ، نَشَن نَقَنشِ عٍ مَ كِ قَنيِ رَ، عَ نُن عٍ شَ دِيٍ، ﭑ نٍيٍ بَمَ عٍ يِ رَ لْشْي نَشّ، 
نَ لْشْي يَتِ مِشِ رَتَنفَشِ قَمَ نّ عِ يِرٍ، عَ نَ شِبَارُي قَلَ عِ بّ. 
نَ لْشْي، عِ نّنيِ قُلُنمَ نّ نَ مِشِ رَتَنفَشِ يَ شْرِ، عِ مُ قِندِ مَ بٌبٌي رَ سْنْن. نَ بِرِن قِندِ مَ مِسَالِ نَن نَ حَمَ بّ، عٍ قَ عَ كٌلٌندٍ عَ ﭑ تَن نَن نَ عَلَتَلَ رَ.» 
