عَننَبِ عٍسٍكِيٍلِ.
19.
وٌ شَ كِنِكِنِ عِسِرَيِلَ مَنفّ سُوكِبَيٍ مَ يِ كِ؛ 
«وٌ نفَ قِندِ يّتّ فِنّ قَنيِ نَن نَ يّتّيٍ تَفِ. عَ سَشِ عَ شَ دِيٍ تَفِ، عَ عٍ شُرُ. 
عَ نَشَ عَ شَ دِ ندٍ رَ مْ، عَ قِندِ سّنبّمَ رَ. نَ دِ نَشَ قَتَ عَ بَلٌي قٍندٍ، عَ مِشِيٍ يَتِ قَشَ. 
حَمَنّيٍ تٌ عَ شَ قٍ مّ، عٍ نَشَ عَ سُشُ عٍ شَ فَنتَنيِ رَ، عٍ عَ شَنِن مِسِرَ وُرٍ رَ عَ حْي كُي.» 
«نَ يّتّ فِنّ تٌ عَ تٌ، عَ شَ قٍ مُ سْونّيَشِ، عَ نَشَ عَ شَ دِ فبّتّ تٌنفٌ، عَ عَ قِندِ يّتّ سّنبّمَ رَ. 
نَ دِ نُ عَ حّرّ مَ يّتّيٍ تَفِ عَ سّنبّ مَ. عَ نَشَ قَتَ عَ بَلٌي قٍندٍ، عَ مِشِيٍ قَشَ. 
عَ نَشَ نٍيٍ شَ تّتّيٍ كَنَ، عَ تَاكَيٍ قَشَ. حَمَ بِرِن نُ بَرَ فَاشُ عَ شَ يِرِندِنيِ يَرَ. 
حَمَنّيٍ مَن نَشَ كٍلِ عَ رَبِلِنيِ، عٍ نَشَ عٍ شَ يّلّيٍ عِتَلَ، عٍ عَ سُشُ فَنتَنيِ رَ. 
عٍ نَشَ عَ رَ سٌ كُلّ كُي وُرٍيٍ رَ، عٍ عَ شَنِن بَبِلْن مَنفّ شْن مَ. مّننِ عٍ نَشَ عَ رَ سٌ فٍيلِ كُي. عَ يِرِندِن شُي مُ مّ عِسِرَيِلَ فٍيَيٍ قَرِ سْنْن.» 
«وٌ نفَ نُ لُشِ نّ عَلْ وّنِ بِلِ نَشَن سِشِ شُرٍ دّ رَ. عَ نُ بٌفِمَ، عَ سَلٌنيِيٍ نُ وُيَ، بَرِ مَ يٍ نُ فبٌ عَ يِرٍ. 
سَلٌن قَنيِيٍ نُ نَ عَ بّ، نَشٍيٍ قَن مَنفّ سَوُرِ رَ. عَ نُ تِشِ سَنسِيٍ بِرِن شُن مَ عَ شَ مَءِتٍ نُن عَ سَلٌن وُيَشِيٍ شَ قٍ رَ. 
كْنْ عَ بَرَ تَلَ شْنّ كُي، عَ رَبِرَ بْشِ مَ. سٌفٍتٍدٍ قٌيٍ نَشَ عَ شَرَ، عَ بٌفِيٍ كَنَ. عَ سَلٌن قَنيِيٍ نَشَ لِسِ، تّ نَشَ عٍ فَن. 
يَكْسِ عَ سِشِ فبٍنفبٍرٍنيِ نَن مَ، بْشِ شْرْشْي، يٍ مُ نَ دّننَشّ. 
تّ بَرَ مِنِ عَ سَلٌنيِ ندٍ كُي، عَ عَ بٌفِيٍ فَن. سَلٌن قَنيِ يٌ مُ نَ عَ بّ سْنْن، نَشَن قِندِ مَ مَنفّ سَوُرِ رَ.» كِنِكِنِ سُوكِ نَن نَ كِ نَشَن بَمَ نِمِسّ كُي. 
