عَيُبَ.
14.
«عَدَ مَ، فِنّ بَرِ دِ، عَ شَ سِمَيَ دُنكٍ، كْنتْقِلِ فبٌ عَ مَ. 
عَ لُشِ نّ عَلْ قُفٍ نَشَن مِنِمَ، عَ قَ شَبَ. عَ لُشِ نّ عَلْ نِينِ نَشَن مُ بُمَ. 
عِ وَ مَ ﭑ مَنِيَقٍ نَ نَن نَ، عِ شَ ﭑ مَكِيتِ؟ 
ندٍ نْمَ سّنِيّنيِ رَ مِنِدٍ سّنِيّنتَرٍحَ كُي؟ مِشِ يٌ! 
شَ عِ تَن نَن مِشِ شَ سِمَيَ كْنتِ رَفِرِشِ، شَ عِ تَن نَن نَتّ تٌنفٌشِ عَ شَ سِمَيَ كْنتِ دَندٍ مَ، 
عِ شَ فبِلٍن عَ قْشْ رَ، عَلَكٌ عَ شَ عَ مَلَبُ عَلْ وَلِكّ عَ مَلَبُمَ كِ نَشّ وَلِ رَحْنيِ.» 
«شَ وُرِ بِلِ نَ عَ رَ نُ، عَ نَ شَبَ، عَ شُنتُنيِ مَن فبِلٍنمَ نّ حِنفِ رَ، عَ سَلٌنيِيٍ مَن قَن. 
شَ عَ سَنكٍ سَ بُ بْشِ بُن مَ، عَ شُنتُنيِ تَن نَشَ قَشَ بّندّ كُي، 
تُنّ بِرّ، عَ مَن نْمَ قِندِدٍ عَ رَ عَلْ عَ سِنفٍ. 
كْنْ عَدَ مَدِ تَن، شَ عَ قَشَ، عَ سّنبّ بِرِن حْنمَ نّ، عَ مُ بَلٌشِ سْنْن. 
بَا نُن شُرٍ نْمَ شْرِدٍ، 
كْنْ عَدَ مَدِ لَاشِرَشِ مُ كٍلِمَ، قٌ كٌورٍ شَ حْن، عَ قَ شُنُ. 
عَ شْلِ ﭑ مَ عِ شَ ﭑ نْشُن عَلِفِيَمَ، هَن عِ شَ شْنّ دَنفِمَ تّمُي نَشّ، عِ قَ رَتُ ﭑ مَ. 
كْنْ عَدَ مَ نَ قَشَ، عَ مَن فبِلٍنمَ بَلٌ رَ؟ ﭑ مَمّ تِمَ نّ ﭑ مَ وَلِ كُي، هَن ﭑ حْشْي قَ تّمُي. 
عِ نَ ﭑ شِلِ، ﭑ قَمَ عِ شَ شِلِ رَتِندٍ، بَرِ مَ عِ وَ مَ نّ عِ شَ دَالِ شْن. 
يَكْسِ عِ ﭑ سَنيِ تٌنفٌ كِ بِرِن عِفبّمَ. عِ مُ ﭑ مَ يُنُبِيٍ تٌمَ. 
ﭑ مَ قٍ حَاشِيٍ نْشُن بّكِ كُي، ﭑ مَ يُنُبِيٍ شَقَرِ!» 
«كْنْ فٍيَ بِرَ مَ عَ يٍنسٍن يّ، قَنيٍ تَلَ عَ يِرٍ، 
يٍ كِرَ رَبْو فّمّيٍ شْن مَ، عَ بْشِ بّندّ شَنِن عَ شُن. عِ قَن عَدَ مَدِ شَشِلِ تِدٍ رَبَمَ نَ كِ نّ. 
عِ نْمَ عَدَ مَ رَ، عَ قَ قَشَ. عِ نَ فّ عَ تْورْدٍ، عِ عَ شَنِن عَلِفِيَمَ. 
شَ عَ شَ دِيٍ بِنيّ سْتْمَ، عَ مُ نَ كٌلٌن. شَ بِنيّ بَمَ عٍ مَ، عَ مُ نَ تٌمَ. 
عَدَ مَ شَ تْورّ فبٌ دُنِحَ بّندّ قُحِ قَرِ، عَ بْحّ لُمَ سُننُنيِ كُي.» 
