كَوَندِلَ.
9.
ﭑ تٌ ﭑ مَحْشُن نَ قٍ بِرِن مَ، ﭑ عَ تٌشِ نّ تِنشِنتْييٍ، شَشِلِمَيٍ، نُن عٍ شَ كَتّ بِرِن كٍلِمَ عَلَ نَن مَ. عَدَ مَدِ مُ عَ كٌلٌن عَ قَمَ نَشَن لِدٍ عَ يَرَ، شَنُنتٍيَ شَ نَ مُ عَ رَ شْننَنتٍيَ. نَ بِرِن نَ عَلَ نَن يِ. 
عَدَ مَدِ بِرِن سِفَمَ نّ عَلِفِيَمَ. تِنشِنتْي بَ، تِنشِنتَرٍ بَ، سّنِيّنتْي بَ، سّنِيّنتَرٍ بَ، سّرّشّبَ بَ، سّرّشّبَتَرٍ بَ. مِشِ قَنيِ بَ، مِشِ حَاشِ بَ عٍ بِرِن سِفَمَ نّ عَلِفِيَمَ. مِشِ نَشَن لَايِدِ تٌنفٌمَ بَ، مِشِ نَشَن مُ سُو سَمَ نَ تٌنفٌدٍ بَ، عٍ بِرِن سِفَمَ نّ عَلِفِيَمَ. 
قٍ شْرْشْي نَن يِ كِ قٍ بِرِن يَ مَ دُنِحَ مَ؛ مَرَحْن كِ كٍرٍن نَن نَ نٍيٍ بِرِن بّ. عَدَ مَدِيٍ بْحّ رَقٍشِ قٍ حَاشِ نَن نَ، عٍ وَلِمَ شَشِلِتَرٍحَ نَن نَ عٍ شَ دُنِحّءِفِرِ كُي. نَ دَنفِ شَنبِ، عٍ قَشَمِشِيٍ لِمَ نّ عَلِفِيَمَ. 
مِشِ بَلٌشِ فبَنسَن نْمَ عَ شَشِلِ تِدٍ قٍ ندٍ مَ. بَرٍ حِحّ قِسَ يّتّ قَشَشِ بّ. 
نَشٍيٍ بَلٌشِ، نٍيٍ عَ كٌلٌن عَ عٍ قَشَمَ نّ، كْنْ مِشِ قَشَشِيٍ تَن مُ قٍقٍ كٌلٌن. سَرٍ قِ يٌ مُ نَ عٍ بّ سْنْن، عٍ شَ قٍ يَتِ بَرَ نّيمُ مِشِيٍ رَ. 
عٍ شَ شَنُنتٍيَ، عٍ شَ شْننَنتٍيَ، عٍ وَشْنقٍ، نٍيٍ بِرِن بَرَ حْن. عٍ تَن فبٍ يٌ مُ نَ يِ دُنِحَ قٍيٍ تَن يَ مَ سْنْن. 
سِفَ، عِ عِ دّفٍ سّيوّ كُي، عِ عِ شَ وّنِ مِن بْحّ قَنيِ كُي. عَلَ وَ مَ نَ نَن شْن عِ بّ. 
عِ شَ سٌسٍ قِيشّ رَفٌرٌ عِ مَ، عِ شَ لَبُندّ قَنيِ سَ عِ قَتٍ مَ. 
عِ شَ دُنِحَ عِفِرِ سّيوّ كُي وٌ نُن عِ شَنُنتٍنيِ فِنّ. عَلَ بَرَ يِ سِمَيَ نَن قِ عِ مَ. هَلِ عَ تٌ دَنفِمَ عَلْ قٌيٍ، هَلِ عَ شْرْشْ، عَلَ شَ مَرَفِرِ نَ عَ رَ عِ بّ. 
عِ نْمَ وَلِ نَشَن نَ، عِ شَ نَ رَبَ عِ سّنبّ بِرِن نَ، بَرِ مَ عِ نَشَن نَبَمَ دُنِحَ مَ، عَلْ وَلِقٍ، قٍ مَتٌقٍ، قٍ قَهَامُقٍ، نُن قٍ كٌلٌنقٍ، نَ سٍسٍ مُ نَ عَلِفِيَمَ عِ سِفَقٍ دّننَشّ. 
ﭑ مَن بَرَ قٍ فبّتّ تٌ يِ دُنِحَ مَ؛ نَشَن شُلُن دَنفِ عَ بٌورٍ رَ، عَ مُ فبَتَ فٍينِمَ تّمُي بِرِن شّ، نَشَن سّنبّ فبٌ دَنفِ عَ بٌورٍ رَ، عَ مُ فٍرٍ فٍينِمَ تّمُي بِرِن شّ، نَشَن شَشِلِ قَن عَ بٌورٍ بّ، عَ مُ دٌنسٍ سْتْمَ تّمُي بِرِن شّ، نَشَن مَ لْننِ دَنفِ عَ بٌورٍ رَ، عَ مُ نَاقُلِ سْتْمَ تّمُي بِرِن شّ، نَشَن شَ قَهَامُي فبٌ عَ بٌورٍ بّ، عَ مُ هِننّ سْتْمَ تّمُي بِرِن شّ. عَلَ شَ مَرَفِرِ تَن قٍ بِرِن نَبَمَ عَ وَشَتِ نّ. 
مِشِ يٌ مُ عَ كٌلٌن قٍ قَمَ عَ لِدٍ تّمُي نَشّ؛ يّشّ سُشُمَ نّ يّلّ شْرْشْي كُي، شْنِ سُشُمَ نّ فَنتَنيِ رَ. نَ كِ قٍ شْرْشْي عَدَ مَدِ تّرّننَمَ نّ كٍرٍنيِ رَ. 
ﭑ مَن بَرَ يِ شَشِلِمَيَ مِسَالِ تٌ دُنِحَ مَ نَشَن تِدٍ فبٌ. 
تَا شُرِ ندٍ نُ نَ، مِشِ مُ نُ فبٌ دّننَشّ. مَنفّ سّنبّمَ ندٍ نَشَ نَ تَا فٍرٍ، عَ قَ تٍدٍ يَءِلَن نَ تَا تّتّ بُنيِ. 
نَ تَاكَ ندٍ نُ نَ، نَشَن قِندِشِ سٍتَرٍ شَشِلِمَ رَ. عَ نَشَ نَ تَا رَكِسِ عَ شَ شَشِلِمَيَ سَابُي رَ، كْنْ نَ دَنفِ شَنبِ مِشِ يٌ مُ رَتُ عَ شَ قٍ مَ. 
نَ كُي ﭑ نَشّ، شَشِلِمَيَ قِسَ حَلَمَيَ بّ، كْنْ سٍتَرٍ شَ شَشِلِمَيَ مَبٍرٍ مَ نّ، مِشِ مُ عَ شَ مَسٍنيِ سُشُمَ. 
شَشِلِمَ شَ مَسٍنيِ رَشَرَشِ رَ مّقٍ، نَ قِسَ مَنفّ شَ سْنشْي رَتٍ بّ شَشِلِتَرٍيٍ تَفِ. 
شَشِلِمَيَ قِسَ فٍرٍ سٌسٍيٍ بّ، كْنْ يُنُبِتْي كٍرٍن فبَنسَن نْمَ قٍ قَنيِ فبٍفبٍ شُن نَكَنَدٍ. 
