عَننَبِ عَمٌسِ.
3.
وٌ وٌ تُلِ مَتِ يِ مَسٍنيِ رَ، عَلَتَلَ نَشَن مَسٍنمَ عِسِرَيِلَكَيٍ بّ، عَ شَبِلّ نَشَن نَمِنِ مِسِرَ بْشِ رَ. 
«ﭑ وٌ تَن نَن فبَنسَن سُفَندِ دُنِحَ شَبِلّيٍ بِرِن يَ مَ. نَ نَن عَ رَ، ﭑ عَ حَنِفٍشِ وٌ شَ حَشَنكَتّ سْتْ وٌ شَ يُنُبِيٍ شَ قٍ رَ.» 
مِشِ قِرِن نْمَ حّرّ رَلَندٍ شَ عٍ مُ لَنشِ نَ مَ؟ 
يّتّ عَ شُي رَ مِنِمَ وُلَ عِ شَ عَ مُ سُبٍ ندٍ سْتْشِ؟ 
شْنِ فٌرٌ مَ يّلّ كُي شَ دٌنسٍ مُ نَ يّلّ رَ؟ فَنتَنيِ نْمَ قُلَدٍ شَ شْنِ مُ سُشُشِ عَ رَ؟ 
قٍرِ قٍمَ تَا ندٍ كُي حَمَ كُي مُ عِقُ؟ فبَلٌي تَا ندٍ لِمَ، شَ عَلَتَلَ شَ مُ عَ رَفِرِ؟ 
مَرِفِ عَلَتَلَ مُ قٍقٍ رَبَمَ، عَ مُ عَ شَ فُندٌ مَسٍن عَ شَ كٌنيِ نَمِحْنمّيٍ بّ. 
يّتّ نَ عَ شُي رَ مِنِ، ندٍ مُ فَاشُمَ؟ مَرِفِ عَلَتَلَ نَ وْيّن، ندٍ تٌندِ مَ نَ مَسٍندٍ؟ 
وٌ شَ يِ قَلَ عَسِدٌدِ يِرٍ مَكَنتَشِيٍ كُي، وٌ مَن شَ يِ قَلَ مِسِرَ يِرٍ مَكَنتَشِيٍ كُي، «وٌ شَ وٌ مَلَن سَمَرِ فٍيَيٍ قَرِ، وٌ شَ عَ مَتٌ مّننِكَيٍ كْنتْقِلِشِ كِ نَشّ، عَ نُن عٍ عٍ بٌورٍ تْورْ مَ كِ نَشّ.» 
عَلَتَلَ شَ مَسٍنيِ نَن يَ؛ «عٍ مُ تِنشِنيِ يٌ كٌلٌن، عٍ شَ قٍ حَاشِ نُن مُحّ شُن نَن تُن مَسَقٍ. عٍ نَشَن سْتْمَ، عٍ نَ مَلَنمَ عٍ شَ يِرٍ مَكَنتَشِيٍ نَن كُي.» 
مَرِفِ عَلَتَلَ نَشَن مَسٍن، نَ نَن يِ كِ. «وٌ وٌ يَ رَبِ، وٌ يَشُي نَ قَقٍ وٌ شَ بْشِ كَنَدٍ. عٍ قَمَ نّ وٌ شُن نَكَنَدٍ، عٍ قَ وٌ شَ يِرٍ مَكَنتَشِيٍ كَنَ.» 
عَلَتَلَ نَشَ عَ مَسٍن، «يّتّ نَ يّشّي عِبْو، شُرُ سٍ دّ مَدٌنيِ نْمَ يّشّي سَنيِ قِرِن، شَ نَ مُ عَ رَ عَ تُلِ شُنتُنيِ رَكِسِدٍ يّتّ مَ. عِسِرَيِلَكَيٍ قَن كِسِمَ نَ كِ نّ. سَمَرِكَ نَشٍيٍ عٍ مَلَبُمَ سَدٍ مَ، نَشٍيٍ عٍ مَفٌرٌ مَ دَ مَسِ مَفٌرٌ سٍيٍ كُي، وٌ تَن مُ كِسِمَ.» 
مَنفّ عَلَتَلَ شَ مَسٍنيِ نَن يَ؛ «وٌ وٌ تُلِ مَتِ ﭑ نَ، وٌ نَ مَسٍن يَشُبَ بْنسْي بّ. 
ﭑ نَ عِسِرَيِلَ حَشَنكَتَ عَ شَ يُنُبِيٍ شَ قٍ رَ تّمُي نَشّ، ﭑ مَن عٍ حَشَنكَتَمَ نّ عٍ شَ سّرّشّبَدٍيٍ شَ قٍ رَ نَشٍيٍ نَ بٍتٍلِ. نَ سّرّشّبَدٍ سُشُسٍيٍ بِرَ مَ نّ بْشِ. 
ﭑ مَن عٍ شَ بَنشِ تٌقَنيِيٍ رَبِرَ مَ نّ، حّمّ نُن سٌفٌقُرٍ بَنشِ بِرِن، نَشٍيٍ رَتٌقَنشِ سِلِ حِنيِ رَ. ﭑ نَ بِرِن كَنَمَ نّ.» عَلَتَلَ شَ مَسٍنيِ نَن نَ كِ. 
