يّتّ سْتْي.
24.
عَلَتَلَ نَشَ عَ مَسٍن مُنسَ بّ، «تٍ ﭑ يِرٍ بٍ فٍيَ قَرِ، عِ تَن، هَرُنَ، نَدَبٌ، عَبِهُ، نُن عِسِرَيِلَ قٌرِيٍ مِشِ تٌنفٌ سٌلٌقٍرٍ. وٌ شَ سُيِدِ يِرٍ نَشَن مَكُيَ ﭑ نَ. 
مُنسَ، عِ فبَنسَن شَ مَكْرّ ﭑ نَ، بٌورٍيٍ شَ لُ يِرٍ مَكُيٍ. حَمَ قَن نَشَ تٍ عِ تَن مُنسَ قْشْ رَ.» 
مُنسَ نَشَ عَلَتَلَ شَ مَسٍنيِ نُن عَ شَ يَامَرِ بِرِن نَدَنفِ حَمَ مَ. حَمَ بِرِن نَشَ عَ يَابِ شُي كٍرٍن نَ، «مُشُ عَلَتَلَ شُي بِرِن سُشُمَ نّ.» 
مُنسَ نَشَ عَلَتَلَ شَ مَسٍنيِ بِرِن سّبّ. نَ كُيٍ عِبَ، مُنسَ نَشَ سّرّشّبَدٍ تِ فٍيَ بُنيِ، عَ نَشَ فّمّ تُندٍنيِ قُ نُن قِرِن تِ مّننِ، نَشٍيٍ عِسِرَيِلَ بْنسْي قُ نُن قِرِنيِ مِسَالِشِ. 
عَ نَشَ عِسِرَيِلَ قٌنِكٍ ندٍيٍ شّي عٍ شَ سّرّشّ فَن دَاشِيٍ بَ. عٍ مَن شَ تُورَيٍ بَ عَلَ بّ شَنُنتٍيَ سّرّشّ رَ. 
مُنسَ نَشَ نَ وُلِ تَفِ سَ قّحّ دِيٍ كُي، عَ نَشَ نَ دْنشْي كَسَن سّرّشّبَدٍ مَ. 
عَ نَشَ سَاتّ كِتَابُي تٌنفٌ، عَ عَ شَرَن حَمَ بِرِن بّ. عٍ نَشَ عَ يَابِ، «مُشُ عَلَتَلَ شُي بِرِن سُشُمَ نّ. مُشُ عَ رَتِنمّمَ نّ.» 
مُنسَ نَشَ نَ وُلِ تٌنفٌ، عَ عَ كَسَن حَمَ مَ. عَ نَشَ عَ مَسٍن، «سَاتّ وُلِ نَن يَ. عَلَتَلَ يِ سَاتّ نَن تٌنفٌشِ وٌ بّ عَ شَ مَسٍنيِ قَرِ.» 
مُنسَ نَشَ تٍ، عَ تَن نُن هَرُنَ، نَدَبٌ، عَبِهُ، نُن عِسِرَيِلَ قٌرِيٍ، مِشِ تٌنفٌ سٌلٌقٍرٍ. 
عٍ نَشَ عِسِرَيِلَ مَرِفِ عَلَ تٌ. عَ نُ تِشِ فّمّ نْرْشِ قَرِ. 
نَ عِسِرَيِلَ كُنتِفِيٍ نَشَ عَلَ تٌ، كْنْ عَ مُ عٍ حَشَنكَتَ نَ مَ. عٍ بِرِن نَشَ عٍ دّفٍ، عٍ نَشَ عٍ مِن. 
عَلَتَلَ نَشَ عَ مَسٍن مُنسَ بّ، «تٍ فٍيَ قَرِ ﭑ يِرٍ، عِ شَ قَ لُ بٍ سِندٍن. ﭑ شَ فّمّ وَلَشّيٍ سٌ عِ يِ رَ، ﭑ نَن ﭑ مَ سّرِيّ نُن ﭑ مَ يَامَرِيٍ سّبّشِ نَشٍيٍ مَ. عِ شَ عِسِرَيِلَكَيٍ شَرَن نٍيٍ رَ.» 
مُنسَ نُن عَ مَلِمَ يٌسُوٍ نَشَ تٍ عَلَ شَ فٍيَ مَ. 
مُنسَ نَشَ عَ قَلَ قٌرِيٍ بّ، «وٌ شَ مُشُ مّمّ بٍ. مُشُ قَقٍ. هَرُنَ نُن شُرُ شَ لُ وٌ قّ مَ بٍ. شَ قٍ ندٍ بِرَ عَ عِ وٌ تَفِ، وٌ شَ عَ مَسٍن عٍ بّ.» 
مُنسَ تٌ تٍ فٍيَ قَرِ، نُشُي نَشَ دُ سُ عَ شُن نَ. 
عَلَتَلَ شَ نْرّ نَشَ لُ تُرُ سِنِنَ فٍيَ شُن نَ. نُشُي نَشَ فٍيَ مَكٌتٌ شِ سٍننِ. عَ شِ سٌلٌقٍرٍ ندٍ، عَلَتَلَ نَشَ مُنسَ شِلِ نَ نُشُي كُي. 
عَلَتَلَ شَ نْرّ نُ لُشِ نّ عِسِرَيِلَكَيٍ بّ، عَلْ تّ شُنفبٍ فٍيَ قَرِ. 
مُنسَ تٌ نُ تٍمَ، عَ نَشَ سٌ نَ نُشُي كُي، عَ نَشَ لُ فٍيَ قَرِ شِ تٌنفٌ نَانِ كْي نُن يَنيِ. 
