عَننَبِ هٌسٍ.
12.
«عٍقِرَ مِ وَ مَ ﭑ مَدَشُقٍ. عِسِرَيِلَ وَ مَ ﭑ يَنقَقٍ. يُدَيَ تَن بِرَ مَ نّ عَلَ قْشْ رَ، عَ مُ لَنلَنتٍيَ كَنَ عَلَ سّنِيّنشِ مَبِرِ. 
عٍقِرَ مِ قٍ قُقَقُ قٍنمَ، عَ بِرَ مَ مِشِيٍ قْشْ رَ نَشٍيٍ نَ قُفٍ رَ. عَ شَ وُلٍيٍ نُن قٍ حَاشِيٍ فبٌ. عَ سَاتّ تٌنفٌمَ عَسِرِيَ بّ، عَ عٌلِوِ تُرٍ قِمَ نّ مِسِرَ مَنفّ مَ. 
عَلَ يُدَيَكَيٍ مَكِيتِمَ نّ، عَ يَشُبَ بْنسْي حَشَنكَتَمَ نّ، عَ قَ عَ شَ كّوَلِ سَرٍ رَفبِلٍن عَ مَ.» 
عٍ نَ عٍ نفَ قُرِ كُي، يَشُبَ نَشَ عَ تَارَ تِنفِلِنيِ سُشُ. عَ تٌ قٌرِ، عٍ نُن عَلَ نَشَ فٍرٍ سٌ. 
عٍ نُن مَلٍكّ نَشَ فٍرٍ سٌ، عَ شُتُ سْتْ عَ مَ. عَ نَشَ وَ، عَ عَ مَيَندِ عَ شَ هِننّ عَ رَ. يَشُبَ عَ تٌ نّ بٍتٍلِ. عٍ نُن عَلَ وْيّن مّننِ نّ. 
عَلَتَلَ نَن مَنفّ رَ. شِلِ شُنفبٍ كَنيِ نَن عَلَتَلَ رَ. 
عِ تَن شَ قَ عِ مَرِفِ عَلَ مَ، عِ نَشَ دُفُتّفّحَ كَنَ، عِ شَ سّرِيّ تِنشِنشِ سُشُ. عِ شَشِلِ تِ عِ مَرِفِ عَلَ رَ تّمُي بِرِن. 
يُلّ سِكٍيلِ وُلٍ رَوَلِمَ، عَ مِشِ تْورْ. 
عٍقِرَ مِ بَرَ عَ قَلَ، «ﭑ بَرَ بَننَ هَن! ﭑ بَرَ نَاقُلِ سْتْ ﭑ يّتّ سّنبّ رَ. ﭑ مُ يُنُبِ يٌ رَبَشِ.» 
«ﭑ تَن نَن عِ مَرِفِ عَلَتَلَ رَ، نَشَن عِ رَ مِنِشِ مِسِرَ بْشِ مَ. ﭑ مَن عِ رَدْشْمَ نّ كِرِ بَنشِيٍ كُي، عَلْ وٌن مَ سَلِ تّمُي دَنفِشِيٍ. 
ﭑ نُ وْيّنمَ نَمِحْنمّيٍ بّ، ﭑ لَامَتُنيِيٍ وُيَشِ سٌ عٍ يِ رَ. ﭑ نُ تَالِيٍ مَسٍنمَ وٌ بّ نَمِحْنمّيٍ سَابُي رَ. 
فَلَدِكَيٍ لُمَ نّ قٍ حَاشِ رَبَ رَ. نَ قٍ نَ عَ نِيَمَ ﭑ قَمَ عٍ شُن نَكَنَدٍ. عٍ نِنفٍيٍ بَمَ سّرّشّ رَ فِلِفَلِ، كْنْ ﭑ قَمَ نّ عٍ شَ سّرّشّبَدٍيٍ كَنَدٍ، عٍ شَ لُ عَلْ فّمّ مَلَنشِيٍ شّيٍ مَ.» 
يَشُبَ نَشَ عَ فِ عَرَ مِ بْشِ مَ. عِسِرَيِلَ نَشَ قِندِ شُرُ سٍيٍ دّ مَدٌنيِ رَ، عَلَكٌ عَ شَ فِنّ ندٍ سْتْ. 
عَلَتَلَ نَشَ عِسِرَيِلَ رَ مِنِ مِسِرَ بْشِ مَ نَمِحْنمّ ندٍ سَابُي رَ. عَلَتَلَ نَشَ مّينِ عِسِرَيِلَ مَ عَ شَ شّيرَيٍ سَابُي رَ. 
عٍقِرَ مِ بَرَ عَلَتَلَ رَشْنْ عَ حَاشِ رَ. عٍ مَرِفِ قَمَ نّ عٍ حَشَنكَتَدٍ عٍ شَ قَشّ تِشِيٍ شَ قٍ رَ، عَ قَ عٍ رَيَافِ. 
