يَبُرَ.
37.
دَوُدَ فبٍ عِ نَشَ كْنتْقِلِ مِشِ حَاشِيٍ رَ. عِ نَشَ تِن لُدٍ عَلْ عٍ تَن. 
عٍ لِسِمَ نّ مَقُرٍن عَلْ حٌوفٍ، عٍ قَشَمَ نّ عَلْ سَنسِيٍ. 
عِ شَ عِ تَشُ عَلَتَلَ رَ، عِ شَ قٍ قَنيِ رَبَتُ. عِ شَ لُ يِ بْشِ مَ، نْندِ شَ قِندِ عِ شَ بَلٌي رَ. 
عَلَتَلَ شَ قِندِ عِ وَشْنقٍ رَ. نَ كُي عَ عِ وَشْنقٍ رَفِرِ مَ نّ. 
عِ عِ شَشِلِ تِ عَلَتَلَ رَ، عَ بِرِن تَشُ عَ رَ. عَ تَن نَن قٍ رَفِرِ مَ. 
عَلَ قَمَ عِ شَ نْندِ مَكّنّندٍ عَلْ عَ سٌفٍ رَ مِنِمَ كِ نَشّ فّيسّفّ. عَ عِ شَ شُننَكٍلِ مَكّنّنمَ عَلْ سٌفٍ نَشَن يَنبَمَ يَنيِ رَ. 
عِ بْحّ رَشَرَ عَلَتَلَ يَ عِ، عِ شَ مَمّ تِ، عَلَ نَ نَ. عِ نَشَ مِشِ حَاشِ تْونّ هَلِ عَ شَ قٍ بِرِن سْونّيَشِ. 
عِ نَشَ شْنْ، عِ عِ بْحّ مَفٌرٌ. نَ تْونّ لُ نَ، عَ مُ قٍيٍ سْونّيَمَ عِ بّ. 
عَلَ قَمَ مِشِ حَاشِيٍ رَحْندٍ، كْنْ نَشٍيٍ عٍ شَشِلِ تِشِ عَلَ رَ، عٍ قَمَ يِ بْشِ سْتْدٍ كّ رَ. 
عَ مُ بُمَ مِشِ حَاشِيٍ شَ لْي دُنِحَ مَ. عٍ مُ تٌمَ دّدّ. 
نَشٍيٍ بْحّيٍ مَفٌرٌشِ، عٍ تَن نَن قَمَ يِ بْشِ سْتْدٍ كّ رَ، عٍ لُ بْحّسَ كُي. 
تِنشِنتَرٍ تِنشِنتْي يَنقَمَ، عَ شْنْ عَ مَ. 
كْنْ مَرِفِ يٍلٍمَ نَ مِشِ حَاشِ مَ، بَرِ مَ عَ عَ كٌلٌن عَ قَمَ نَشَن سْتْدٍ. 
مِشِ حَاشِيٍ سَنتِدّفّمَ بَمَ عَ تّي عِ، عٍ شَلِ قَن سُشُ، عَلَكٌ عٍ شَ مِسِكِينّ نُن سٍتَرٍ تْورْ، عٍ شَ تِنشِنتْي كْن نَشَبَ. 
كْنْ عٍ تَن نَن قَمَ قَشَدٍ عٍ يّتّ شَ سَنتِدّفّمَ سَابُي رَ. عٍ شَ شَلِيٍ قَمَ فِرَدٍ. 
سٍ شُرِ نَشَن نَ تِنشِنتْي يِ رَ، عَ قِسَ مِشِ حَاشِيٍ شَ بَننَيَ بّ، 
بَرِ مَ عَلَتَلَ عٍ سّنبّ كَنَمَ نّ، عَ قَ تِنشِنتْي مَلِ. 
عَلَتَلَ حّنفِ سَشِ مِشِ قَنيِ شْن. عٍ كّ بُمَ نّ عَبَدَن. 
عٍ مُ يَافِمَ تْورّ تّمُي، عٍ لُفَمَ نّ كَامّ وَشَتِ. 
كْنْ مِشِ حَاشِيٍ قَشَمَ نّ. عَلَتَلَ يَشُييٍ لُمَ نّ عَلْ قِيلِ، نَشَن سّشّ لِسِمَ، عَ قَ فَن. 
مِشِ حَاشِ دٌنِ تٌنفٌمَ نّ، كْنْ عٍ مُ عَ قِمَ. مِشِ قَنيِ تَن مِشِيٍ كِمَ عَ شَ قٌنِسِرٍيَ كُي. 
عَلَتَلَ شَ بَرَكَتْييٍ يِ بْشِ سْتْمَ نّ كّ رَ، كْنْ عَلَ نَشَن دَنكَمَ، نَ كَنيِ قَمَ هَلَكِدٍ. 
نَشَن حّرّ كِ رَقَن عَلَتَلَ مَ، عَ نَ كَنيِ مَلِمَ نّ عَ شَ دُنِحّءِفِرِ كُي. 
هَلِ عَ سَ دِنكٌن، عَ مُ بِرَ مَ، بَرِ مَ عَ بّلّشّ نَ عَلَتَلَ يِ رَ. 
كَبِ ﭑ دِ مّدِ تّمُي، هَن ﭑ شّمْشِ رَ، ﭑ مُ تِنشِنتْي كٍرٍن تٌشِ عَلَ نَشَن نَبّحِنشِ، نَشَن شَ دِيٍ تَامِ مَكُلَمَ. 
تِنشِنتْي كِ تِمَ، عَ مِشِيٍ دٌنِمَ. عَ شَ دِيٍ بَرَكّ سْتْمَ نّ. 
عِ شَ قٍ كٌبِ لُ نَ، عِ شَ قٍ قَنيِ رَبَ. نَ كُي عِ سِمَيَ شْنكُيٍ سْتْمَ نّ. 
سّرِيّ رَقَن عَلَتَلَ مَ. عَ مُ عَ شَ هِننّنتٍيٍ رَبّحِنمَ. عَ عٍ كَنتَمَ نّ عَبَدَن. كْنْ مِشِ حَاشِيٍ بْنسْي قَمَ نّ هَلَكِدٍ. 
تِنشِنتْييٍ قَمَ نّ يِ بْشِ سْتْدٍ كّ رَ، عٍ لُ بٍ عَبَدَن. 
تِنشِنتْي لْننِ نَن مَسٍنمَ، سّرِيّ نَن مِنِمَ عَ دّ كُي. 
عَ مَرِفِ عَلَ شَ سّرِيّ نَ عَ بْحّ كُي، عَ مُ بِرَ مَ كِرَ شْن. 
مِشِ حَاشِ تِنشِنتْي يَنقَمَ، عَ شَ عَ قَشَ. 
كْنْ عَلَتَلَ مُ تِنشِنتْي لُمَ عَ يَشُييٍ سَفٌي. عَ مُ تِنمَ عٍ شَ عَ تْوحّفّ كِيتِ تّمُي. 
عِ شَشِلِ تِ عَلَتَلَ رَ، عَ شَ كِرَ سُشُ، عَلَكٌ عَ شَ عِ رَكٍلِ، عِ شَ يِ بْشِ سْتْ كّ رَ. نَ تّمُي عِ مِشِ حَاشِيٍ تٌمَ نّ عٍ هَلَكِشِ. 
تّمُي دَنفِشِ ﭑ بَرَ سّنبّمَ حَاشِ ندٍ تٌ. عَ شُنفبٌ عَلْ وُرِ تٌقَنيِ. 
كْنْ ﭑ تٌ دَنفِ عَ يِرٍ عَ قِرِن ندٍ، ﭑ نَشَ عَ لِ عَ شَ قٍ شُبٍن. ﭑ نَشَ عَ قٍن، كْنْ ﭑ مُ عَ تٌ. 
عِ شَ مِشِ قَنيِ نَن مَتٌ، تِنشِنتْي نَن عِفبّ. نَ مِشِ مْولِ قِندِ مَ بَرَكَتْي نَن نَ. 
كْنْ يُنُبِتْييٍ تَن قَمَ نّ سْنتْدٍ، عٍ بْنسْي بِرِن قَ هَلَكِ. 
عَلَتَلَ تِنشِنتْييٍ رَكِسِمَ نّ، عَ قِندِ عٍ شَ مَكَنتَمَ رَ عٍ شَ تْورّ كُي. 
عَ عٍ مَلِمَ نّ، عَ عٍ رَتَنفَ. عَ عٍ رَتَنفَ مِشِ حَاشِيٍ مَ، عَ عٍ رَكِسِ، بَرِ مَ عٍ يِفِيَشِ عَ تَن نَن مَ. 
