عَننَبِ عٍسَيِ.
59.
عَلَتَلَ قَتَ وٌ رَكِسِدٍ، عَ قَتَ وٌ شَ دُبَ رَ مّدٍ، 
كْنْ وٌ شَ وَلِ حَاشِ نَن وٌ مَكُيَشِ وٌ مَرِفِ عَلَ رَ، وٌ شَ يُنُبِيٍ نَن عَ يَتَفِ نْشُنشِ وٌ مَ. نَ نَن عَ رَ، عَ مُ وٌ شَ مَشَندِ سُشُمَ. 
وُلِ نَ وٌ بّلّشّيٍ مَ، يُنُبِ نَ وٌ مَ. وٌ وُلٍ قَلَمَ، قٍ حَاشِ نَ وٌ دّ كُي. 
مِشِ يٌ مُ بِرَ مَ كِيتِ تِنشِنشِ قْشْ رَ، نْندِ تِدٍ مُ نَ وٌ شَ كِيتِقٍ كُي. وٌ بِرَ مَ وْيّنيِ قُقَقُ نَن قْشْ رَ، وٌ وُلٍيٍ قَلَمَ نَشٍيٍ تْورّ نُن قٍ حَاشِ رَ مِنِمَ. 
وٌ لُشِ نّ عَلْ بْشِمَسٍ شّلّ. نَشَن نَ دٌنمَ، عَ كَنيِ قَشَمَ نّ. نَ شَلّ نَ بُلَ، بْشِمَسٍ نَن مِنِمَ. وٌ لُشِ نّ عَلْ سَيّلّ. 
عَ فّسّ مُ قِندِ مَ دُفِ رَ. عَ نَشَن يَءِلَنمَ نَ مُ نْمَ عَ مَكٌتٌدٍ. قٍ حَاشِ نَ عَ رَ، نَشَن مُ تِنشِن قٍوٌ. 
عٍ شُلُن قٍ حَاشِ رَبَدٍ، عٍ فبَتَ مِشِ تْوحّفّدٍ، عٍ عَ قَشَ. عٍ شَ مَحْشُنيِ كٌبِ، عٍ قٍ شُن نَكَنَمَ نَن تُن. 
عٍ مُ وَ مَ بْحّسَ شْن مَ، تِنشِنيِ يٌ مُ نَ عٍ شَ كِرَ شْن مَ. عٍ كِرَ مَدَلِنشِيٍ نَن يَءِلَنشِ، نَشَن مِشِ شُن تِمَ تِنشِنتَرٍيَ شْن. 
نَ نَن عَ رَ، وٌن مَكُيَشِ تِنشِنيِ رَ، عَ مُ نْمَ وٌن لِدٍ. وٌن نَءِيَلَنيِ نَن قٍنمَ، كْنْ دِ مِ نَن تُن سِنمَ وٌن مَ. وٌن كُيٍ عِبَ نَن مَمّقٍ، كْنْ وٌن لُمَ كْي تَن نَن كُي. 
وٌن نَ وٌن سَنتِدٍ قٍنقٍ عَلْ دْنشُي نَشَن حّرّ مَ عَ يِرٍ مَسُشُ مَ. وٌن بِرَ مَ يَنيِ رَ، عَلْ وٌن نَ حّرّقٍ دِ مِ نَن كُي. وٌن لُشِ نّ عَلْ مِشِ قَشَشِ سّنبّمَيٍ تَفِ. 
وٌن شُرُندُنمَ عَلْ بُرُن سُبٍيٍ، وٌن وَ شُي رَ مِنِمَ عَلْ فَنبّ. وٌن فبٍ حْشْي نَن قٍنقٍ، كْنْ وٌن مُ عَ سْتْمَ. وٌن شَشِلِ تِشِ كِسِ نَن نَ، كْنْ عَ مَكُيَ وٌن نَ. 
مُشُ نَ نَ كِ نّ، بَرِ مَ مُشُ شَ يُنُبِيٍ وُيَ، عٍ قِندِشِ سٍيدٍ نَن نَ مُشُ شِلِمَ. مُشُ شَ يُنُبِيٍ تٌمَ نّ مُشُ يَ مَ، مُشُ بَرَ عٍ كٌلٌن، مُشُ بَرَ مُشُ تِ عٍ رَ. 
مُشُ بَرَ عِ مَتَندِ، مُشُ بَرَ عِ يَنقَ. مُشُ بَرَ فبِلٍن مُشُ مَرِفِ عَلَ قْشْ رَ. مُشُ بَرَ قٍ شْرْشْي دْشْ مُشُ نفَشَكٍرٍنيِيٍ مَ، مُشُ بَرَ وُلٍ قَلَ نَشٍيٍ قَتَنشِ مُشُ بْحّ كُي. 
مُشُ نُن تِنشِنيِ تَفِ عِكُيَ. نْندِ مُ تٌمَ وٌن يَ مَ سْنْن. يَنقَنتٍيَ فبٌ. 
نْندِ تٌ شْنْ، تِنشِنتْي نَن تُن تْورْ مَ. عَلَتَلَ تٌ عَ تٌ، عَ تِنشِنيِ مُ نَ سْنْن، نَ مُ رَقَن عَ مَ. 
عَ عَ تٌشِ نّ مِشِ يٌ مُ نِمِسَشِ، عَ عَ دّ رَوَ عَلَتَلَ شْن مَ نَ قٍ مَ. نَ كُي عَ بَرَ نَ كِسِ وَلِ سُشُ عَ يّتّ رَ عَ شَ تِنشِنيِ شَ قٍ مَ. 
عَ شَ تِنشِنيِ لُشِ نّ عَلْ كَنكٍ مَكَنتَسٍ، عَ شَ كِسِ لُ عَلْ عَ شُنيِ مَكَنتَسٍ. فبٍحْشْي لُشِ نّ عَ بّ عَلْ دٌنمَ عَ نَشَن نَفٌرٌ مَ عَ مَ، عَ شَ وَكِلِ لُ عَ بّ عَلْ شِنبٍلِ دٌنمَ. 
عَلَ كَنكَن سَرٍ قِمَ نّ عَ شَ وَلِ رَ، عَ شْنْ عَ يَشُييٍ مَ يِرٍ مَكُيٍ، عَ عٍ سَرٍ قِ. 
عِبُنَدَ مَ فَاشُمَ نّ عَلَتَلَ شِلِ يَ رَ، عٍ عَ شَ نْرّ بِنيَ كٍلِقٍ سٌفٍتٍدٍ مَ هَن سٌفٍفٌرٌدٍ، بَرِ مَ عَلَتَلَ سّنبّ عٍ لِمَ نّ عَلْ يٍ نَشَن دِكِ بْو مَ عَ رَ. 
«شُنسَرَ مَ نَ قَقٍ سِيٌن، يَشُبَ بْنسْي بّ نَشٍيٍ تُوبِمَ عٍ شَ يُنُبِيٍ شَ قٍ رَ. عَلَتَلَ شَ مَسٍنيِ نَن نَ كِ.» 
عَلَتَلَ نَشّ، «ﭑ مَ سَاتّ نَن يَ عٍ بّ؛ ‹ﭑ شَشِلِ نَشَن فٌرٌشِ عِ مَ، نَ ﭑ مَ مَسٍنيِ نَشَن سَشِ عِ دّ عِ، نٍيٍ مُ كٍلِمَ وٌ شُن مَ، نٍيٍ مُ كٍلِمَ وٌ شَ دِيٍ شُن مَ، نٍيٍ مُ كٍلِمَ عٍ قَن شَ دِيٍ شُن مَ عَبَدَن.› عَلَتَلَ شَ مَسٍنيِ نَن نَ كِ.» 
