عَيُبَ.
21.
عَيُبَ نَشَ عَ يَابِ، 
«وٌ وٌ تُلِ مَتِ ﭑ مَ مَسٍنيِ رَ. وٌ شَ نَ رَبَ ﭑ بّ. 
وٌ دِحّ ﭑ بّ، ﭑ شَ وْيّن. ﭑ نَ فّ، وٌ قَ يٌ ﭑ مَ. 
ﭑ نَن ﭑ شُن مَوَشِ مِشِ نَن شِلِ مَ؟ قْلْ يِ تّمُي مَ، ﭑ دِحّمَ مُنقٍ رَ قَ؟ 
وٌ وٌ يَ تِ ﭑ نَ، وٌ شَ ﭑ قَتٍ عِفبّ. وٌ مُ كَابَشِ شّ ﭑ قَتٍ مَ؟ 
ﭑ نَن ﭑ مَحْشُن عَ مَ، فَاشُي نَن ﭑ سُشُمَ، ﭑ قَتٍ بِرِن نُ سّرّن ﭑ مَ.» 
«مُنقٍ رَ مِشِ حَاشِيٍ بُمَ دُنِحَ مَ؟ مُنقٍ رَ عٍ قِندِ مَ شّمْشِ سّنبّمَيٍ رَ؟ 
عٍ شَ دِيٍ شُن نَكٍلِمَ، عٍ بْنسْييٍ قَن قٍ قَنيِ سْتْمَ عٍ يَ حِحّ رَ. 
عٍ شَ دٍنبَيَيٍ لُمَ بْحّسَ كُي، فَاشُي يٌ مُ عٍ مَ، عَلَ قَن مُ عٍ تْورْ مَ. 
عٍ شَ تُورَيٍ سّنبّ فبٌ، عٍ تٍمَ عٍ شَ نِنفٍ فِنّيٍ مَ، نٍيٍ دِيٍ بَرِ مَ، عٍ قُرِ مُ بِرَ مَ. 
نَ مِشِ حَاشِيٍ شَ دِيٍ قَرٍ بٌرٌنمَ، 
عٍ سِفِ سَمَ مَشَسٍيٍ، كْرَ، نُن شُلٍ شُي رَ. 
عٍ شَ سِمَيَ كَمَلِمَ هّيرِ كُي، عٍ مَن قَ قَشَ قَشّ سْونّيَشِ رَ.» 
«عَ نُن، عٍ نُ عَ قَلَمَ نّ عَلَ بّ عٍ شَ سِمَيَ كُي، ‹عِ مَكُيَ مُشُ رَ، مُشُ مُ وَ مَ عِ شَ سّرِيّ كٌلٌنقٍ. 
مُشُ عَلَ سّنبّ كَنيِ رَبَتُمَ مُنقٍ رَ؟ عَ مَشَندِقٍ قِندِ مَ فٍينِ مُندُن نَ مُشُ بّ؟› 
ﭑ عَ كٌلٌن عٍ هَرِفٍ مُ نُ قَتَنشِ عٍ يّتّ شَ رَ، ﭑ نَن ﭑ مَكُيَمَ مِشِ حَاشِيٍ شَ مَرَ سِ رَ نَ نَن مَ. 
كْنْ هَلَكِ مِشِ حَاشِيٍ لِمَ تّمُي بِرِن نّ؟ عَلَ فبَلٌي فبٍفبٍ رَفِرِ مَ عٍ مَ عَ شَ شْنّ كُي؟ 
عٍ شَ قٍ كَنَمَ عَ فبٍ رَ، عَلْ مَالٍ لَفِ قٌيٍ نَشَن نَ قَنَقَنَنمَ؟ 
عَلَ حَشَنكَتّ رَفَتَمَ عٍ شَ دِيٍ بّ؟ مُنقٍ رَ عَ مُ عٍ تَن يَتِ حَشَنكَتَمَ؟ 
عَ لَنمَ عٍ تَن يَتِ شَ عٍ شَ تْورّ تٌ عٍ يَ رَ، عٍ تَن يَتِ شَ عَلَ سّنبّ كَنيِ شَ شْنّ كٌلٌن. 
شَ مِشِ حَاشِ فّ قَشَدٍ، عَ مُ عَ شَ دٍنبَيَ شَ تْورّ كٌلٌنمَ. 
عَدَ مَدِ نْمَ لْننِ ندٍ قِدٍ عَلَ مَ، مَنفّيَ بِرِن نَ نَشَن مَ يَامَرِ بُن مَ؟ 
مِشِ ندٍ قَشَمَ بْحّسَ كُي، عَ سّنبّ فبٌ، كْنتْقِلِ يٌ مُ لُ عَ مَ، 
عَ قَتٍ قَن، عَ شْرِيٍ شْرْشْ فبٍن. 
كْنْ مِشِ فبّتّ تَن قَشَمَ تْورّ كُي، عَ مُ هّيرِ يٌ نّمُننّمُن. 
نَ مِشِ قِرِنيِ بِرِن سَمَ بّندّ نّ، كُلِ قَ عٍ دٌن. 
ﭑ وٌ شَ مَحْشُنيِيٍ كٌلٌن عَ قَنيِ رَ، وٌ وَ مَ نْندِ رَكَنَقٍ ﭑ نَ نَشٍيٍ شَقٍ رَ. 
وٌ نَشّ، ‹كُنتِفِ شَ بَنشِ نَ مِندٍن؟ مِشِ حَاشِ شْنيِ نَ دِ؟› 
كْنْ وٌ مُ مَشْرِنيِ تِشِ بِيَاسِلَيٍ مَ؟ وٌ مُ وٌ تُلِ مَتِشِ عٍ شَ دّنتّفّ رَ؟ 
مِشِ حَاشِ مُ فبَلٌي سْتْمَ فبَلٌي لْشْي، عَ رَتَنفَمَ نّ نَ شْنّ مَ. 
ندٍ تِمَ عَ يَ عِ عَ عَ مَكِيتِ؟ ندٍ عَ شَ وَلِ كٌبِ سَرٍ رَفبِلٍنمَ عَ مَ؟ 
مِشِيٍ عَ شَنِنمَ فَبُرِ، عٍ مَن قَ بِنيّ سَ عَ مَ مّننِ. 
فَبُرِ بّندّ مُ عَ تْورْ مَ، عَ بِنيّ سْتْ حَمَ فبٍفبٍ رَ. 
نَ كُي، وٌ ﭑ مَدُندُ مَ مَدُندُي قُيَن نَ دِ؟ مَدَشُي مَسٍنيِيٍ نَن تُن نَ وٌ شَ لْننِ مَسٍنيِيٍ كُي.» 
