عَننَبِ هٌسٍ.
4.
عِسِرَيِلَكَيٍ، وٌ عَلَتَلَ شَ وْيّنيِ رَ مّ، بَرِ مَ كِيتِ نَ وٌ نُن عَلَتَلَ تَفِ. «نْندِ نُن هِننّ بَرَ حْن وٌ يَ مَ. وٌ مُ ﭑ كٌلٌنشِ عَلَ رَ وٌ شْنيِ سْنْن. 
دَنكّ مَتِقٍ، وُلٍ، قَشّ تِ، مُحّ، لَنفٌيحَ نَن فبَنسَن فبٌشِ وٌ يِ رَ. قَشّ تِمَ تّمُي بِرِن. 
وٌ شَ بْشِ قَمَ لُدٍ سُننُنيِ كُي نَ نَن مَ. نَشٍيٍ بِرِن سَبَتِشِ عَ مَ، عٍ قَشَمَ نّ عٍ نُن سُبٍيٍ، شْنِيٍ، نُن يّشّيٍ رَ. عٍ بِرِن قَشَمَ نّ.» 
«كْنْ مِشِ يٌ نَشَ كَلَمُي تِ، مِشِ يٌ نَشَ حَمَ رَكِيتِ. وٌ شَ حَمَ نَن وٌ تَن سّرّشّدُبّيٍ كَلَمُمَ. 
وٌ بِرَ مَ نّ يَنيِ رَ، وٌ بِرَ كْي رَ. هَلِ نَمِحْنمّيٍ، عٍ تَنتَنمَ. ﭑ قَمَ وٌ نفَ عِسِرَيِلَ قَشَدٍ نَ نَن مَ. 
ﭑ مَ حَمَ نَ قَشَقٍ، عَ كٌلٌنتَرٍيَ مَ. وٌ تٌ بَرَ وٌ مَكُيَ ﭑ كٌلٌنقٍ رَ، ﭑ قَن بَرَ وٌ مَكُيَ ﭑ مَ سّرّشّدُبّحَ رَ. وٌ تٌ بَرَ وٌ مَرِفِ عَلَ شَ سّرِيّ رَبّحِن، ﭑ قَن بَرَ وٌ شَ دِيٍ رَبّحِن. 
سّرّشّدُبّيٍ وُيَشِ كِ نَشّ، عٍ شَ يُنُبِيٍ قَن وُيَشِ نَ كِ نّ. ﭑ عٍ شَ بِنيّ مَسَرَ مَ يَافِ رَ نَ نَن مَ. 
عٍ بَلٌمَ ﭑ مَ حَمَ شَ سّرّشّيٍ رَ. نَ كُي، عٍ مَن نٍيٍ رَدِن يّ يُنُبِ رَبَقٍ مَ عٍ تَن يّتّ نَشَن نَبَمَ، عَلَكٌ عٍ مَن شَ سّرّشّ فبّتّيٍ سْتْ. 
حَمَ يٌ، سّرّشّدُبّيٍ يٌ، ﭑ عٍ بِرِن حَشَنكَتَمَ نّ عٍ شَ يُنُبِيٍ شَ قٍ رَ، ﭑ عٍ سَرٍ رَفبِلٍنمَ نّ عٍ مَ.» 
«عٍ عٍ دّفٍمَ نّ، كْنْ عٍ مُ قَمَ لُفَدٍ. عٍ كُيٍيٍ بَتُمَ نّ، كْنْ نٍيٍ مُ عٍ رَفٍينِمَ، بَرِ مَ عٍ بَرَ عَلَتَلَ رَبّحِن. 
عٍ لَنفٌيحَ رَبَمَ، عٍ بٍيرٍ مْولِ بِرِن مِنمَ. نَ نَن عٍ شَشِلِ كَنَشِ. 
ﭑ مَ حَمَ مَشْرِنيِ تِمَ كُيٍ مَ. عٍ يَابِ ندٍ سْتْمَ نَ وُرِ شُنتُنيِ رَ. لَنفٌيحَ رَبَقٍ بَرَ لُ عٍ بْحّ كُي. نَ بَرَ عٍ رَلْي، نَ بَرَ عٍ مَكُيَ عَلَ رَ. 
عٍ سّرّشّ بَمَ فٍيَيٍ قَرِ، مّننِ عٍ سُرَيِ قَن فَنمَ سّرّشّ رَ. عٍ نَ رَبَمَ وُرِ شُنفبٍيٍ بُن مَ، نِينِ فبٌ دّننَشّ. نَ كُي وٌ شَ دِ فِنّيٍ لَنفٌيحَ رَبَمَ، وٌ شَ مَمَدِيٍ قَن بَرَ قِندِ يّنّ رَبَيٍ رَ.» 
«ﭑ مُ قَمَ وٌ شَ دِ فِنّيٍ نُن وٌ شَ مَمَدِيٍ حَشَنكَتَدٍ عٍ شَ لَنفٌيحَ شَ قٍ رَ، بَرِ مَ وٌ تَن قَن حّنفّيٍ سُشُمَ. وٌ بِرِن سّرّشّ بَمَ كُيٍيٍ بّ. حَمَ شَشِلِتَرٍ لُمَ نَ فَنتَنيِ كُي. 
شَ عِسِرَيِلَ بَرَ بِرَ لَنفٌيحَ قْشْ رَ، وٌ تَن يُدَيَكَيٍ، وٌ نَشَ نَ مْولِ رَبَ. وٌ نَشَ سِفَ فِلِفَلِ، وٌ نَشَ تٍ بٍتِ عَوٍنِ. وٌ نَشَ وٌ كَلِ عَلَتَلَ شِلِ رَ مّننِ. 
شَ عِسِرَيِلَ لُمَ عَلْ نِنفٍ كَلَبَنتٍ، عَلَتَلَ مُ نْمَ عٍ رَبَلٌدٍ عَلْ يّشّي قَنيِيٍ، عٍ نَشٍيٍ دّ مَدٌنمَ قِيلِ شُنفبٍيٍ مَ. 
عٍقِرَ مِكَيٍ بَرَ كَنكَن كُيٍ مَ. وٌ شَ عٍ لُ نَ. 
عٍ شَ بٍيرٍ نَ حْن، عٍ شَ لَنفٌيحَ قَن تٌنفٌ. عٍ شَ مَنفّيٍ وَشِ يَافِ نَن تُن شْن مَ. 
قٌيٍ قَمَ عٍ رَ قَنَقَنَندٍ نَ نَن مَ. عٍ قَمَ نّ يَافِدٍ عٍ شَ سّرّشّيٍ شَ قٍ رَ.» 
