عَننَبِ عٍسَيِ.
40.
عَلَ شَ مَسٍنيِ نَن يَ؛ «وٌ شَ ﭑ مَ حَمَ مَدُندُ عٍ شَ تْورّ كُي. 
وٌ شَ عَ قَلَ دَرِ سَلَمُ بّ عَ عَ شَ حَشَنكَتّ بَرَ حْن، عَ شَ يُنُبِيٍ سَرٍ بَرَ فّ قِدٍ، عَ عَلَتَلَ بَرَ نَ رَفبِلٍن عَ مَ هَن دْشْ قِرِن.» 
مِشِ ندٍ نَ عَ شُي رَ مِنِقٍ فبٍنفبٍرٍن يِرٍ عَ قَلَقٍ رَ، «وٌ شَ كِرَ يَءِلَن عَلَتَلَ بّ، وٌ سَنكِرَ مَتِنشِن وٌ مَرِفِ يَ رَ. 
فُلُنبَ شَ عِتٍ، فٍيَ شَ عِفٌرٌ، كِرَ حَاشِ شَ يَءِلَن عَ قَنيِ رَ. 
عَلَتَلَ شَ نْرّ مَكّنّنمَ نّ دَالِ بِرِن يَ شْرِ.» عَلَتَلَ شَ مَسٍنيِ يَتِ نَن نَ كِ. 
مِشِ ندٍ بَرَ عَ قَلَ ﭑ بّ، «عِ شُي رَتٍ.» ﭑ بَرَ عَ يَابِ، «ﭑ شَ مُنسٍ قَلَ؟» عَ نَشّ، «عَدَ مَ شَ نْرّ لُشِ نّ عَلْ سَنسِيٍ. 
عٍ لِسِمَ نّ، عَلَتَلَ شَ قٌيٍ عٍ قُفٍ كَنَ. عَدَ مَدِيٍ مَنِيَشِ سَنسِيٍ نَن نَ. 
سَنسِيٍ شَرَ مَ نّ، عٍ قُفٍ كَنَ، كْنْ عَلَتَلَ تَن شَ مَسٍنيِ مُ كَنَمَ عَبَدَن.» 
سِيٌنِ، عِ شَ تٍ فٍيَ عِتٍشِ ندٍ قَرِ. دَرِ سَلَمُ، عِ شَ عِ شُي عِتٍ سّنبّ رَ لِمَنِيَ كُي. عَ قَلَ يُدَيَ تَايٍ بّ، «وٌ مَرِفِ عَلَ نَ بٍ.» 
مَرِفِ عَلَتَلَ نَ قَقٍ سّنبّ رَ، نْي شَنشِ عَ بّلّشّ عِ. شُننَكٍلِ نَ عَ بّ. 
عَ مّينِمَ نّ عَ شَ شُرُ سٍيٍ مَ، عَ عَ شَ يّشّ يْرّيٍ تٌنفٌمَ نّ، عَ عٍ سَ عَ كَنكٍ مَ، عَ عٍ نفَيٍ رَفبّنفبّن. 
ندٍ بَا يٍ مَنِيَشِ عَ بّلّشّ كُي؟ ندٍ كٌورٍ وَلَشّ مَنِيَشِ؟ ندٍ دُنِحَ بّندّ مَنِيَشِ؟ ندٍ فٍيَيٍ دْشْشِ سِكٍيلِ رَ؟ 
ندٍ عَلَتَلَ شَشِلِ كٌلٌن؟ ندٍ نْمَ مَرَ سِ قِدٍ عَ مَ؟ 
ندٍ عَ يَمَرِ مَ؟ ندٍ عَ مَتِنكَنمَ؟ ندٍ قٍ كٌلٌنيِ مَسٍنمَ عَ بّ؟ ندٍ عَ مَسٍنمَ عَ بّ سٍ يَءِلَنمَ كِ نَشّ؟ 
حَمَنّيٍ لُشِ نّ عَ بّ عَلْ سٍ شُنشُرِيٍ. عَ عٍ رَكٍلِمَ نّ عَ قَنيِ رَ. 
لِبَن سُبٍ بِرِن نَلَنشِ مُ سّرّشّ فَن دَاشِ لِمَ نَشَن دَشَ عَ بّ، لِبَن قْتْنيِ بٍلٍبٍلٍ مُ يٍفٍ لِمَ عَ شَ سّرّشّ فَنقٍ رَ. 
سٍسٍ مُ حَمَنّيٍ رَ عَ يَ عِ، عٍ قِندِشِ عَ بّ قٍ قُقَقُ نَن نَ. 
وٌ وَ مَ عَلَ مَنِيَقٍ ندٍ رَ؟ وٌ عَ مِسَالِمَ مُنسٍ رَ؟ 
يِرَوَلِ كُيٍ نَن مَسٌلِمَ، شَبُي شّيمَ رَدِن عَ مَ، عَ قَ فبٍتِ يْلْنشْنيِيٍ يَءِلَن عَ كُيٍ فبَكُمَ نَشَن نَ. 
سٍتَرٍيٍ وُرِ ندٍ نَن قٍنمَ نَشَن مُ كَنَمَ مَقُرٍن مَقُرٍن، عَ مِشِ قٍن نَشَن قَتَ عَ مَسٌلِدٍ عَلَكٌ عَ نَشَ بِرَ. 
وٌ مُ عَ كٌلٌن؟ وٌ مُ نَ قٍ مّشِ كَبِ تّمُي شْنكُيٍ؟ وٌ مُ نَ قَهَامُشِ كَبِ دُنِحَ دَا تّمُي؟ 
عَ تَن نَن سَبَتِشِ دُنِحَ بِرِن شُن مَ. دُنِحَ مِشِيٍ لُشِ نّ عَ بّ عَلْ كَتٌييٍ. عَ تَن كٌورٍ وَلَشّ عِتَلَشِ نّ عَلْ دُفِ نَشَن سَمَ لٍيلٍ مَ. 
عَ تَن نَن مَنفّيٍ شُن نَكَنَمَ، عَ مِشِ شُنفبٍيٍ شَ قٍ مَفٌرٌ. 
عٍ لُشِ نّ عَلْ سَنسِ نَشَن سِ تٌ، كْنْ بٍينُ عٍ شَ مْ، عَ قَ وُيٍنيِ رَدِن عٍ مَ نَشَن عٍ شَرَ مَ فبٍن. نَ تّمُي قٌيٍ شُنفبٍ عٍ شَنِنمَ نّ عَلْ سّشّ شَرٍ. 
عَلَ سّنِيّنتْي شَ مَسٍنيِ نَن يَ؛ «وٌ ﭑ تَن عَلَ مَنِيَمَ ندٍ رَ؟ ﭑ مِسَالِشِ ندٍ بّ؟ 
وٌ وٌ يَيٍ رَكٍلِ كٌورٍ مَ. ندٍ نَ سٍ يَنبَشِيٍ دَاشِ؟ عَلَ نَن عٍ يَمَرِ مَ، عَ عٍ شِلِيٍ كٌلٌن. عَ سّنبّ شَ سَابُي رَ، سٍسٍ مُ لُشِ عٍ مَ.» 
«نَ كُي، وٌ تَن ﭑ مَ حَمَ، نَشَن قَتَنشِ يَشُبَ رَ، نَشَن قِندِشِ عِسِرَيِلَ رَ، مُنقٍ رَ وٌ عَ قَلَمَ، ‹عَلَتَلَ مُ قٍ تٌشِ نَشَن دْشْشِ مُشُ مَ. مُشُ مَرِفِ عَلَتَلَ مُ وَ مَ مُشُ فبٍ حْشْقٍ.› 
وٌ مُ عَ كٌلٌن؟ وٌ مُ نَ قٍ مّشِ؟ عَلَتَلَ قِندِشِ عَلَ نَن نَ كَبِ عَبَدَن، عَ دُنِحَ يَتِ نَن دَاشِ عَ قْلّ رَ. عَ مُ تَفَنمَ، دَنيِ مُ نَ عَ شَشِلِ مَ. 
عَ سّنبّ قِمَ نّ مِشِ تَفَنشِ مَ، عَ لِمَنِيَ قِ سّنبّتَرٍيٍ مَ. 
هَلِ دِ مّدِيٍ عٍ تَفَنمَ، سّفّتَلَيٍ بِرَ مَ، 
كْنْ نَشٍيٍ عٍ شَشِلِ تِمَ عَلَتَلَ رَ، نٍيٍ سّنبّ نّينّ سْتْمَ نّ، عٍ قَ تُفَن عَلْ سّفّيٍ. عٍ عٍ حّرّ، عٍ عٍ فِ، عٍ مُ تَفَنمَ قٍقٍ مَ.» 
