عَننَبِ عٍسَيِ.
51.
«وٌ وٌ تُلِ مَتِ ﭑ نَ، وٌ تَن نَشٍيٍ تِنشِنيِ نُن عَلَتَلَ قٍنقٍ. وٌ شَ وٌ يَ تِ قَنيٍ رَ عَلَتَلَ وٌ رَ مِنِشِ دّننَشّ. 
وٌ شَ وٌ يَ تِ وٌ بَبَ عِبُرَهِمَ نُن وٌ نفَ سَرَ رَ نَشٍيٍ وٌ بَرِشِ. ﭑ تٌ عَ شِلِ عَ كٍرٍن نَن نُ عَ رَ، كْنْ ﭑ تٌ فّ دُبَدٍ عَ بّ، عَ قِندِ نّ بْنسْي وُيَشِ بٍنبَ رَ. 
عَلَتَلَ سِيٌن مَدُندُ مَ نّ، عَ كِنِكِنِ عَ شَ كَسَرّ بِرِن مَ. عَلَتَلَ عَ شَ فبٍنفبٍرٍنيِ قِندِ مَ نّ يِرٍ قَنيِ رَ عَلْ عٍدٍن بْشِ، عَ عَ شَ بْشِ رَتٌقَنمَ نّ عَلْ عَ دَرِشِ عَ رَ كِ نَشّ. سّيوّ نُن حّلّشِنيِ لُ نَا، سُوكِ نُن بّيتِ بَ تّمُي بِرِن.» 
«ﭑ مَ حَمَ، وٌ وٌ تُلِ مَتِ ﭑ نَ. ﭑ مَ سِ، وٌ شَ ﭑ شُي رَ مّ. سّرِيّ قَتَنشِ ﭑ تَن نَن نَ، ﭑ مَ كِيتِ تِنشِنشِ قِندِ مَ نّ نَءِيَلَنيِ رَ سِيٍ بّ. 
ﭑ مَ كِيتِ تِنشِنشِ بَرَ مَكْرّ، ﭑ مَ كِسِ نَ قَقٍ، سِيٍ قَمَ نّ عٍ شَشِلِ تِدٍ ﭑ سّنبّ رَ. 
وٌ وٌ يَ رَتٍ كٌورٍ مَ. مّننِ لْيمَ نّ عَلْ قٌيٍ تُورِ رَلْيمَ كِ نَشّ. وٌ وٌ يَ تِ بْشِ رَ. مّننِ حْنمَ نّ عَلْ دُفِ قٌرِ. مّننِكَيٍ قَشَمَ نّ عَلْ تُفِتُفِ. كْنْ ﭑ مَ كِسِ تَن عَبَدَن نَن عَ رَ، ﭑ مَ تِنشِنيِ مُ كَنَمَ.» 
«وٌ شَ وٌ تُلِ مَتِ ﭑ شُي رَ، وٌ نَشَن كٌلٌن تِنشِنيِ رَ. ﭑ مَ سّرِيّ سَبَتِشِ وٌ بْحّ كُي. وٌ نَشَ فَاشُ مِشِيٍ شَ مَبٍرٍ يَ رَ، وٌ نَشَ وٌ فِ عٍ شَ سْنشْي يَ رَ. 
نِمَسٍ شُنشُرِيٍ عٍ دٌنمَ نّ عَلْ دُفِ، تٍيسٍ عٍ رَحْن عَلْ فّسّ قُتٍ. كْنْ ﭑ مَ تِنشِنيِ بُمَ نّ عَبَدَن، ﭑ مَ كِسِ لُمَ نّ بْنسْي يَ مَ تّمُي بِرِن.» 
عَلَتَلَ، عِ شَ كٍلِ سّنبّ رَ. عِ شَ كٍلِ عَلْ سِنفٍ رَ. عِ تَن شَ مُ مِسِرَكَيٍ بْنبْ عَلْ وُلَءِ سُبٍ مَفَاشُشِ؟ 
عِ تَن شَ مُ بَا شُنفبٍ رَشْرِ، عِ قَ كِرَ عِبْو بَا تَفِ عِ شَ مِشِ رَكِسِشِيٍ دَنفِمَ دّننَشّ؟ 
عَلَتَلَ شَ مِشِ شْرّيَشِيٍ فبِلٍنمَ نّ، عٍ قَ سٌ سِيٌن كُي بّيتِ رَ، سّيوّ نَن لُمَ عٍ بّ عَبَدَن. عٍ بْحّ رَقَنشِ عٍ مَ، حّلّشِنيِ لُمَ نّ عٍ سٌندٌنيِ كُي. نِمِسّ نُن يَيٍ مَكُيَمَ نّ عٍ رَ. 
«ﭑ تَن نَن وٌ بْحّ مَدُندُ مَ. ندٍ نْمَ فَاشُدٍ عَدَ مَدِ يَ رَ، نَشَن قَشَمَ، نَشَن حْنمَ عَلْ سّشّ؟ 
مُنقٍ رَ وٌ قَ نّيمُشِ وٌ دَالِمَ عَلَتَلَ مَ، نَشَن كٌورٍ عِتَلَشِ، عَ بْشِ بُنيِ سَ؟ مُنقٍ رَ وٌ لُمَ فَاشُي كُي تّمُي بِرِن وٌ يَشُييٍ يَ رَ نَشٍيٍ وَ مَ وٌ تْورْقٍ؟ وٌ فَاشُمَ عٍ يَ رَ مُنقٍ رَ؟ 
عَ فبٍ مُ لُشِ، وٌ شَ فٍيلِمَنِيٍ قَمَ نّ شْرّيَ سْتْدٍ، عٍ مُ قَشَمَ فٍيلِ كُي، عٍ مُ قَشَمَ كَامّ رَ. 
ﭑ تَن نَن نَ وٌ مَرِفِ عَلَتَلَ رَ، نَشَن بَا عِمَشَمَ، عَ مْرْنيِيٍ رَ مِنِ. ﭑ شِلِ نّ عَلَتَلَ سّنبّمَ. 
ﭑ نَن ﭑ مَ مَسٍنيِ سَشِ نّ عِ دّ عِ، ﭑ نَ ﭑ بّلّشّ تِ عِ شُن مَ، ﭑ تَن نَشَن كٌورٍ عِتَلَ، ﭑ بْشِ بُنيِ سَ، نَشَن سِيٌنكَيٍ شِلِمَ، ‹ﭑ مَ حَمَ.›» 
«دَرِ سَلَمُكَيٍ، وٌ كٍلِ كٍرٍن نَ، وٌ تَن نَشٍيٍ عَلَتَلَ شَ مِنسٍ شْرْشْي مِنشِ، وٌ تَن نَشٍيٍ عَ شَ شْنّ كٌلٌنشِ، عَ تٌ دِن وٌ رَ، عَ قَ عَ لُ وٌ شَ بِرَ عَلْ سِيسِلَيٍ. 
عَ شَ دِ يٌ مُ نُ نَ نَشَن عَ مَلِمَ عَ شَ حّرّ كُي، نَشَن لُ عَ سّيتِ مَ عَ سُشُقٍ رَ. 
نَ فبَلٌي شْرْشْي بَرَ وٌ سْتْ، كَسَرّ نُن سْنتْي، كَامّ نُن فٍرٍ، ندٍ نْمَ وٌ مَدُندُدٍ؟ 
وٌ شَ دِيٍ بَرَ بِرَ، عٍ سَشِ كِرَ شُنيِ رَ، عَلْ شٍلِ نَشَن سُشُشِ يّلّ رَ. عَلَتَلَ شَ شْنّ بَرَ دِن عٍ رَ، عَ بَرَ عٍ حَشَنكَتَ عَ حَاشِ رَ.» 
نَ كُي وٌ تَن تْورْ مِشِيٍ، وٌ شَ وٌ تُلِ مَتِ يِ مَسٍنيِ رَ وٌ تَن نَشٍيٍ لُشِ عَلْ سِيسِلَيٍ بٍيرٍ شَنبِ. 
وٌ مَرِفِ عَلَتَلَ نَشَن عَ شَ حَمَ مَكَنتَمَ، عَ شَ مَسٍنيِ نَن يَ، «عَوَ، ﭑ مُ شْنْشِ وٌ مَ سْنْن، نَ شْنّ مُ وٌ لِمَ سْنْن. 
ﭑ مَ شْنّ سِفَمَ وٌ يَشُييٍ نَن مَ نَشٍيٍ بَرَ وٌ تْورْ، عٍ قَ عَ قَلَ ‹وٌ وٌ قٍلٍن بْشِ مَ، مُشُ شَ تِ وٌ قَرِ.› عٍ بَرَ وٌ تْورْ نَ كِ، عٍ قَ حّرّ وٌ قَرِ عَلْ بْشِ.» 
