عَلَ شَ تَالِيٍ.
1.
عِسِرَيِلَ مَنفّ دَوُدَ شَ دِ سُلٍمَنِ، شَ تَالِيٍ نَن يَ؛ 
عٍ سّبّشِ نّ مِشِيٍ بّ عَلَكٌ عٍ شَ لْننِ، عٍ شَ رَ سِ، شَشِلِ قَنيِ شَ لُ عٍ بّ، 
شُرُي قَنيِ شَ لُ عٍ يِ، عٍ شَ بِرَ تِنشِنيِ، نْندِ، نُن قٍ قَنيِ قْشْ رَ. 
شَشِلِ قَنيِ مُ نَشٍيٍ يِ، نٍيٍ شَ نَ سْتْ، مَحْشُنيِ قَنيِ شَ لُ قٌنِكٍيٍ بّ، عٍ شَ قٍ قَنيِيٍ كٌلٌن، عٍ لَن عٍ شَ نَشٍيٍ رَبَ. 
لْننِلَ شَ عَ تُلِ مَتِ عَلَكٌ عَ شَ قٍ كٌلٌنيِ شُن شَ مَسَ. شَشِلِمَ شَ عَ تُلِ مَتِ، عَلَكٌ عَ شَ حّرّ كِ قَنيِ كٌلٌن، 
تَالِ كُي قِيشّقٍ شَ سْونّيَ عٍ بّ، عٍ شَ قَهَامُي سْتْ لْننِلَيٍ شَ مَسٍنيِيٍ نُن تَالِيٍ مَ. 
عَلَتَلَ شَ يَرَفَاشُي قِندِشِ لْننِ قْلّ نَن نَ. شَشِلِتَرٍيٍ نَن يٌمَ لْننِ نُن مَرَ سِ مَ. 
ﭑ مَ دِ، عِ عِ تُلِ مَتِ عِ بَبَ شَ مَرَ سِ رَ، عِ نَشَ تٌندِ عِ نفَ شَ شُرُي رَ، 
بَرِ مَ شُنمَسٍ تٌقَنيِ نَن قِندِ مَ عَ رَ عِ شُنيِ مَ، كْن مَفٌرٍ نَن عَ رَ عِ كْنيِ مَ. 
ﭑ مَ دِ، عِ نَشَ تِن يُنُبِتْييٍ شَ عِ رَتَنتَن. 
شَ عٍ عَ قَلَ، «بِرَ مُشُ قْشْ رَ، وٌن شَ سَ كِرَ مَدْشْ مِشِيٍ بّ، وٌن شَ عٍ قَشَ، وٌن شَ فَنتَنيِ تٍ مِشِيٍ بّ نَشٍيٍ مُ قٍقٍ رَبَشِ وٌن نَ، 
وٌن شَ عٍ شُن نَكَنَ، عَلْ فَبُرِ عَ رَبَمَ كِ نَشّ مِشِيٍ رَ نَشٍيٍ سِفَمَ عَلِفِيَمَ. 
وٌن قَمَ نَاقُلِ سْتْدٍ نَ كُي، وٌن مَ بَنشِيٍ رَقٍمَ نّ سٍ قَنيِيٍ رَ. 
لُ مُشُ يَ مَ عَلَكٌ عِ شَ ندٍ سْتْ، وٌن مَ كْبِرِ مَلَندٍ شَ قِندِ كٍرٍن نَ.» 
ﭑ مَ دِ، عِ نَشَ بِرَ نَ مِشِ مْولِ قْشْ رَ، عِ نَشَ لُ نَ كِرَ شْن مَ، 
بَرِ مَ عٍ قٍ حَاشِ نَن تُن نَبَمَ، عٍ فبَتَشِ مِشِ نِي بَدٍ. 
فَنتَنيِ مُ تٍمَ شْنِ يَ شْرِ، 
كْنْ عٍ تَن فَنتَنيِ تٍمَ عٍ يّتّ كَن سُشُسٍ نَن نَ. عٍ عٍ يّتّ نَن نِي بَقٍ عٍ يّتّ رَ. 
بِرَقٍ فٍينِ تِنشِنتَرٍ قْشْ رَ، نُن مِشِ نِي بَقٍ، نَ كِرَ مْولِ قِندِ مَ فَنتَنيِ نَن نَ. 
شَشِلِمَيَ شِلِ تِمَ كِرَ شُنيِيٍ رَ، عَ عَ شُي رَ مِنِمَ تَا مَلَندٍيٍ. 
عَ شِلِ تِمَ حَمَ تَفِ، عَ وْيّنمَ تَا سٌدٍ دّيٍ رَ. 
عَ نَشّ، «عِ تَن شَشِلِتَرٍ، عِ بِرَ مَ شَشِلِتَرٍحَ قْشْ رَ هَن مُن تّمُي؟ مِشِ مَيٍلٍيٍ يٌمَ مِشِ مَ هَن مُن تّمُي؟ شَشِلِتَرٍيٍ قٍ كٌلٌنيِ شْنمَ هَن مُن تّمُي؟ 
وٌ فبِلٍن قَ رَ ﭑ مَ مَرَ سِيٍ مَ. ﭑ نَ ﭑ شَشِلِ لُمَ نّ وٌ مَ، ﭑ قَهَامُي قِمَ نّ وٌ مَ ﭑ مَ مَسٍنيِ شَ قٍ رَ. 
ﭑ بَرَ وٌ شِلِ، كْنْ وٌ مُ ﭑ مَ شِلِ رَتِنشِ. ﭑ بَرَ ﭑ بّلّشّ عِتَلَ وٌ بّ، كْنْ وٌ بَرَ تٌندِ. 
وٌ تٌ بَرَ تٌندِ ﭑ مَ مَرَ سِيٍ بِرِن نَ، وٌ تٌ مُ تِنشِ ﭑ مَ سّرِيّ رَ، 
ﭑ قَن قَمَ نّ يٍلٍدٍ وٌ مَ وٌ شَ تْورّ كُي. فَاشُي نَ وٌ بْحّيٍ رَ مِنِ عَ عِ، ﭑ مُ وٌ مَلِمَ قٍقٍ مَ. 
فَاشُي قَمَ نّ وٌ لِدٍ عَلْ تُرُننَادّ قٌيٍ، تْورّ قَمَ نّ وٌ سُشُدٍ عَلْ قٌيٍ شُنفبٍ. نَ تْورّ نُن كْنتْقِلِ نَ وٌ لِ تّمُي نَشّ، 
وٌ ﭑ شِلِمَ نّ، كْنْ ﭑ مُ وٌ شَ شِلِ رَتِنمَ. وٌ ﭑ قٍنمَ نّ، كْنْ وٌ مُ ﭑ تٌمَ، 
بَرِ مَ وٌ بَرَ شَشِلِمَيَ شْن، وٌ بَرَ تٌندِ عَلَتَلَ شَ يَرَفَاشُي رَ. 
عٍ مُ نُ وَ مَ ﭑ مَ مَرَ سِيٍ شْن، عٍ مُ نُ وَ مَ ﭑ مَ سّرِيّ سُشُقٍ. 
نَ كُي عٍ قَمَ عٍ شَ وَلِ سَرٍ سْتْدٍ، عٍ قَمَ عٍ حّرّ كِ رَحْنيِ تٌدٍ. 
شَشِلِتَرٍحَ نَن قَمَ شَشِلِتَرٍيٍ فَندٍ. لْننِتَرٍحَ نَن قَمَ لْننِتَرٍيٍ فَندٍ. 
كْنْ نَشَن تَن عَ تُلِ مَتِمَ ﭑ نَ، نَ كَنيِ لُمَ نّ كَنتَرِ كُي عَ شْنيِ، عَ لُ بْحّسَ كُي، عَ مُ فَاشُمَ تْورّ يَ رَ.» 
