عَننَبِ هَفٍ.
2.
عَ كِكٍ سٌلٌقٍرٍ ندٍ، شِ مْشْحّن نُن كٍرٍن ندٍ رَ، عَلَتَلَ نَشَ يِ مَسٍنيِ تِ عَننَبِ هَفٍ سَابُي رَ، 
«عَ قَلَ سَلَتِيٍلِ شَ دِ سٌرٌبَبٍلِ بّ، يُدَيَ فٌمِنَ، نُن سّرّشّدُبّ كُنتِفِ يٌسَدَكِ شَ دِ يٌسُوٍ، نُن حَمَ دْنشْي بّ، 
‹ندٍ نَ وٌ يَ مَ نَشَن بَرَ يِ بَنشِ تٌ نُ عَ قٌرِ مَ كِ عَ شَ نْرّ كُي؟ يَكْسِ تَن فٌ، وٌ عَ تٌمَ دِ؟ تِدٍ يٌ مُ نَ عَ مَ وٌ بّ سْنْن، كَ؟›» 
عَلَتَلَ شَ مَسٍنيِ نَن يَ، «سٌرٌبَبٍلِ، عِ عِ سّنبّ سٌ. سّرّشّدُبّ كُنتِفِ يٌسُوٍ يٌسَدَكِ شَ دِ، عِ عِ سّنبّ سٌ. حَمَ بِرِن، وٌ وٌ سّنبّ سٌ.» عَلَتَلَ شَ مَسٍنيِ نَن يَ، «وٌ وَلِ سُشُ، وٌن بِرِن نَ عَ رَ.» مَنفّ عَلَتَلَ شَ مَسٍنيِ نَن نَ كِ. 
«ﭑ تٌ وٌ رَ مِنِ مِسِرَ بْشِ مَ، ﭑ نُ بَرَ يِ سَاتّ تٌنفٌ وٌ بّ. ﭑ شَشِلِ نَ وٌ تَفِ، وٌ نَشَ فَاشُ قٍقٍ مَ.» 
مَنفّ عَلَتَلَ شَ مَسٍنيِ نَن يَ، «عَ فبٍ مُ لُشِ ﭑ شَ كٌورٍ نُن بْشِ رَ سّرّن، ﭑ شَ بَا نُن شَرٍ رَ مَشَ. 
ﭑ سِ بِرِن نَسّرّنمَ نّ، عٍ قَمَ نّ هَرِفٍ فبٍفبٍ رَ ﭑ بّ نَشٍيٍ قَن عَ بِرِن بّ. يِ بَنشِ كُي رَقٍمَ نّ نْرّ رَ.» مَنفّ عَلَتَلَ شَ مَسٍنيِ نَن نَ كِ. 
«ﭑ تَن نَن فبٍ نَ فبٍتِ رَ، ﭑ تَن نَن فبٍ نَ شّيمَ رَ.» عَلَتَلَ شَ مَسٍنيِ نَن نَ كِ. 
«نْرّ نَشَن قَمَ لُدٍ ﭑ مَ بَنشِ مَ، نَ دَنفِمَ نّ عَ سِنفٍ رَ.» مَنفّ عَلَتَلَ شَ مَسٍنيِ نَن نَ كِ. «ﭑ يِ بَنشِ قِندِ مَ بْحّسَ يِرٍ نَن نَ مِشِيٍ بّ.» مَنفّ عَلَتَلَ شَ مَسٍنيِ نَن نَ كِ. 
دَرِيُسِ شَ مَنفّيَ حّ قِرِن ندٍ، كِكٍ سٌلٌمَنَانِ، شِ مْشْحّن نُن نَانِ ندٍ رَ، عَلَتَلَ نَشَ يِ مَسٍنيِ تِ عَننَبِ هَفٍ بّ، 
«عَلَتَلَ شَ مَسٍنيِ نَن يَ. سّرّشّدُبّيٍ مَشْرِن، 
‹شَ مِشِ ندٍ سُبٍ سّنِيّنشِ سَ عَ شَ سٌسٍ كُي، عَ قَ نَ سٌسٍ دِن تَامِ، وّنِ، تُرٍ، شَ نَ مُ عَ رَ دٌنسٍ فبّتّ رَ نَشَن مُ سّنِيّنشِ، نَ سّنِيّنمَ نَ سُبٍ سّنِيّنشِ سَابُي رَ؟› سّرّشّدُبّيٍ عِ يَابِمَ نّ، ‹عَدٍ.›» 
عَننَبِ هَفٍ نَشَ عٍ مَشْرِن، «شَ مِشِ ندٍ دِن قُرٍ رَ، عَ قَ قِندِ سّنِيّنتَرٍ رَ، عَ دِن سٍسٍ رَ، نَ قَن قِندِ مَ نّ سٍ سّنِيّنتَرٍ رَ؟» سّرّشّدُبّيٍ نَشَ عَ يَابِ، «عِيٌ، نَ قَن قِندِ مَ نّ سٍ سّنِيّنتَرٍ رَ.» 
نَ كُي، عَننَبِ هَفٍ مَن نَشَ عَ مَسٍن، «يِ حَمَ نَ نَ كِ نّ. سِ نَشَن نَ ﭑ يَ تٌدٍ رَ، عٍ نَ نَ كِ نّ.» عَلَتَلَ شَ مَسٍنيِ نَن نَ كِ. «عٍ بّلّشّ قْشِ مُ سّنِيّن، عٍ نَشَن بَمَ سّرّشّ رَ سٍ سّنِيّنتَرٍ نَن عَ رَ.» 
«يَكْسِ، وٌ قٍ مَتٌ عَ قَنيِ رَ نَشَن قَمَ رَبَدٍ كٍلِ تٌ مَ هَن يَرٍ. بٍينُن وٌ شَ فّمّ دْشْ عَ بٌورٍ قَرِ عَلَتَلَ شَ هْرْ مْبَنشِ وَلِ كُي، وٌ شَ رَتُ يِ مَ؛ 
وٌ تٌ نُ بُسَلِ مْشْحّن قٍنمَ، وٌ نُ قُ فبَنسَن نَن سْتْمَ. وٌ تٌ نُ تُرٍ لِتِرِ تٌنفٌ سُولِ قٍنمَ، وٌ نُ لِتِرِ مْشْحّن فبَنسَن نَن سْتْمَ. 
ﭑ بَرَ وٌ شَ وَلِ بِرِن كَنَ قُرٍ نُن بَلَبَلَنيِ رَ، كْنْ وٌ مُ تِن فبِلٍندٍ ﭑ مَ.» عَلَتَلَ شَ مَسٍنيِ نَن نَ كِ. 
«يَكْسِ، وٌ عَ مَتٌ عَ قَنيِ رَ، قٍ نَشَن قَمَ رَبَدٍ كٍلِ تٌ مَ هَن يَرٍ، كٍلِ يِ كِكٍ سٌلٌمَنَانِ شِ مْشْحّن نُن نَانِ مَ، كٍلِ عَلَتَلَ شَ هْرْ مْبَنشِ شَ فّمّ سِنفٍ دْشْ لْشْي مَ. وٌ شَ وٌ حْشْ سَ نَ شْن مَ عَ قَنيِ رَ. 
مّنفِ رَفَتَشِ مُ نَ وٌ شَ سٍنتِيٍ كُي، كَ؟ وّنِ بِلِ، شْرّ بِلِ، كْوبّ بِلِ، نُن عٌلِوِ بِلِ، نٍيٍ قَن مُ بٌفِقٍ هَلِ كٍرٍن. كْنْ، قْلْ تٌ مَ، ﭑ قَمَ نّ بَرَكّ سَدٍ وٌ مَ.» 
عَلَتَلَ مَن نَشَ مَسٍنيِ قِرِن ندٍ تِ عَننَبِ هَفٍ بّ، شِ مْشْحّن نُن نَانِ ندٍ رَ. 
«عَ قَلَ سٌرٌبَبٍلِ بّ يُدَيَ فٌمِنَ، ‹ﭑ كٌورٍ نُن بْشِ رَ سّرّنمَ نّ. 
ﭑ مَنفّيٍ رَفٌرٌ مَ نّ عٍ شَ كِبَنيِ كُي. ﭑ سِ فبّتّيٍ سّنبّ كَنَمَ نّ. ﭑ سْورِ رَفِسٍيٍ نُن عٍ رَفِمَيٍ رَبِرَ مَ نّ. ﭑ سٌي نُن سٌي رَفِيٍ قَشَمَ نّ عٍ نفَشَكٍرٍنيِ شَ سَنتِدّفّمَ رَ.›» 
عَلَتَلَ شَ مَسٍنيِ نَن يَ، «نَ لْشْي، سٌرٌبَبٍلِ سَلَتِيٍلِ شَ دِ ﭑ عِ قِندِ مَ نّ ﭑ مَ كٌنيِ رَ، عِ لُمَ نّ عَلْ ﭑ مَ شُرُندّ تْنشُمَ. ﭑ بَرَ عِ سُفَندِ.» مَنفّ عَلَتَلَ شَ مَسٍنيِ نَن نَ كِ.
