عَننَبِ عٍسَيِ.
18.
وٌ تَن نَشٍيٍ نَ كُسِ شُرٍيٍ نَاكِرِ مَ، شْنِ فَبُتٍنيِ شُي مّمَ دّننَشّ، 
نَشٍيٍ شّيرَيٍ شّيمَ كُنكُي كُي بَا مَ. ﭑ تَن بَرَ شّيرَيٍ شُلُنشِيٍ شّي نَ سِ مَ، سِ بْنسْي كُيٍ رَيَبُشِ، نَشَن مَفَاشُ كَبِ عٍ قْلّ فٍرٍ شَ قٍ رَ، نَشَن سَبَتِشِ بْشِ مَ شُرٍ وُيَشِ نَ دّننَشّ. 
وٌ تَن دُنِحَ مِشِ بِرِن، نَشٍيٍ سَبَتِشِ وٌ شَ بْشِ مَ، وٌ نَ تْنشُمَ تٌ فٍيَ قَرِ، وٌ وٌ يَ تِ نَ رَ. وٌ نَ سَرٍ شُي مّ، وٌ وٌ تُلِ مَتِ نَ رَ، 
بَرِ مَ عَلَتَلَ يِ نَن مَسٍنشِ ﭑ بّ، عَ نَشّ، «ﭑ مَفٌرٌشِ ﭑ شْنيِ شَشِلِسَ كُي، عَلْ وُيٍنيِ لُشِ سَنسِ مَ سٌفٌقُرٍ تّمُي كِ نَشّ، عَلْ نُشُي نَ تِ شّ شُن مَ حّمّ رَ.» 
بٍينُن سَنسِ شَبَ تّمُي شَ عَ لِ، سَنسِ نَ فّ قُفَدٍ، كْنْ عَ بٌفِ مُ مِنِشِ سِندٍن، عَلَتَلَ قَمَ نّ سَنسِ قُفٍ بٌلٌندٍ قِنّ رَ، عَ قَ سَلٌنيِيٍ يَتِ مَسّفّ. 
عَ بٌفِ نَن لُمَ شْنِيٍ نُن وُلَءِ سُبٍ بّ، عٍ نَشَن دٌنمَ سٌفٌقُرٍ نُن حّمّ رَ. 
نَ تّمُي سِ سّنبّمَ ندٍ قَمَ نّ هَدِيَ رَ مَنفّ عَلَتَلَ بّ، سِ بْنسْي كُيٍ، رَيَبُشِ، نَشَن مَفَاشُ يِرٍ بِرِن، نَشَن شَ شُي قَلَ شْنْ. عٍ قَمَ نَ هَدِيَ رَ سِيٌنِ فٍيَ نَن قَرِ، عَلَتَلَ سّنبّمَ شِلِ مَتْشْمَ دّننَشّ. 
