تَالِيٍ.
22.
شِلِ قَنيِ قَن نَاقُلِ بّ، بِنيّ تِدٍ دَنفِ شّيمَ نُن فبٍتِ تِدٍ رَ. 
بَننَ نُن سٍتَرٍ بِرِن لَن، بَرِ مَ عَلَتَلَ نَن عٍ بِرِن دَا. 
شَشِلِمَ نَ قٍ شْرْشْي تٌ، عَ عَ يّتّ نَن نَتَنفَمَ عَ مَ. شَشِلِتَرٍ تَن نَ قٍ شْرْشْي تٌ، عَ سٌمَ عَ كُي نّ كٍرٍن نَ، عَ قَ حَشَنكَتّ سْتْ. 
يّتّ مَفٌرٍ نَشَن فَاشُمَ عَلَتَلَ يَ رَ، عَ بَننَيَ، بِنيّ، نُن سِمَيَ سْتْمَ نّ. 
تُنبٍيٍ نُن فَنتَنيِيٍ نَ تِنشِنتَرٍ شَ كِرَ شْن مَ، كْنْ مِشِ نَشَن مّينِمَ عَ يّتّ مَ، عَ عَ مَكُيَمَ نّ مّننِ رَ. 
قٌنِكٍ مَتِنشِن كِرَ قَنيِ رَ، عَلَكٌ عَ نَشَ فبِلٍن نَ قْشْ رَ عَ مْ تّمُي. 
بَننَ سٍتَرٍ يَمَرِ مَ نّ، دٌنِ تٌنفٌي قَن قِندِ دٌنِقَ شَ كٌنيِ رَ. 
مِشِ حَاشِ تْورّ نَن سْتْمَ عَ سَرٍ رَ، عَ سّنبّ قَمَ نّ كَنَدٍ. 
هِننّنتٍ بَرَكَمَ نّ، بَرِ مَ عَ تْورْ مِشِيٍ كِمَ عَ شَ دٌنسٍ رَ. 
مِشِ مَيٌي كٍرِ، عَلَكٌ حْشْنسْسْي شَ حْن. نَ تّمُي فبّسّنشْننّيَ نُن كٌنبِيٍ دَنمَ نّ. 
بْحّ شَ سّنِيّنيِ رَقَن مِشِ نَشَن مَ، وْيّن قَنيِيٍ نَن مِنِمَ نَ دّ عِ، عَ قَ قِندِ مَنفّ دّقَنبٌورٍ رَ. 
عَلَتَلَ نْندِ نَن مَكَنتَمَ، كْنْ عَ يَنقَنتٍ شَ وْيّنيِ شُن نَكَنَمَ نّ. 
مِشِ تُننَشْنْشِ نَن عَ قَلَمَ، «يّتّ شَاحّشِ نَ تَندٍ، ﭑ نَ مِنِ كّنّ مَ، عَ ﭑ قَشَمَ نّ.» 
فَنتَنيِ نَن نَ لَنفٌي فِنّ شَ وْيّنيِ رَ. عَلَتَلَ شْنْشِ مِشِ نَشَن مَ، نَ سُشُمَ نَ فَنتَنيِ كُي. 
شَشِلِتَرٍحَ نَشَن نَ دِ مّدِ بْحّ كُي، عَ بَمَ شُرُ لُشُسِنيِ نَن سَابُي رَ. 
مِشِ نَشَن سٍتَرٍ تْورْ مَ فٍينِ ندٍ شَ قٍ رَ، نُن مِشِ نَشَن بَننَ كِمَ، نَ قِرِنيِ قِندِ مَ قُشَرِلَ نَن نَ. 
عِ عِ تُلِ مَتِ لْننِلَيٍ شَ مَرَ سِ رَ، عِ بْحّ رَبِ ﭑ مَ مَسٍنيِيٍ بّ. 
عَ لَن عِ شَ عٍ رَفَتَ عِ سٌندٌنيِ كُي، عٍ نَشَ مَكُيَ عِ دّ رَ. 
ﭑ وَ مَ عِ رَ سِقٍ نّ تٌ لْشْي، عَلَكٌ عِ شَ عِ يّتّ تَشُ عَلَتَلَ رَ. 
ﭑ بَرَ تَالِ تٌنفٌ سَشَن سّبّ عِ مَ، نَشٍيٍ قِندِشِ مَرَ سِ نُن لْننِ رَ عِ بّ، 
عَلَكٌ عِ شَ نْندِ شْرِ يَتِ كٌلٌن، عِ قَن شَ سَ نَ عِبَ عِ شّيمَ بّ. 
عِ نَشَ سٍتَرٍ رَهَلَكِ عِ شَ كْبِرِ سْتْ، عِ نَشَ تْورْ مِشِ تْوحّفّ، 
بَرِ مَ عَلَتَلَ تَن عٍ شُن مَقَلَمَ نّ، عَ قَ تْورْ مِشِيٍ يَشُييٍ تْورْ. 
عِ نَشَ بِرَ مِشِ بْحّ فبٍ قْشْ رَ، نَشَن شْنْشِ تّمُي بِرِن، 
شَ نَ مُ عَ رَ عِ قَن دَرِ مَ نّ نَ مْولِ رَ، نَ قَ قِندِ فَنتَنيِ رَ عِ سُشُمَ نَشَن نَ. 
عِ نَشَ لُ مِشِيٍ يَ مَ نَشٍيٍ تَانِمَ عٍ بٌورٍيٍ بّ، نَشٍيٍ سٍ دْشْمَ سّيكّ رَ مِشِيٍ بّ، 
شَ نَ مُ عَ رَ عٍ عِ شَ سَدٍ رَ مِنِمَ نّ عِ بُن مَ، عَ قَ لِ كْبِرِ مُ نَ عِ يِ رَ عِ شَ عَ قِ. 
عِ نَشَ عِ بَبَيٍ شَ نَانِنيِ مَتْنشُمَ سَشِ بَ عٍ يِرٍ دٍ. 
وَلِكّ نَشَن قَتَ عَ شَ وَلِ رَ، مَنفّيٍ نَن هَيِ لُمَ عَ مَ. عَ مُ وَلِمَ سٍتَرٍيٍ بّ. 
