قْلّ.
21.
عَلَتَلَ نَشَ هِننّ سَرَ رَ، عَ عَ شَ لَايِدِ رَكَمَلِ عَ بّ. 
سَرَ نَشَ تّيفّ. عَ شَ مْرِ شَ شّمّقٌرِحَ كُي، عَ نَشَ دِ بَرِ عِبُرَهِمَ بّ عَلَ وَشَتِ نَشَن قَلَ عَ بّ. 
عِبُرَهِمَ نَشَ عَ شَ دِ شِلِ سَ عِسِيَفَ، سَرَ نَشَن سْتْشِ عَ بّ. 
عَ نَشَ عَ شَ دِ سُننَ عَ شِ سٌلٌمَسَشَن لْشْي عَلْ عَلَ عَ يَمَرِ كِ نَشّ. 
عِبُرَهِمَ نُ بَرَ حّ كّمّ سْتْ سِمَيَ رَ، عِسِيَفَ بَرِشِ تّمُي نَشّ. 
سَرَ نَشَ عَ قَلَ، «عَلَ بَرَ ﭑ نَسّيوَ. مِشِ يٌ نَ ﭑ مَ دِ عِسِيَفَ بَرِقٍ مّ، مُشُ بِرِن سّيوَ مَ نّ.» 
عَ مَن نَشَ عَ قَلَ، «ندٍ نُ نْمَ عَ قَلَدٍ عِبُرَهِمَ بّ نَ تّمُي، لْشْي ندٍ قَمَ عَ لِدٍ، سَرَ قِندِ مَ نّ دِنفّ رَ؟ كْنْ ﭑ تَن بَرَ دِ قِ عَ مَ عَ شَ شّمّقٌرِحَ كُي.» 
عِسِيَفَ تٌ مْ، عٍ نَشَ عَ دّ بَ شِحّ رَ. عِبُرَهِمَ نَشَ حّلّشِن شُلُنيِ بٍلٍبٍلٍ سَ، عَ شَ دِيْرّ دّ بَ لْشْي. 
نَ تّمُي سَرَ نَشَ سُمَيِلَ تٌ يٍلٍ رَ، مِسِرَكَ هَفَرَ دِ نَشَن بَرِشِ عِبُرَهِمَ بّ. 
سَرَ نَشَ عَ قَلَ عِبُرَهِمَ بّ، «يِ كٌنيِ فِنّ كٍرِ، عَ نُن عَ شَ دِ. يِ نَشَن يِ كِ، عَ مُ لَن عَ نُن ﭑ مَ دِ عِسِيَفَ شَ لُ كّ كٍرٍن.» 
نَ وْيّنيِ مُ رَقَن عِبُرَهِمَ مَ عَ شَ دِ شَ قٍ رَ، 
كْنْ عَلَ نَشَ عَ مَسٍن عِبُرَهِمَ بّ، «عِ بْحّ نَشَ رَحَاشُ عِ مَ عِ شَ كٌنيِ فِنّ نُن عَ شَ دِ شَ قٍ رَ. سَرَ نَ قٍ نَشَن بِرِن قَلَ عِ بّ، عَ بِرِن نَبَ عَ بّ، بَرِ مَ عِسِيَفَ نَن قَمَ قِندِدٍ عِ بْنسْي رَ. 
ﭑ سِ قَن نَمِنِمَ نّ عِ شَ كٌنيِ فِنّ شَ دِ، بَرِ مَ عِ شَ دِ نَن لَنشِ عَ قَن مَ.» 
عِبُرَهِمَ نَشَ كٍلِ سُبَشّ مَ. عَ نَشَ تَامِ تٌنفٌ عَ نُن كِرِ فبْنقْي، يٍ نَ كُي. عَ نَشَ نَ بِرِن دْشْ هَفَرَ شُن مَ، عَ نَشَ دِ سٌ عَ يِ رَ، عَ قَ عٍ بِرِن نَسِفَ. هَفَرَ نَشَ عَ شُن تِ فبٍنفبٍرٍن يِرٍ رَ دّننَشّ شِلِ بٍرِ سٍيبَ. 
يٍ تٌ بَرَ حْن عَ شَ كِرِ فبْنقْي كُي، عَ نَشَ عَ شَ دِ لُ وُرِ ندٍ بُن مَ. 
عَ نَشَ سِفَ، عَ سَ دْشْ عَ شَتِ مَ يَامِلّ كٍرٍن حْندْنيِ. عَ نَشَ عَ قَلَ، «ﭑ مُ نْمَ ﭑ يَ تِدٍ ﭑ مَ دِ رَ، عَ شَ قَشَ ﭑ يَ شْرِ.» عَ نَشَ سِفَ عَ سَ دْشْ عَ شَتِ مَ عَ نُ وَ رَ. 
عَلَ نَشَ نَ دِ وَ شُي مّ كٌورٍ مَ. عَلَ شَ مَلٍكّ نَشَ هَفَرَ شِلِ، عَ نَشَ عَ مَشْرِن، «هَفَرَ مُنسٍ عِ سْتْشِ؟ عِ نَشَ فَاشُ بَرِ مَ عَلَ بَرَ عِ شَ دِ وَ شُي مّ كٌورٍ مَ. 
كٍلِ، عِ شَ مّينِ عِ شَ دِ مَ، بَرِ مَ ﭑ قَمَ عَ قِندِدٍ سِ بٍلٍبٍلٍ كَنيِ نَن نَ.» 
عَلَ نَشَ هَفَرَ يَ رَبِ، عَ نَشَ كْلْنيِ ندٍ تٌ. عَ نَشَ كِرِ فبْنقْي تٌنفٌ، عَ يٍ سَ عَ كُي، عَ ندٍ قِ عَ شَ دِ مَ. 
عَلَ نَشَ عَ حّنفِ سَ سُمَيِلَ شْن مَ. عَ نَشَ مْ، عَ سَ سَبَتِ فبٍنفبٍرٍن يِرٍ، دّننَشّ شِلِ ثَرَن. عَ نَشَ قِندِ شَلِ وٌلِ يِ مَتِنشِنشِ رَ. 
عَ نفَ نَشَ مِسِرَ فِنّ كٍرٍن قٍن عَ بّ. 
نَ تّمُي عَبِمٍلٍكِ نُن عَ شَ سْورِ مَنفّ ثِكٌلِ نَشَ عَ قَلَ عِبُرَهِمَ بّ، «عِ قٍقٍ يٌ رَبَمَ وٌ نُن عَلَ نَ عَ رَ. 
عِ رَكَلِ ﭑ بّ عَلَ شِلِ رَ، قَ سَ شِلِ مَ عِ مُ قَمَ ﭑ يَنقَدٍ، عِ مُ ﭑ مَ دِيٍ يَنقَمَ، عِ مُ ﭑ مَ مَمَدِيٍ قَن يَنقَمَ. عِ شَ قٍ قَنيِ رَبَ ﭑ بّ عَ نُن يِ بْشِ مِشِيٍ بّ عِ نَ دّننَشّ، عَلْ ﭑ نَ رَبَ عِ بّ كِ نَشّ.» 
عِبُرَهِمَ نَشَ عَ يَابِ، «ﭑ بَرَ ﭑ كَلِ عَلَ رَ.» 
عِبُرَهِمَ نَشَ كْرْ سِ رَبَ عَبِمٍلٍكِ رَ قٍ مَ عَ شَ مِشِيٍ نَشَن نِيَشِ عَ رَ، عَ شَ كْلْنيِ بَقٍ عَ فبٍحَ. 
عَبِمٍلٍكِ نَشَ عَ يَابِ، «ﭑ مُ عَ كٌلٌن نَشَن نَ قٍ رَبَشِ عِ رَ. عِ مُ يِ وْيّنيِ قَلَشِ ﭑ بّ، قٌ تٌ ﭑ تَن قَ نَ كٌلٌن.» 
نَ نَن لَن، عِبُرَهِمَ نَشَ يّشّييٍ نُن نِنفٍيٍ قِ عَبِمٍلٍكِ مَ، عٍ شَ سَاتّ تٌنفٌ عٍ بٌورٍ بّ. 
عِبُرَهِمَ نَشَ يّشّي سٌلٌقٍرٍ تٌنفٌ، عَ نَشَ عٍ سَ عَ شَتِ مَ. 
عَبِمٍلٍكِ نَشَ عَ مَشْرِن، «عِ نَ يّشّي سٌلٌقٍرٍ سَشِ عَ شَتِ مَ مُنقٍ رَ؟» 
عِبُرَهِمَ نَشَ عَ يَابِ، «ﭑ نٍيٍ سٌقٍ نّ عِ يِ رَ، عَلَكٌ عِ شَ عَ كٌلٌن، قَ سَ شِلِ مَ، يِ كْلْنيِ نَشَن يِ كِ، ﭑ تَن نَن عَ فٍشِ.» 
نَ نَن عَ تٌشِ، نَ تَا شِلِ قَلَمَ بٍرِ سٍيبَ، بَرِ مَ نَ مِشِ قِرِنيِيٍ عٍ رَكَلِ عٍ بٌورٍ بّ مّننِ نّ. 
عٍ تٌ نَ سَاتّ تٌنفٌ عٍ بٌورٍ بّ بٍرِ سٍيبَ، عَبِمٍلٍكِ نُن عَ شَ سْورِ مَنفّ ثِكٌلِ نَشَ تِ كِرَ شْن مَ فبِلٍنقٍ قِلِسِتَ بْشِ مَ. 
عِبُرَهِمَ نَشَ تَمَرٍ وُرِ بِلِ كٍرٍن سِ بٍرِ سٍيبَ. عَ نَشَ عَلَتَلَ مَشَندِ عَ شِلِ رَ، عَلَ نَشَن نَ نَ. 
عِبُرَهِمَ حّ فبٍفبٍ رَبَ نّ قِلِسِتَ بْشِ مَ. 
