وَشَيِ.
21.
ﭑ نَشَ كٌورٍ نُن بْشِ نّينّ تٌ، بَرِ مَ كٌورٍ نُن بْشِ سِنفٍ نُ بَرَ لْي، بَا قَن مُ نُ نَ سْنْن. 
ﭑ نَشَ تَا سّنِيّنشِ تٌ، دَرِ سَلَمُ نّينّ، نَشَن نُ نَ فٌرٌقٍ كٍلِ كٌورٍ مَ عَلَ سّيتِ مَ. عَ نُ رَقَلَشِ عَ قَنيِ رَ عَلْ فِنّ نَشَن سِفَمَ عَ شَ مْرِ رَلَندٍ عَ شَ قُتِ شِرِ لْشْي. 
ﭑ نَشَ شُي سّنبّمَ ندٍ مّ كٍلِقٍ كِبَنيِ يِرٍ، عَ قَلَقٍ رَ، «عَلَ شَ هْرْ مْلِنفِرَ نَن يَ نَشَن تِشِ عَدَ مَدِيٍ يَ مَ. عَلَ سَبَتِمَ نّ عَدَ مَدِيٍ تَفِ، عٍ قِندِ عَ شَ حَمَ رَ، عَ قَن قِندِ عٍ مَرِفِ عَلَ رَ، عَ لُ عٍ تَفِ. 
عَ عٍ يَيٍ بِرِن بَمَ نّ. قَشّ، سُننُنيِ، وَ شُي، نُن تْورّ مُ لُمَ نَا سْنْن، بَرِ مَ نَ قٍ مْولِ نَشٍيٍ نُ نَ سِنفٍ رَ، نٍيٍ بِرِن بَرَ حْن.» 
نَشَن مَفٌرٌشِ كِبَنيِ كُي عَ نَشَ عَ قَلَ، «يَكْسِ، ﭑ بَرَ قٍ بِرِن مَسَرَ.» عَ مَن نَشَ عَ قَلَ، «عَ سّبّ، بَرِ مَ مَسٍنيِ نَ عَ رَ نَشَن قِندِشِ نْندِ رَ، عَ مُ كَنَمَ عَبَدَن.» 
عَ نَشَ عَ قَلَ ﭑ بّ، «عَ بَرَ حْن. ﭑ تَن نَن نَ قٍ سِنفٍ نُن قٍ دْنشْي رَ، عَ قْلّ نُن عَ رَحْنيِ. يٍ شْلِ نَ نَشَن مَ، ﭑ كِسِ يٍ قِمَ نّ عَ مَ، عَ مُ سَرَ مَ. نَ يٍ مِسَالِشِ كِسِ نَن نَ. 
مِشِ نَشَن فٍينِمَ، عَ كّ نَن نَ كِ. ﭑ بَرَ قِندِ عَ مَرِفِ عَلَ رَ، عَ قَن بَرَ قِندِ ﭑ مَ دِ رَ. 
كْنْ مِشِ فَاشُشِيٍ، دَنشَنِيَتَرٍيٍ، مِشِ حَاشِيٍ، قَشّتِيٍ، يّنّلَيٍ، مَندُرُلَيٍ، كُيٍ بَتُييٍ، وُلٍ قَلّيٍ، عٍ بِرِن لُمَ نّ تّ نُن سٌدَ شْورَ. نَ قِندِ مَ قَشّ قِرِن ندٍ نَن نَ.» 
مَلٍكّ ندٍ نَشَن نُ نَ نَ مَلٍكّ سٌلٌقٍرٍ يَ مَ، تْنبِلِ سٌلٌقٍرٍ نُ نَ نَشٍيٍ يِ رَ، مَنكَنّ سٌلٌقٍرٍ سَشِ عٍ كُي، عَ نَشَ قَ ﭑ يِرٍ، عَ عَ قَلَ ﭑ بّ، «قَ بٍ، ﭑ شَ يّشّييْرّ شَ فِنّ مَسٍن عِ بّ، نَشَن شَ قُتِ قَمَ شِرِدٍ.» 
عَ نَشَ ﭑ شَشِلِ شَنِن فٍيَ شُنفبٍ عِتٍشِ مَ. مّننِ عَ نَشَ نَ تَا سّنِيّنشِ مَسٍن ﭑ بّ، نَشَن قِندِشِ نَ دَرِ سَلَمُ رَ، نَشَن نُ بَرَ فٌرٌ كٍلِقٍ كٌورٍ مَ عَلَ سّيتِ مَ. 
عَلَ شَ نْرّ نُ نَ عَ مَ، عَ نُ يَنبَمَ عَلْ فّمّ تٌقَنيِ نَشَن مَنِيَشِ دِيَمَن نَ. 
عَ شَ تّتّ نُ عِتٍ، نَادّ قُ نُ قِرِن نُ نَ عَ مَ، مَلٍكّ قُ نُن قِرِن نُ تِشِ نَ نَادّيٍ رَ عٍ مَكَنتَقٍ مَ. عِسِرَيِلَ بْنسْي قُ نُن قِرِن شِلِ نُ سّبّشِ نَ نَادّيٍ مَ. 
نَادّ سَشَن نُ نَ سٌفٍتٍدٍ مَبِرِ، نَادّ سَشَن نُ نَ كْولَ مَبِرِ، نَادّ سَشَن نُ نَ يِرٍقَنيِ مَبِرِ، نَادّ سَشَن نُ نَ سٌفٍفٌرٌدٍ مَبِرِ. 
تَا تّتّ نُ تِشِ نَ فّمّ سَقّ قُ نُن قِرِن نَن قَرِ، يّشّييْرّ شَ شّيرَ قُ نُن قِرِن شِلِيٍ نُ سّبّشِ عٍ مَ. 
مَنِيَسٍ شّيمَ دَاشِ نُ نَ نَ مَلٍكّ يِ رَ، نَشَن نُ وْيّنمَ ﭑ بّ، عَلَكٌ عَ شَ نْ تَا، عَ نَادّيٍ، نُن عَ تّتّ مَنِيَدٍ. 
تَا كُيّ، تَا عِفبٌحَ، نُن تَا عِتٍيَ، عَ بِرِن نُ لَنشِ كِلٌ وُلُ قِرِن، كِلٌ كّمّ قِرِن، كِلٌ مْشْحّن نَن مَ. 
مَلٍكّ نَشَ تّتّ قَن مَنِيَ عَدَ مَ كِ مَ. نَ نَشَ لَن كَنكٍ يَ تٌنفٌ سَشَن نُن سٍننِ مَ. 
تّتّ نُ يَءِلَنشِ فّمّ تٌقَنيِ نَن نَ نَشَن مَنِيَ دِيَمَن نَ. تَا تَن نُ يَءِلَنشِ شّيمَ شْرِ قَنيِ نَن نَ نَشَن تِنسٍ عَلْ يٍ. 
تَا تّتّ نُ تِشِ فّمّ شُنفبٍيٍ نَن قَرِ. فّمّ تٌقَنيِ مْولِ بِرِن نَن نُ نَ فّمّ شُنفبٍيٍ رَشُنمَشِ. فّمّ شُنفبٍ سِنفٍ رَشُنمَشِ فّمّ تٌقَنيِ ندٍ نَن نَ نَشَن شِلِ قَلَمَ يَسِثٍ، عَ قِرِن ندٍ رَشُنمَشِ فّمّ تٌقَنيِ ندٍ نَن نَ نَشَن شِلِ قَلَمَ سَقِرِ، عَ سَشَن ندٍ كَلِسٍدٌنٍ، عَ نَانِ ندٍ عٍمٍرٌدٍ، 
عَ سُولِ ندٍ سَرٌدٌنِشِ، عَ سٍننِ ندٍ سَرٌدٌنٍ، عَ سٌلٌقٍرٍ ندٍ كِرٌ سٌلِتٍ، عَ سٌلٌمَسَشَن ندٍ بٍرِلِ، عَ سٌلٌمَنَانِ ندٍ تٌثَسِ، عَ قُ ندٍ كِرِ سٌثِرَ سٍ، عَ قُ نُن كٍرٍن ندٍ هِيَسِنتِ، عَ قُ نُن قِرِن ندٍ عَمٍتِسِتٍ. 
تّتّ نَادّ قُ نُن قِرِن نُ يَءِلَنشِ فّمّ تٌقَنيِيٍ نَن نَ نَشٍيٍ نَ بَا مَ. نَادّ بِرِن قِندِشِ فّمّ كٍرٍن نَن نَ. تَا مَلَندٍ نُ يَءِلَنشِ شّيمَ شْرِ قَنيِ نَن نَ نَشَن تِنسٍ عَلْ يٍ. 
ﭑ مُ عَلَ شَ هْرْ مْلِنفِرَ تٌشِ تَا كُي، بَرِ مَ مَرِفِ عَلَ سّنبّ كَنيِ نُن يّشّييْرّ نَن نَ هْرْ مْبَنشِ رَ. 
نَ تَا هَيِ مُ نُ نَ سٌفٍ مَ، شَ نَ مُ عَ رَ كِكٍ مَ، عَلَكٌ عَ شَ نَءِيَلَنيِ سْتْ. عَلَ شَ نْرّ نَن قِندِ مَ عَ شَ نَءِيَلَنيِ رَ، يّشّييْرّ قِندِ مَ عَ شَ لَنثُي نَن نَ. 
سِيٍ حّرّ مَ عَ شَ نَءِيَلَنيِ نَن كُي، دُنِحَ مَنفّيٍ قَمَ نّ عَ بِنيَدٍ. 
نَ تَا نَادّيٍ مُ بَلَنمَ، بَرِ مَ كْي مُ سٌمَ نَا. 
سِيٍ قَمَ نّ عَلَ بِنيَدٍ نَا، عٍ عَ مَتْشْ. 
سٍ سّنِيّنتَرٍ يٌ مُ سٌمَ نَا، مِشِ نَشَن قٍ شْنشِ رَبَمَ نُن مِشِ نَشَن وُلٍ قَلَمَ، عٍ قَن مُ سٌمَ نَا. مِشِ نَشٍيٍ شِلِ سّبّشِ يّشّييْرّ شَ كِسِ بُكِ كُي، عٍ فبَنسَن نَن سٌمَ نَ. 
