يَبُرَ.
66.
بّيتِ نُن سُوكِ بّيتِبَيٍ شَ مَنفّ بّ عَدَ مَدِيٍ بِرِن شُي شَ عِتٍ سّيوّ رَ عَلَ بّ. 
وٌ شَ عَ شِلِ بِنيَ بّيتِ رَ، وٌ شَ عَ بِنيَ مَتْشْي رَ. 
وٌ شَ عَ قَلَ عَلَ بّ، «عِ شَ كَابَنَكٌي مَفَاشُ. عِ سّنبّ فبٌ هَن. هَلِ عِ يَشُييٍ سّرّنمَ عِ يَ رَ. 
دُنِحَ بِرِن عِ بَتُمَ، عٍ عِ بِنيَ بّيتِ رَ، عٍ عِ شِلِ مَتْشْ.» حّنفِ رَتٍ. 
وٌ قَ عَلَ شَ وَلِ مَتٌدٍ. عَ نَ قٍ رَبَ عَدَ مَدِيٍ تَفِ، نَ مَفَاشُ. 
عَ بَا قِندِ شَرٍ رَ، عَ مِشِ رَفِرِ شُرٍ مَ عٍ سَنيِ شَرَشِ رَ. نَ كُي، وٌن حّلّشِنمَ نّ عَ رَ. 
عَ دُنِحَ يَمَرِ مَ سّنبّ رَ عَبَدَن. عَ يَ تِشِ سِيٍ رَ، مَتَندِلَيٍ مُ نْمَ كٍلِدٍ سْنْن. حّنفِ رَتٍ. 
سِيٍ، وٌ شَ وٌن مَرِفِ عَلَ تَنتُ، وٌ شَ وٌ شُي رَ مِنِ عَ مَتْشْقٍ رَ. 
عَ بَرَ سِمَيَ قِ وٌن مَ، عَ مُ تِن وٌن شَ بِرَ، 
بَرِ مَ عَلَ وٌن بْحّ كٌلٌن. عَ بَرَ وٌن مَتٌ عَلْ مِشِ فبٍتِ مَتٌمَ كِ نَشّ عَ عَ رَشُنُ عَلَكٌ عَ فبِ شَ بَ. 
عِ بَرَ مُشُ شُن تِ يّلّ كُي رَ، عِ مَن بَرَ كٌتٍ دْشْ مُشُ شُن مَ. 
عِ بَرَ عَ لُ مِشِيٍ شَ نْ مُشُ رَ، مُشُ شَ تْورْ يٍ نُن تّ شْورَ. كْنْ عَ رَحْنيِ، عِ بَرَ مُشُ شُن تِ دَشَمُي يِرٍ رَ. 
ﭑ قَمَ سّرّشّ فَن دَاشِ رَ عِ شَ بَنشِ كُي، ﭑ نَن ﭑ مَ لَايِدِ رَكَمَلِمَ نّ، 
ﭑ نَشٍيٍ قَلَ ﭑ دّ رَ ﭑ نُ تْورّ كُي تّمُي نَشّ. 
ﭑ شُرُ سٍ تُرَشِيٍ بَمَ نّ سّرّشّ فَن دَاشِ رَ، عَلْ يّشّي كٌنتٌنيِيٍ، تُورَيٍ، نُن سِ دٌنبِيٍ. حّنفِ رَتٍ. 
وٌ قَ، وٌ شَ وٌ تُلِ مَتِ، وٌ تَن نَشٍيٍ فَاشُمَ عَلَ يَ رَ. ﭑ شَ عَ مَسٍن عَلَ نَشَن نَبَشِ ﭑ بّ. 
ﭑ بَرَ عَ شِلِ، ﭑ بَرَ عَ مَتْشْ. 
شَ يَنقَنتٍيَ نُ نَ ﭑ بْحّ كُي نُ، ﭑ مَرِفِ مُ نُ عَ تُلِ مَتِمَ ﭑ نَ. 
كْنْ عَلَ بَرَ ﭑ شُي رَ مّ، عَ ﭑ مَ دُبّ سُشُ. 
تَنتُي نَ عَلَ بّ نَشَن بَرَ ﭑ مَ مَشَندِ شُي مّ، عَ مَن بَرَ هِننّ ﭑ نَ. 
