عَننَبِ عٍسَيِ.
25.
عَلَتَلَ، ﭑ مَرِفِ نَ عِ تَن نَن نَ. ﭑ عِ شِلِ مَتْشْمَ نّ عِ شَ قٍ مَكَابَشِيٍ شَ قٍ رَ، عِ نَشٍيٍ نَتّشِ كَبِ تّمُي شْنكُيٍ دُفُتّفّحَ كُي. 
عِ بَرَ مُشُ يَشُييٍ شَ تَا مَكَنتَشِ رَبِرَ، عَ قِندِ فّمّ يٍنسٍنشِيٍ رَ نَشَن مُ تِمَ سْنْن. 
نَ نَن عَ رَ حَمَ سّنبّمَيٍ عِ مَتْشْمَ نّ، سِ حَاشِيٍ قَ عِ بِنيَدٍ. 
عِ قِندِشِ مِسِكِينّ شَ كَنتَرِ نَن نَ، يِرٍ مَكَنتَشِ تْورْ مِشِ لُمَ دّننَشّ. عِ لُشِ عَلْ بَنشِ قَنيِ تُرُننَادّ كُي، عَلْ بَفٍ نَشَن تِشِ سٌفٍ يَ مَ. سِ حَاشِ مَنِيَشِ تُرُننَادّ نَن نَ نَشَن بْنبْمَ بَنشِ رَ، 
عَ لُ عَلْ وُيٍنيِ نَشَن نَ فبٍنفبٍرٍنيِ مَ. عِ حَمَنّ شَ سْنشْي رَشِنبٍلِمَ نّ، عَلْ نُشُي نِينِ ندٍ بَمَ سٌفٍ شَ وُيٍنيِ رَ كِ نَشّ. نَ حَمَ حَاشِ شَ سِفِ سَ دَنمَ نَ كِ نّ. 
يِ فٍيَ قَرِ، عَلَتَلَ سّنبّمَ قَمَ نّ شُلُنيِ بٍلٍبٍلٍ تِدٍ، حَمَ بِرِن شَ مِنسٍ نُن دٌنسٍ حْشُنمّيٍ لِ نَا. 
يِ فٍيَ قَرِ، عَلَتَلَ قَمَ نّ مَقٍلٍنيِ بَدٍ بْنسْي بِرِن مَ، 
عَ سَيَ شَ قٍ كَنَمَ نّ عَبَدَن. وٌن مَرِفِ عَلَتَلَ يَيٍ مَقُرُكُمَ نّ يَتَفِ بِرِن مَ، عَ عَ شَ حَمَ شَ يَافِ بِرِن بَ دُنِحَ يَ شْرِ. عَلَتَلَ شُي نَن نَ كِ. 
نَ لْشْي عٍ عَ قَلَمَ نّ، «وٌن مَرِفِ عَلَ نَن يِ كِ وٌن وٌن شَشِلِ تِشِ نَشَن نَ. عَ بَرَ وٌن نَكِسِ. عَلَتَلَ نَن يِ كِ وٌن وٌن شَشِلِ تِشِ نَشَن نَ. وٌن شَ سّيوَ عَ شَ كِسِ رَ.» 
عَلَتَلَ شْنيّ لُمَ نّ يِ فٍيَ قَرِ، كْنْ مٌوَبَكَيٍ مَبٌرٌنمَ نّ عَلْ سّشّ. 
عٍ كَتَمَ نّ عٍ شَ عٍ بَ عَ يِ رَ، كْنْ عَلَتَلَ عٍ شَ يّتّ عِفبٌيَ رَفٌرٌ مَ نّ، عَ عٍ سّنبّ بِرِن حْن. 
عَ عٍ شَ يِرٍ مَكَنتَشِيٍ رَبِرَ مَ نّ، عَ نَ بِرِن بُتُشُن هَن عَ قِندِ شُبٍ رَ. عَ عٍ شَ يّتّ عِفبٌيَ رَفٌرٌ مَ نّ قٍوٌ. 
