عَننَبِ عَمٌسِ.
7.
مَرِفِ عَلَتَلَ نَشَ يِ لَامَتُنيِ مَسٍن ﭑ بّ؛ شّ تٌ شَبَ، مَنفّ شَ سَنسِ نّينّ قَن نُ نَ مِنِقٍ، عَلَتَلَ نَشَ كَتٌي رَ مِنِ. 
عٍ تٌ فّ سَنسِ بِرِن دٌندٍ بْشِ مَ، ﭑ نَشَ عَ قَلَ، «مَرِفِ عَلَتَلَ، ﭑ بَرَ عِ مَيَندِ، عِ شَ عٍ شَ يُنُبِ شَقَرِ، شَ نَ مُ عَ رَ يَشُبَ بْنسْي قَ بَلٌمَ دِ؟ عَ سّنبّ مُ فبٌ.» 
عَلَتَلَ نَشَ كِنِكِنِ عٍ مَ، عَ قَ عَ مَسٍن، «عَوَ، يِ مُ رَبَمَ كْرّ.» عَلَتَلَ شَ مَسٍنيِ نَن نَ كِ. 
مَرِفِ عَلَتَلَ نَشَ يِ لَامَتُنيِ مَسٍن ﭑ بّ؛ مَرِفِ عَلَتَلَ نَشَ عَ حَنِفٍ تّ شَ دّشّ. تّ نَشَ بْشِ بِرِن فَن، بْشِ يٍ بِرِن نَشَ شَرَ. 
ﭑ نَشَ عَ قَلَ، «مَرِفِ عَلَتَلَ، ﭑ بَرَ عِ مَيَندِ، دَن مّننِ، شَ نَ مُ عَ رَ يَشُبَ بْنسْي قَ بَلٌمَ دِ؟ عَ سّنبّ مُ فبٌ.» 
عَلَتَلَ نَشَ كِنِكِنِ عٍ مَ، عَ قَ عَ قَلَ، «عَوَ، يِ مُ رَبَمَ كْرّ.» مَرِفِ عَلَتَلَ شَ مَسٍنيِ نَن نَ كِ. 
مَرِفِ عَلَتَلَ نَشَ يِ لَامَتُنيِ مَسٍن ﭑ بّ؛ مَرِفِ نُ تِشِ بِلِشِ تِنشِنشِ قَرِ، بِرِكِ مَتِنشِن سٍ نُ سُشُشِ عَ يِ رَ. 
عَلَتَلَ نَشَ ﭑ مَشْرِن، «عَمٌسِ، عِ مُنسٍ تٌشِ؟» ﭑ نَشَ عَ يَابِ، «بِرِكِ مَتِنشِن سٍ.» مَرِفِ نَشَ عَ مَسٍن، «ﭑ وَ مَ ﭑ مَ حَمَ شَ مَتِنشِن. ﭑ مُ دِحّمَ سْنْن. 
كُيٍ بَتُدٍيٍ كَنَمَ نّ عِسِيَفَ شَ بْشِ مَ. عِسِرَيِلَ شَ سَلِدٍيٍ رَبِرَ مَ نّ. ﭑ كٍلِمَ نّ يٍرٌبٌوَ مِ بْنسْي شِلِ مَ سَنتِدّفّمَ رَ.» 
بٍتٍلِ سّرّشّدُبّ عَمَسِيَ، نَشَ عَ مَسٍن عِسِرَيِلَ مَنفّ يٍرٌبٌوَ مِ بّ، «عَمٌسِ نَ عِ يَنقَقٍ عِسِرَيِلَ بْنسْي يَ مَ. عَ نَشَن قَلَمَ عَ مُ قَن بْشِ بّ. 
عَمٌسِ نَشّ، ‹يٍرٌبٌوَ مِ قَمَ نّ قَشَدٍ سَنتِدّفّمَ رَ. عِسِرَيِلَ سِفَمَ نّ كٌنيِيَ كُي حَمَنّ مَ.›» 
عَمَسِيَ نَشَ عَ قَلَ عَمٌسِ بّ، «عِ تَن نَشَن لَامَتُنيِ تٌمَ، كٍلِ بٍ عِ سِفَ يُدَيَ. عِ شَ سَ عِ بَلٌي قٍن مّننِ نَمِحْنمّ وَلِ كُي، 
كْنْ عِ نَشَ نَمِحْنمّ مَسٍنيِ تِ بٍتٍلِ دٍ، بَرِ مَ مَنفّ شَ سَلِدٍ نَ مّننِ نّ، عَ شَ مَنفَتَا نَن نَا رَ.» 
عَمٌسِ نَشَ عَمَسِيَ يَابِ، «نَمِحْنمّ مُ نَ ﭑ نَ. ﭑ بَبَ قَن نَمِحْنمّ مُ عَ رَ. شُرُ سٍ كَنيِ نَن ﭑ نَ. ﭑ سِكٌمٌرٌ سَنسِ قَن نَوَلِمَ. 
عَلَتَلَ نَشَ ﭑ شِلِ شُرُ سٍيٍ تَفِ، عَ قَ عَ مَسٍن ﭑ بّ، ‹سِفَ، عِ سَ نَمِحْنمّ مَسٍنيِ تِ ﭑ مَ حَمَ عِسِرَيِلَ بّ.› 
يَكْسِ، عِ تُلِ مَتِ عَلَتَلَ شَ مَسٍنيِ رَ، عِ تَن نَشَن عَ قَلَمَ ﭑ بّ، ‹عِ نَشَ نَمِحْنمّ مَسٍنيِ تِ عِسِرَيِلَ بّ، عِ نَشَ وْيّن عِسِيَفَ بْنسْي بّ.› 
نَ وْيّنيِ مَ، عَلَتَلَ نَشّ، ‹عِ شَ فِنّ قِندِ مَ نّ لَنفٌي رَ تَا كُي. عِ شَ دِيٍ قَشَمَ نّ سَنتِدّفّمَ رَ. عِ شَ بْشِ بَمَ نّ عِ يِ رَ، عَ عِتَشُن مِشِ فبّتّيٍ مَ. عِ تَن، عِ قَشَمَ نّ بْشِ سّنِيّنتَرٍ مَ. عِسِرَيِلَ قَن شَنِنمَ نّ يِرٍ، نَشَن مَكُيَ عَ شَ بْشِ رَ.›» 
