عَننَبِ عٍسَيِ.
54.
«دِبَرِتَرٍ، نَشٍيٍ مُ نْمَ دِ بَرِدٍ، وٌ شَ سّيوَ، وٌ شَ بّيتِ بَ، وٌ تَن نَشٍيٍ مُ دِ سْتْشِ سِندٍن. وٌ قَمَ نّ دِ وُيَشِ سْتْدٍ دَنفِقٍ فِنّ فبّتّيٍ رَ. عَلَتَلَ شَ مَسٍنيِ نَن نَ كِ.» 
«وٌ شَ وٌ شْنيِ رَشُنفبٌ، وٌ شَ ندٍ سَ وٌ شَ بَنشِيٍ شَ فبٌي شُن، وٌ شَ نَ بِرِن يَءِلَن عَ قَنيِ رَ، 
بَرِ مَ وٌ يِرِوَ مَ نّ يِرٍقَنيِ نُن كْولَ مَ وٌ شَ بْشِ كُي. وٌ شَ مِشِيٍ حَمَنّ ندٍ مِشِيٍ كٍرِ مَ نّ، عٍ قَ سَبَتِ عٍ شَ تَايٍ كُي. 
هَلِ وٌ مُ هَنمّ، وٌ مُ يَافِ يٌ سْتْمَ. وٌ نَشَ فَاشُ نَ يَ رَ، وٌ شَ قٍ مُ رَفٌرٌ مَ نّ. وٌ قَمَ نّ نّيمُدٍ نَ يَافِ شَ قٍ رَ وٌ نَشَن سْتْ وٌ قٌنِكٍ تّمُي، وٌ مُ لُ رَ مَحْشُن نَ وٌ شَ كَاحّ قٍ رَ، 
بَرِ مَ وٌ دَالِ مَنفّ مّينِمَ وٌ مَ عَلْ شّمّ مّينِمَ عَ شَ فِنّ مَ كِ نَشّ، نَشَن شِلِ قَلَمَ وٌ مَرِفِ عَلَتَلَ سّنبّمَ، نَشَن قِندِشِ عِسِرَيِلَ شَ سّنِيّنتْي رَ، نَشَن وٌ رَكِسِمَ، نَشَن شِلِ عَلَ دُنِحَ كَنيِ. 
عَلَتَلَ قَمَ نّ وٌ رَفبِلٍندٍ عَ مَ، عَلْ فِنّ نَشَن نُ بَرَ رَبٌلٌ، عَ قَ لُ تْورّ كُي، عَلْ سُنفبُتُنيِ نَشَن شَ مْرِ بَرَ مّي عَ رَ. عَلَتَلَ شَ مَسٍنيِ نَن نَ كِ.» 
«عَلَ نَشّ، ‹ﭑ عِ رَبٌلٌ نّ تّمُي دُنكٍ دِ، كْنْ ﭑ مَن عِ مَسٌمَ نّ ﭑ نَ ﭑ مَ شَنُنتٍيَ شُنفبٍ كُي. 
ﭑ عِ كٍرِ بْحّتٍ شُنفبٍ نَن كُي تّمُي دُنكٍ دِ، كْنْ ﭑ مَن كِنِكِنِمَ نّ عِ مَ مَرَقَنيِ كُي عَبَدَن.› ﭑ تَن عَلَتَلَ وٌ كَنتَمَ شَ مَسٍنيِ نَن نَ كِ.» 
«عَ لُمَ نّ ﭑ بّ عَلْ نُهَ شَ تّمُي، ﭑ تٌ ﭑ كَلِ عَ بَنبَرَنيِ مُ دُنِحَ كَنَمَ سْنْن. ﭑ بَرَ ﭑ كَلِ عَ ﭑ مُ شْنْمَ وٌ مَ، ﭑ مُ وٌ سْنتْمَ سْنْن. 
هَلِ فٍيَيٍ سَ سّرّنقٍ نّ، تٍنتٍنيِيٍ نَشَ فِرَ عَ رَ، ﭑ مَ شَنُنتٍيَ مُ نْمَ شُرُندٍ وٌ بّ، ﭑ مُ مَ بْحّسَ سَاتّ كَنَمَ ﭑ نَشَن تٌنفٌشِ وٌن بّ. عَلَتَلَ شَ مَسٍنيِ نَن نَ كِ نَشَن كِنِكِنِمَ وٌ مَ.» 
«وٌ تَن بْنسْي حَشَنكَتَشِ، نَشٍيٍ بَرَ تْورْ كِنِكِنِتَرٍحَ كُي، ﭑ مَن وٌ شَ تَا تِمَ نّ فّمّ قَنيِ قَرِ، ﭑ وٌ رَشُنمَ دِيَمَن نَ، 
ﭑ وٌ شَ يِرٍ عِتٍشِ يَءِلَنمَ فّمّ تٌقَنيِيٍ نَن نَ، ﭑ وٌ شَ نَادّيٍ رَشُنمَ فّمّ رَيَبُشِيٍ رَ، ﭑ وٌ شَ تّتّ تِ فّمّ يَنبَشِيٍ رَ. 
وٌ شَ دِيٍ بِرِن بِرَ مَ نّ عَلَتَلَ قْشْ رَ، عٍ شَ قٍ بِرِن سْونّيَ. 
ﭑ تٌ وٌ فبٍ حْشْمَ، وٌ مَن قَمَ نّ تِدٍ سّنبّ رَ. وٌ يَشُييٍ مُ وٌ تْورْ مَ سْنْن، وٌ مُ لُمَ فَاشُي كُي. وٌ مُ فَاشُمَ قٍقٍ يَ رَ سْنْن. 
شَ فٍرٍ سَ بُلَ وٌ شِلِ مَ، نَ مُ كٍلِشِ ﭑ تَن شَ مَ. ﭑ شَ عَ قَلَ وٌ بّ، وٌ فٍرٍقَيٍ شَ قٍ كَنَمَ نّ. 
ﭑ تَن نَن شَبُي دَا، نَشَن وُرٍ رَشُنُمَ تّ رَ، عَ قَ فٍرٍ سٌسٍ يَءِلَن. نَ كُي ﭑ مَن قَ سْورِ دَا، نَشَن عَ يَشُييٍ شَ قٍ كَنَمَ. 
كْنْ فٍرٍ سٌسٍ نَشَن بِرِن يَءِلَنشِ وٌ تَن شِلِ مَ، ﭑ عَ نِيَمَ نّ عٍ مُ وٌ لِ قٍقٍ مَ. نَشَن يٌ وٌ تْوحّفّ، كِيتِ نَن كَنَمَ نَ كَنيِ رَ. عَلَتَلَ عَ شَ كٌنيِيٍ فبٍ حْشْمَ نّ. عَلَتَلَ شَ مَسٍنيِ نَن نَ كِ.» 
