عَلَ شَ مَسٍنيِ عَننَبِ ثْلُ نَشَن سّبّ كْلْسِ دَنشَنِيَتْي حَمَ مَ.
1.
ﭑ تَن ثْلُ نَن يِ كِ، عَلَ عَ رَفِرِشِ نَشَن شَ قِندِ عِسَ شَ شّيرَ رَ. مُشُ نُن تِمٌتٍ نَن يِ بَتَاشّ سّبّقٍ 
وٌ تَن مَ، كْلْسِكَيٍ سّنِيّنتْييٍ. وٌ بَرَ قِندِ ﭑ نفَشَكٍرٍنيِ دَنشَنِيَتْي رَ بَرِ مَ وٌ لَشِ عَلَ شَ مِشِ سُفَندِشِ رَ. وٌن بَبَ عَلَ شَ هِننّ نُن بْحّسَ قِ وٌ مَ. 
مُشُ بَرَ عَلَ تَنتُ، وٌن مَرِفِ عِسَ بَبَ. مُشُ عَلَ مَشَندِ مَ وٌ بّ تّمُي بِرِن. 
مُشُ يِ نَن مّشِ، وٌ بَرَ دَنشَنِيَ عَلَ شَ مِشِ سُفَندِشِ عِسَ مَ، وٌ مَن بَرَ عَلَ شَ سّنِيّنتْي بِرِن شَنُ. 
وٌ شَشِلِ تِشِ قٍ رَ عَلَ نَشَن نَفَتَشِ وٌ يَ رَ كٌورٍ مَ. وٌ شَ دَنشَنِيَ نُن وٌ شَ شَنُنتٍيَ كٍلِمَ نَ نَن مَ. وٌ بَرَ نَ بِرِن مّ عَلَ شَ نْندِ كُي نَشَن قِندِشِ شِبَارُ قَنيِ رَ. 
نَ شِبَارُ قَنيِ بَرَ قِندِ فٍينِ رَ دُنِحَ بِرِن بّ. عَ مَن بَرَ قِندِ فٍينِ رَ وٌ بّ وٌ عَلَ شَ هِننّ يَتِ كٌلٌنشِ تّمُي نَشّ. 
وٌن نفَشَكٍرٍنيِ، مُشُ وَلِبٌورٍ عٍثَقِرَ سِ نَن وٌ شَرَنشِ نَ نْندِ رَ. عَ بَرَ قِندِ عَلَ شَ مِشِ سُفَندِشِ شَ وَلِكّ تِنشِنشِ رَ وٌ بّ. 
عَ بَرَ عَ مَسٍن مُشُ بّ عَ وٌ مِشِ شَنُمَ عَلَ شَشِلِ سّنِيّنشِ سَابُي رَ. 
نَ نَن عَ تٌشِ، مُشُ قَن، كَقِ مُشُ نَشَ نَ كٌلٌن، مُشُ عَلَ مَشَندِقٍ نّ وٌ بّ تّمُي بِرِن، عَ شَ قَهَامُي نُن شَشِلِ قَنيِ قِ وٌ مَ عَلَكٌ وٌ شَ عَلَ سَفٌ كٌلٌن عَ قَنيِ رَ. 
وٌ شَ وٌ حّرّ عَلْ وٌن مَرِفِ وَ مَ عَ شْن مَ كِ نَشّ. وٌ شَ قٍ قَنيِ مْولِ بِرِن نَبَ. وٌ شَ عَلَ كٌلٌن عَ قَنيِ رَ. 
وٌ شَ سّنبّ سْتْ عَ شَ سّنبّ مَفَاشُشِ سَابُي رَ، عَلَكٌ وٌ شَ وٌ تُننَبّشِ، وٌ مَن شَ دِحّ، 
وٌ مَن شَ بَبَ عَلَ تَنتُ سّيوّ كُي. عَ بَرَ عَ رَفِرِ وٌ شَ نْ سّنِيّنتْييٍ كّ سْتْدٍ نَءِيَلَنيِ كُي. 
عَ بَرَ وٌن نَمِنِ سٍنتَنّ شَ نْي بُن مَ، نَشَن قِندِشِ دِ مِ رَ، عَ وٌن نَسٌ عَ شَ دِ شَنُشِ شَ مَنفّيَ نِينِ بُن مَ. 
نَ دِ بَرَ وٌن شُنسَرَ، عَ بَرَ وٌن مَ يُنُبِيٍ شَقَرِ. 
عَلَ مُ تٌمَ، كْنْ عَ شَ دِ قِندِشِ عَ مِسَالِ نَن نَ. دَالِ بِرِن قِسَمَنتٍ نَن عَ رَ. 
عَ تَن نَن سٍ بِرِن دَا، نَشَن نَ كٌورٍ مَ، نَشَن نَ بْشِ مَ، نَشَن تٌمَ، نَشَن مُ تٌمَ، مَنفّيٍ، يَامَرِتْييٍ، نْلَيٍ، سّنبّمَيٍ. نَ بِرِن دَاشِ عَ سَابُي نَن نَ، نَ بِرِن دَاشِ عَ يّتّ نَن بّ. 
بٍينُن سٍ كٍرٍن شَ دَا، عَ تَن نُ نَ. عَ بِرِن نَ نَ عَ تَن نَن سَابُي رَ. 
دَنشَنِيَتْي حَمَ شُنيِ نَ عَ تَن نَن نَ. نَ لُمَ نّ عَلْ عَ قَتٍ يَتِ يَتِ. عَ تَن نَن نَ قٍ بِرِن قْلّ رَ. عَ تَن نَن سِنفٍ رَكٍلِ قَشّ مَ، عَلَكٌ عَ شَ قِندِ دُنِحَ قِسَمَنتٍ رَ. 
عَ نَشَ رَقَن عَلَ مَ عَ شَ عِسَ رَكَمَلِ عَلَ شَ قٍ بِرِن نَ. 
عَ مَن بَرَ تِن قٍ بِرِن مَسٌدٍ عَ رَ عَ شَ دِ شَ قَشّ سَابُي رَ. بْحّسَ شَ لُ عَلَ نُن دُنِحَ بِرِن تَفِ، نَشَن نَ كٌورٍ نُن بْشِ مَ. نَ لَنيِ بَرَ لُ عٍ تَفِ عَلَ شَ دِ وُلِ سَابُي رَ، نَشَن بَنبَن وُرِ مَفَلَنبُشِ مَ. 
سِنفٍ رَ، وٌ تَن نُن عَلَ، وٌ تَفِ نُ عِكُيَ. عَ يَشُييٍ يَتِ يَتِ نَن نُ نَ وٌ رَ، بَرِ مَ وٌ نُ قٍ حَاشِيٍ مَحْشُنمَ، وٌ مَن نُ عٍ رَبَمَ. 
كْنْ يَكْسِ، لَنيِ بَرَ لُ وٌ تَفِ عَلَ شَ دِ شَ قَشّ سَابُي رَ، عَلَكٌ وٌ شَ سّنِيّن، وٌ شَ تِ عَلَ يَ عِ، تَنتَنيِ نُن مَرَكْرْ سِ يٌ مُ نَ وٌ مَ سْنْن. 
كْنْ عَ لَنمَ نّ وٌ شَ دَنشَنِيَ شَ سَبَتِ، عَ شَ سّنبّ سْتْ، عَلَكٌ وٌ نَشَ مَكُيَ قٍ قَنيِ رَ نَشَن نَفَتَشِ وٌ بّ عَلَ شَ شِبَارُ قَنيِ سَابُي رَ. نَ شِبَارُ قَنيِ وٌ نَشَن مّشِ، عَ مَسٍنشِ نّ دُنِحَ بِرِن بّ. ﭑ تَن يَتِ وَلِمَ نَ نَن مَ. 
يَكْسِ، ﭑ بَرَ حّلّشِن ﭑ تْورْقٍ مَ وٌ شَ قٍ رَ. ﭑ يّتّ يَتِ قَمَ عَلَ شَ مِشِ سُفَندِشِ عِسَ شَ تْورّ رَكَمَلِدٍ دَنشَنِيَتْي حَمَ شَ قٍ رَ، نَشَن لُشِ عَلْ عَ قَتٍ. 
ﭑ بَرَ قِندِ دَنشَنِيَتْييٍ حَمَ شَ وَلِكّ رَ. عَلَ بَرَ ﭑ شّي ﭑ شَ عَ شَ مَسٍنيِ بِرِن تَفِ رَبَ وٌ بّ. 
نَ فُندٌ نُ نْشُنشِ نّ مِشِ بِرِن مَ، كَبِ تّمُي شْننَكُيٍ. كْنْ يَكْسِ، عَلَ بَرَ نَ مَسٍن عَ قِيشّ رَ عَ شَ سّنِيّنتْييٍ بِرِن بّ. 
عَ وَشِ نّ نَ فُندٌ شَ مَسٍن عٍ بّ سِ بِرِن تَفِ، عٍ شَ عَ شَ نْرّ تٌقَنيِ تٌ. نَ فُندٌ نَن يِ كِ، عَلَ شَ مِشِ سُفَندِشِ نَ وٌ عِ، عَ تَن نَن نْشِ عَ نِيَدٍ وٌ شَ عَ شَ نْرّ سْتْ. 
مُشُ عَلَ شَ مِشِ سُفَندِشِ نَن مَ قٍ مَسٍنمَ عَدَ مَدِ بِرِن بّ. مُشُ عٍ بِرِن شَرَنمَ نّ لْننِ رَ، عَلَكٌ مِشِ بِرِن شَ كَمَلِ عَلَ شَ مِشِ سُفَندِشِ سَابُي رَ. 
نَ نَن عَ تٌشِ، ﭑ نَ وَلِقٍ عِسَ سّنبّ رَ، نَشَن ﭑ مَلِمَ عَ قَنيِ رَ. 
