عَننَبِ يٍرٍ مِ.
14.
عَلَتَلَ شَ مَسٍنيِ نَن يَ عَ نَشَن تِشِ عَننَبِ يٍرٍ مِ بّ، كَامّ تٌ سِن عِسِرَيِلَ بْشِ مَ. 
«يُدَيَ نَ سُننُنيِ كُي، عَ شَ تَا كَنَشِيٍ نَ فبٍلٍفبٍلٍقٍ بْشِ مَ. 
دٍنبَيَ كَنيِيٍ عٍ شَ وَلِكّيٍ شّيمَ يٍ قٍندٍ، كْنْ يٍ مُ نَ كْلْنيِيٍ كُي، عٍ قَ فبِلٍن قّحّ عِفٍلِشِ رَ. عٍ سُننُن دٌنمَ رَفٌرٌ مَ عٍ مَ يَافِ شَ قٍ رَ. 
بْشِ بَرَ عِبْو قْلْ، بَرِ مَ تُنّ يٌ مُ قَشِ عَ مَ. وَلِكّيٍ قَن لُشِ نَ يَافِ نَن كُي، عٍ قَ سُننُن دٌنمَ رَفٌرٌ عٍ مَ. 
تْوكّ عَ شَ دِ رَبٌلٌمَ وُلَ عِ، بَرِ مَ حٌوفٍ مُ نَ عٍ نَشَن دٌنمَ. 
سٌقَلٍ تِشِ فٍيَيٍ قَرِ، عٍ قٌيٍ مَمّمَ عَلْ وُلَءِ بَرٍيٍ. عٍ حٌوفٍ قٍنمَ كْنْ عٍ مُ سٍسٍ تٌمَ.» 
«عَلَتَلَ، هَلِ مُشُ شَ يُنُبِ فبٌ، عِ شَ مُشُ رَكِسِ عِ شِلِ شَ قٍ رَ. مُشُ بَرَ قٍ حَاشِ فبٍفبٍ رَبَ، مُشُ بَرَ يُنُبِ رَبَ عِ رَ. 
عِسِرَيِلَ شَشِلِ تِشِ عِ تَن نَن نَ، عِ قِندِشِ مُشُ رَكِسِمَ نَن نَ مُشُ شَ تْورّ كُي. مُنقٍ رَ عِ بَرَ لُ عَلْ شْحّ مُشُ شْنيِ؟ مُنقٍ رَ عِ بَرَ لُ عَلْ بِيَاسِلَ نَشَن نَ دَنفِقٍ تُن؟ 
مُنقٍ رَ عِ بَرَ لُ عَلْ سْورِ سّنبّتَرٍ نَشَن مُ نْمَ مُشُ رَكِسِدٍ؟ عَلَتَلَ، عِ نَ مُشُ يَ مَ، عِ شِلِ نَ مُشُ شُن مَ. عِ نَشَ مُشُ رَبٌلٌ.» 
عَلَتَلَ بَرَ عَ مَسٍن يِ حَمَ بّ، «حّرّتِيٍ نَن لَنشِ وٌ مَ، وٌ مُ نْمَ وٌ يّتّ سُشُدٍ.» عَننَبِ يٍرٍ مِ شَ مَسٍنيِ «عٍ مُ رَقَن عَلَتَلَ مَ. عَ عٍ شَ يُنُبِيٍ كٌلٌن، عَ قَمَ عٍ حَشَنكَتَدٍ نَ نَن مَ.» 
عَلَتَلَ بَرَ عَ مَسٍن ﭑ بّ، «عِ نَشَ عَلَ مَشَندِ قٍ قَنيِ رَ يِ حَمَ بّ. 
شَ عٍ سُنيِ سُشُ، ﭑ مَ تٌنفٌمَ. شَ عٍ سّرّشّيٍ بَ، ﭑ مُ عٍ سُشُمَ، بَرِ مَ ﭑ وَ مَ عٍ شُن نَكَنَقٍ نّ سَنتِدّفّمَ، كَامّ، نُن قُرٍ حَاشِ رَ.» 
ﭑ بَرَ عَلَ يَابِ، «ﭑ مَرِفِ عَلَتَلَ، نَمِحْنمّيٍ بَرَ عَ قَلَ عٍ بّ، ‹وٌ مُ سَنتِدّفّمَ تٌمَ، وٌ مُ كَامّ كٌلٌنمَ. وٌ بْحّسَ نَن تُن سْتْمَ بٍ.›» 
عَلَتَلَ بَرَ عَ مَسٍن ﭑ بّ، «نَ نَمِحْنمّيٍ نَ وُلٍ نَن قَلَقٍ ﭑ شِلِ رَ. ﭑ تَن مُ عٍ شّيشِ، ﭑ تَن مُ يَامَرِ قِشِ عٍ مَ، ﭑ تَن مُ وْيّنشِ عٍ بّ. عٍ شَ وُلٍ مَسٍنيِ قَتَنشِ لَامَتُنيِيٍ نَن نَ نَشٍيٍ مُ قِندِشِ نْندِ رَ، عَ قَتَنشِ سٍ مَتٌي نُن كُيٍيٍ شَ وَلِ نَن مَ، عَ قَتَنشِ عٍ يّتّ شَشِلِ مَدَشُشِ نَن نَ. 
نَ نَن عَ رَ، عَلَتَلَ بَرَ عَ مَسٍن، ‹نَمِحْنمّ نَشَن مَسٍنيِ تِمَ ﭑ شِلِ رَ ﭑ مُ نَشَن قِشِ عَ مَ، عَ قَ عَ قَلَ «سَنتِدّفّمَ نُن كَامّ مُ يِ بْشِ لِمَ،» نَ نَمِحْنمّ مْولِ سْنتْمَ نّ سَنتِدّفّمَ نُن كَامّ رَ. 
عَ مَسٍنيِ تِمَ حَمَ نَشَن بّ، عٍ قَمَ نّ قَشَدٍ دَرِ سَلَمُ كِرَيٍ شْن مَ سَنتِدّفّمَ نُن كَامّ رَ. مِشِ يٌ مُ لُمَ نَا نَشٍيٍ عٍ رَفَتَمَ، مِشِ يٌ مُ نَ نَشٍيٍ عٍ شَ فِنّيٍ نُن عٍ شَ دِيٍ رَفَتَمَ. ﭑ قَ عٍ شَ قٍ حَاشِ سَرٍ رَفبِلٍندٍ عٍ مَ.› 
عِ شَ عَ قَلَ عٍ بّ، ‹يَ يٍ مِنِمَ ﭑ يَ رَ كْي نُن يَنيِ تّمُي بِرِن، بَرِ مَ ﭑ مَ حَمَ سّنِيّنشِ بَرَ تْورّ بٍلٍبٍلٍ سْتْ، فبَلٌي بَرَ عٍ لِ. 
شّمّ نَ دَاشَ نَشٍيٍ قَشَشِ سَنتِدّفّمَ رَ. قُرٍ مَ كَامّشِيٍ نَ تَا كُي. نَمِحْنمّيٍ نُن سّرّشّدُبّيٍ قَن بْشِ عِحّرّ مَ، كْنْ عٍ شَشِلِ مُ نَ سْنْن.›» 
«عَلَتَلَ، عِ بَرَ يُدَيَ رَبٌلٌ كٍرٍنيِ رَ؟ سِيٌن مُ رَقَنشِ عِ بْحّ مَ سْنْن؟ مُنقٍ رَ عِ مُشُ حَشَنكَتَمَ، عِ تٌندِ مُشُ رَيَلَندٍ؟ مُشُ بَرَ وَ بْحّسَ شْن، كْنْ مُشُ مُ عَ سْتْشِ. مُشُ بَرَ وَ يَلَنيِ شْن، كْنْ وَ شُي فبَنسَن نَن مِنِشِ. 
عَلَتَلَ، مُشُ بَرَ مُشُ شَ حَاشُحَ كٌلٌن، مُشُ بَرَ مُشُ بَبَيٍ شَ يُنُبِيٍ تٌ. مُشُ بَرَ يُنُبِ رَبَ عِ رَ. 
كْنْ عِ نَشَ شْنْ عِ شِلِ شَ قٍ رَ. عِ نَشَ عَ لُ ندٍ شَ بَ عِ شَ بِنيّ نُن عِ شَ يَرَفَاشُي رَ. عِ شَ رَتُ سَاتّ مَ نَشَن نَ وٌن تَفِ. 
وُلٍ كُيٍ ندٍ نَ دُنِحَ نَشَن تُنّ رَفٌرٌ مَ؟ عَدٍ. كٌورٍ نْمَ تُنّ رَقَدٍ؟ عَدٍ. مُشُ شَشِلِ تِشِ عِ تَن نَن نَ، بَرِ مَ عِ تَن نَن فبَنسَن نْمَ نَ قٍ مْولِ رَبَدٍ.» 
