كِيتِسَيٍ.
5.
نَ لْشْي، عَبِنٌوَ مِ شَ دِ بَرَكِ نُن دٍبٌرَ نَشَ يِ بّيتِ بَ؛ 
«عَلَتَلَ تَنتُ! عِسِرَيِلَ سّنبّمَيٍ بَرَ كٍلِ. حَمَ قَن بَرَ تِن نَ فٍرٍ رَ. 
مَنفّيٍ، مَنفّدِيٍ، وٌ وٌ تُلِ مَتِ عَ قَنيِ رَ. ﭑ تَن بّيتِ بَمَ نّ، ﭑ عَ بَمَ عَلَتَلَ نَن بّ. ﭑ شَ عِسِرَيِلَ مَرِفِ عَلَتَلَ بِنيَ بّيتِ رَ. 
عَلَتَلَ، عِ تٌ كٍلِ سٍيِرِ، عٍدٌنكَيٍ شَ بْشِ مَ، بْشِ نَشَ سّرّن، كٌورٍ نُشُي نَشَ تُنّ رَفٌرٌ. 
فٍيَيٍ نَشَ شْيْ عَلَتَلَ يَ عِ، يِ تُرُ سِنِنَ فٍيَ قَن نَشَ سّرّن عِسِرَيِلَ مَرِفِ عَلَتَلَ يَ عِ. 
يَيٍلِ نُن عَنَتِ شَ دِ سَمَفَرِ وَشَتِ، مِشِ مُ نُ نْمَ بِيَاسِدٍ مُحّتِيٍ شَ قٍ رَ. 
عِسِرَيِلَكَيٍ مُ نُ نْمَ لُدٍ دَاشَيٍ سْنْن، عٍ بِرِن نَشَ كٍلِ نَا، هَن ﭑ تَن دٍبٌرَ مِنِشِ تّمُي نَشّ. ﭑ بَرَ قِندِ عِسِرَيِلَ نفَ رَ. 
عٍ نُ بَرَ عَلَ نّينّيٍ بَتُ قْلْ. فٍرٍ نُ بَرَ قَ هَن تَا نَادّيٍ رَ، سْورِ مَكَنتَسٍ نُن تَنبّ يٌ مُ نُ نَ عِسِرَيِلَكَ مِشِ وُلُ تٌنفٌ نَانِ يِ رَ.» 
«عَلَتَلَ تَنتُ! ﭑ بْحّ نَ عِسِرَيِلَ مَنفّيٍ نُن حَمَ قْشْ رَ، نَشٍيٍ عٍ يّتّ حَنِفٍشِ. 
وٌ تَن نَشٍيٍ تٍمَ سٌقَلٍ فِنّ قِيشّيٍ قَرِ، وٌ تَن نَشٍيٍ دْشْمَ دُفِ قَنيِ قَرِ، وٌ تَن نَشٍيٍ حّرّ مَ كِرَ رَ، وٌ وٌ مَحْشُن. 
نَشٍيٍ يٍ بَمَ كْلْنيِ رَ، عٍ عَلَتَلَ تَنتُمَ عَ شَ قٍ قَنيِيٍ مَ. عَلَتَلَ قٍ قَنيِ رَبَ نّ عِسِرَيِلَ بّ، عَ شَ حَمَ تِشِ تَا سٌدٍ دّ رَ تّمُي نَشّ.» 
«دٍبٌرَ، شُنُ! شُنُ، عِ شَ بّيتِ بَ. عَبِنٌوَ مِ شَ دِ بَرَكِ، كٍلِ! عِ شَ يَشُييٍ شَنِن. 
عَلَتَلَ نَشَ شُننَكٍلِ قِ عَ شَ حَمَ قَنيِ مَ، عَ نَشَ ﭑ شُن نَكٍلِ سّنبّمَيٍ تَفِ. 
عٍقِرَ مِكَيٍ نَشَ قَ، نَشٍيٍ كٍلِشِ عَمَلّكِكَيٍ شَ بْشِ مَ، بُنيَمِنكَيٍ نَشَ بِرَ عٍ قْشْ رَ. مَكِرِ مَنفّيٍ قَن نَشَ فٌرٌ، عَ نُن سَبُلٌن يَرٍرَتِيٍ. 
عِسَكَرِ مَنفّيٍ نَشَ لُ دٍبٌرَ سّيتِ مَ. عٍ نَشَ بَرَكِ مَلِ، عٍ فٌرٌ فٍيَ بُنيِ، كْنْ رُبٍنكَيٍ تَن نَشَ وْيّن هَن. 
وٌ لُشِ وٌ شَ شُرُ سٍيٍ تَفِ مُنقٍ رَ، وٌ نُ قَ وٌ تُلِ مَتِ عٍ وَ شُي رَ؟ رُبٍنكَيٍ تَن قٌ وْيّنيِ حْنتَرٍ. 
فَلَدِكَيٍ قَن نَشَ لُ يُرُدّن نَاكِرِ مَ. دَنَكَيٍ لُ عٍ شَ كُنكُييٍ قّ مَ مُنقٍ رَ؟ عَسٍرِكَيٍ قَن نَشَ لُ وَقُ رَ، بَا دّ. 
سَبُلٌنكَيٍ تَن نَشَ تِ قَشّ يَ عِ. نَقَتَلِكَيٍ قَن نَشَ سُو سَ فٍرٍ رَ.» 
«مَنفّيٍ نَشَ قَ. كَنَان مَنفّيٍ نَشَ قَ فٍرٍ سٌدٍ تَانَكِ، مٍفِدٌ شُرٍ دّ رَ، كْنْ عٍ مُ هَرِفٍ نُن فبٍتِ يٌ سْتْ نَ كُي. 
كٌورٍ نَشَ فٍرٍ سٌ، تُنبُييٍ نَشَ سِسٍرَ فٍرٍ. 
كِسٌن شُرٍ قٌرِ نَشَ عٍ شَنِن. ﭑ بْحّ شَ سّنبّ سٌ، ﭑ شَ سِفَ يَرٍ! 
نَ تّمُي، سْورِيٍ نَشَ عٍ شَ سٌي رَفِ. عٍ نَشَ عٍ شُلُن، عٍ فبَتَشِ. 
عَلَتَلَ شَ مَلٍكّ نَشَ عَ قَلَ، ‹وٌ شَ مٍرٌ سِ دَنكَ. وٌ شَ مٍرٌ سِكَيٍ بِرِن دَنكَ. عٍ مُ نُ بِرَشِ عَلَتَلَ قْشْ رَ سّنبّمَيٍ تَفِ.›» 
«يَيٍلِ بَرَكَتْي فِنّ نَن عَ رَ، هٍبٍرِ كٍنِكَ شَ فِنّ. بَرَكَتْي بٍلٍبٍلٍ نَن عَ رَ فِنّيٍ تَفِ، نَشٍيٍ سَبَتِشِ كِرِ بَنشِ كُي. 
سِسٍرَ تٌ يٍ مَكُلَ، عَ نَشَ شِحّ قِ عَ مَ. عَ نَشَ شِحّ قَنيِ سٌ عَ يِ رَ ثْوتِ تٌقَنيِ كُي. 
كِرِ بَنشِ مَبَنبَن وُرِ سُشُشِ عَ يِ، دّرّ مَ قَن نَ عَ يِرٍقَنيِ بّلّشّ. عَ نَشَ عَ بَنبَن سِسٍرَ شُنيِ، عَ شُنيِ نَشَ بْو. 
سِسٍرَ شَ قٍ نَشَ دَن يَيٍلِ بُن مَ، عَ سَشِ بْشِ، عَ نَشَ قَشَ. سِسٍرَ شَ قٍ نَشَ دَن يَيٍلِ بُن مَ، عَ سَشِ بْشِ، عَ نَشَ قَشَ.» 
«سِسٍرَ نفَ تِشِ وُندّرِ رَ، عَ عَ قَلَمَ، ‹مُنقٍ رَ عَ رَفِسٍ مُ نُ قَ سِندٍن؟ مُنقٍ رَ عَ سْورِ رَفِسٍيٍ بُشِ قَدٍ؟› 
عَ شَ لْننِلَيٍ نَشَ عَ يَابِ يِ وْيّنيِ رَ، 
‹تّمُندٍ عٍ مُ نَ عٍ هَرِفٍ سٍيٍ شَ تٌنفٌقٍ؟ عٍ مُ نَ نٍيٍ شَ عِتَشُنقٍ؟ فِنّ كٍرٍن سْورِ كٍرٍن، شَ نَ مُ عَ رَ سْورِ كٍرٍن، فِنّ قِرِن. عٍ عٍ وَ سَسٌ سٍ مَحِنفِشِيٍ رَ نَشٍيٍ نُ رَقَن سِسٍرَ مَ، عٍ عٍ وَ سَسٌ دٌنمَ مَحِنفِ دِنشِيٍ رَ. دٌنمَ مَحِنفِشِ كٍرٍن، دٌنمَ دِنشِ قِرِن، شُننَكٍلِ كَنيِ شَ نَ سْتْ.› 
عَلَتَلَ، عِ يَشُييٍ بِرِن شَ هَلَكِ نَ كِ نّ، كْنْ عِ شَنُنتٍنيِيٍ شَ يَنبَ عَلْ سٌفٍ عِتٍشِ.» نَ دَنفِ شَنبِ، بْشِ نَشَ لُ شَشِلِسَ كُي حّ تٌنفٌ نَانِ. 
