رْ مَ.
15.
وٌن تَن نَشٍيٍ شَ دَنشَنِيَ تِلِن، عَ لَنمَ وٌن شَ دِحّ مِشِيٍ بّ نَشٍيٍ شَ دَنشَنِيَ مُ تِلِن. وٌن نَشَ وٌن يّتّ وَشْنقٍ فبَنسَن شَ قٍن. 
كَنكَن شَ عَ بٌورٍ نَن شَ هّيرِ قٍن، نَشَن نْمَ عَ مَلِدٍ عَ شَ دَنشَنِيَ شُن شَ مَسَ. 
عَلَ شَ مِشِ سُفَندِشِ مُ عَ يّتّ وَشْنقٍ شَ قٍن. عَ عَ قَلَ نّ عَلْ عَ سّبّشِ كِتَابُي كُي كِ نَشّ، «كٌنبِيٍ نَشٍيٍ عِلَنشِ عِ رَ، نٍيٍ ﭑ تَن نَن لِشِ.» 
قٍ نَشَن بِرِن سّبّشِ كِتَابُي كُي وَشَتِ دَنفِشِ، عٍ سّبّشِ نّ عَلَكٌ وٌن شَ قَهَامُي سْتْ، وٌن شَ وٌن تُننَبّشِ، وٌن شَ لِمَنِيَ، عَلَكٌ شَشِلِ تِدٍ شَ لُ وٌن بّ. 
عَلَ، عَ تَن نَشَن تُننَبّشِيَ نُن لِمَنِيَ قِمَ، عَ شَ لَنيِ رَ سٌ وٌ تَفِ عَلْ عَ شَ مِشِ سُفَندِشِ عِسَ عَ مَسٍنشِ وٌ بّ كِ نَشّ، 
عَلَكٌ وٌ شَ عَلَ مَتْشْ شَشِلِ نُن شُي كٍرٍن نَ، عَ تَن نَشَن قِندِشِ عَ شَ مِشِ سُفَندِشِ نُن وٌن مَرِفِ عِسَ بَبَ رَ. 
نَ كُي، وٌ شَ وٌ بٌرٍ رَ سّنّ عَلْ عَلَ شَ مِشِ سُفَندِشِ وٌ رَ سّنّ كِ نَشّ، عَلَكٌ عَلَ شَ مَتْشْي سْتْ. 
ﭑ شَ عَ قَلَ وٌ بّ، عَلَ شَ مِشِ سُفَندِشِ وَلِ نّ يُوِقِيٍ بّ عَلَكٌ عَ شَ عَ مَسٍن عَ عَلَ نَ عَ شُي شَنبِ رَ عَ تٌ بَرَ عَ شَ لَايِدِيٍ رَكَمَلِ عَ نَشٍيٍ تٌنفٌ عٍ بٍنبَيٍ بّ. 
سِ فبّتّيٍ قَن عَلَ مَتْشْمَ عَ شَ هِننّ شَ قٍ رَ، عَلْ عَ سّبّشِ كِتَابُي كُي كِ نَشّ، «نَ نَن عَ رَ ﭑ عِ مَتْشْمَ سِ بِرِن تَفِ، ﭑ بّيتِ بَمَ نّ عِ شِلِ شَ بِنيّ بُن مَ.» 
عَ مَن سّبّشِ، «سِ فبّتّيٍ، وٌ نُن عَلَ شَ حَمَ شَ سّيوَ.» 
عَ مَن سّبّشِ، «وٌ تَن حَمَنّيٍ بِرِن، وٌ مَرِفِ مَتْشْ، سِ بِرِن شَ عَ تَنتُ.» 
عَننَبِ عٍسَيِ مَن نَشَ عَ مَسٍن، «يِسَيِ شَ دِ قَمَ نّ. عَ قِندِ مَ نّ مَنفّ رَ سِ بِرِن شُن مَ، عٍ قَن عٍ شَشِلِ تِمَ نّ عَ رَ.» 
عَلَ، عَ تَن نَشَن شَشِلِ تِدٍ قِمَ، عَ شَ وٌ رَقٍ سّيوّ نُن بْحّسَ رَ دَنشَنِيَ كُي عَ مْولِ بِرِن نَ. نَ كُي، شَشِلِ تِدٍ لُمَ نّ وٌ بّ تّمُي بِرِن، عَلَ شَشِلِ سّنِيّنشِ شَ سّنبّ سَابُي رَ. 
ﭑ نفَشَكٍرٍنيِيٍ، ﭑ تَن عَ كٌلٌن وٌ بْحّ قَن، وٌ بَرَ لْننِ سْتْ عَ قَنيِ رَ، وٌ قَتَ وٌ بٌرٍ رَ سِدٍ. 
كْنْ ﭑ تٌ سّبّلِ تِشِ وٌ مَ، ﭑ مَ مَسٍنيِ ندٍيٍ قِندِشِ مَسٍنيِ شْرْشْييٍ نَن نَ عَلَكٌ ﭑ شَ وٌ رَتُ، بَرِ مَ عَلَ تٌ هِننّشِ ﭑ نَ، 
عَ بَرَ ﭑ قِندِ عَ شَ مِشِ سُفَندِشِ عِسَ شَ وَلِكّ رَ سِفَقٍ رَ سِ فبّتّيٍ مَ. نَ كُي، ﭑ سّرّشّدُبّ وَلِ نَن نَبَمَ ﭑ تٌ عَلَ شَ شِبَارُ قَنيِ كَوَندِ مَ سِ فبّتّيٍ بّ، عَلَكٌ عَلَ شَشِلِ سّنِيّنشِ شَ عٍ قِندِ سّرّشّ سّنِيّنشِ رَ نَشَن عَلَ كّنّنمَ. 
نَ بِرِن كُي، ﭑ نُن عَلَ شَ مِشِ سُفَندِشِ عِسَ تٌ عَ رَ، ﭑ نْمَ سّيوَدٍ ﭑ مَ وَلِ رَ عَلَ بّ، 
بَرِ مَ ﭑ مُ سُو سَمَ قٍقٍ شَ قٍ قَلَدٍ قٌ عَلَ شَ مِشِ سُفَندِشِ بَرَ نَشَن نَبَ ﭑ سَابُي رَ، عَلَكٌ سِ فبّتّيٍ شَ عَلَ شُي رَبَتُ. عَ بَرَ نَ رَبَ ﭑ مَ مَسٍنيِيٍ نُن ﭑ مَ كّوَلِيٍ سَابُي رَ، 
كَابَنَكٌي نُن تْنشُمَيٍ شَ سّنبّ سَابُي رَ، عَ نُن عَلَ شَشِلِ سّنِيّنشِ سّنبّ سَابُي رَ. نَ كُي، كٍلِقٍ دَرِ سَلَمُ هَن عَ سَ دْشْ عِلِرِ رَ، ﭑ بَرَ عَلَ شَ مِشِ سُفَندِشِ شَ شِبَارُ قَنيِ رَيٍنسٍن يّ. 
نَ بِرِن كُي، ﭑ كَتَشِ نّ ﭑ شَ مِشِيٍ كَوَندِ عِسَ شَ شِبَارُ قَنيِ رَ نَشٍيٍ مُ عَلَ شَ مِشِ سُفَندِشِ كٌلٌن. ﭑ مُ وَ نَ رَبَقٍ كَوَندِلَ فبّتّ دَنفِ قْشِ. 
عَلْ عَ سّبّشِ كِتَابُي كُي كِ نَشّ، «عَ شَ قٍ سِنفٍ مُ نُ قَلَ نَشٍيٍ بّ، عٍ قَمَ نّ عَ كٌلٌندٍ. مِشِ نَشٍيٍ سِنفٍ مُ نُ عَ شَ قٍ مّ، عٍ قَمَ نّ عَ قَهَامُدٍ.» 
يِ وَلِ نَن عَ نِيَشِ ﭑ مُ نْشِ سِفَدٍ وٌ يِرٍ. 
يَكْسِ ﭑ مَ وَلِ بَرَ حْن يِ بْشِيٍ مَ. ﭑ نُ بَرَ وَ سِفَقٍ وٌ يِرٍ كَبِ حّ وُيَشِ. 
عَ شْلِ ﭑ مَ ﭑ شَ دَنفِ وٌ يِرٍ ﭑ نَ كِرَ سُشُ سِفَقٍ رَ سِثَنيِ بْشِ مَ. وٌن شَ لُ يِرٍ كٍرٍن وَشَتِ ندٍ مَ عَلَكٌ ﭑ شَ حّلّشِن وٌ تٌقٍ رَ، عَ شْلِ ﭑ مَ وٌ شَ ﭑ مَلِ سِفَقٍ رَ سِثَنيِ. 
يَكْسِ ﭑ نَ سِفَقٍ دَرِ سَلَمُ سّنِيّنتْييٍ مَلِدٍ، 
بَرِ مَ دَنشَنِيَتْي حَمَيٍ نَشٍيٍ نَ مَسٍدٌن نُن عَكَيِ بْشِ مَ، عٍ عَ حَنِفٍ نّ عٍ شَ عٍ هَرِفٍ ندٍ مَلَن، عٍ شَ عَ رَ سَنبَ دَرِ سَلَمُ مِسِكِينّيٍ مَ نَشٍيٍ نَ نَ سّنِيّنتْييٍ يَ مَ. 
عٍ تَن نَن عَ حَنِفٍشِ. عَنُن، عَ لَنمَ عٍ شَ نَ نَتّ تٌنفٌ بَرِ مَ يُوِقِيٍ تٌ قِندِ سَابُي رَ عٍ تَن سِ فبّتّيٍ بّ عَلَ شَ قٍيٍ كُي، عَ لَن نّ عٍ قَن شَ يُوِقِيٍ مَلِ بَلٌي قٍ رَ. 
نَ كُي، ﭑ نَ فّ نَ وَلِ رَ، ﭑ يِ كْبِرِ سٌ عٍ يِ دَنشَنِيَتْييٍ بَرَ نَشَن نَسَنبَ، ﭑ دَنفِمَ وٌ يِرٍ سِفَقٍ رَ سِثَنيِ بْشِ مَ. 
ﭑ عَ كٌلٌن ﭑ تٌ سِفَقٍ وٌ يِرٍ، نَ قِندِ مَ عَلَ شَ مِشِ سُفَندِشِ شَ بَرَكّ نَن نَ وٌ بّ. 
ﭑ نفَشَكٍرٍنيِيٍ، ﭑ بَرَ وٌ مَيَندِ وٌن مَرِفِ عِسَ عَلَ شَ مِشِ سُفَندِشِ شَ قٍ رَ، عَ نُن شَنُنتٍيَ شَ قٍ رَ نَشَن كٍلِمَ عَلَ شَشِلِ سّنِيّنشِ مَ، وٌ شَ ﭑ مَلِ، وٌ شَ وَكِلِ ﭑ بّ عَلَ مَشَندِ كُي. 
وٌ عَلَ مَشَندِ ﭑ بّ عَ شَ ﭑ نَتَنفَ يُدَيَ دَنشَنِيَتَرٍيٍ مَ، عَ نُن مَن، دَرِ سَلَمُ سّنِيّنتْييٍ شَ حّلّشِن عٍ مَلِسٍ رَ ﭑ سِفَقٍ نَشَن نَ عٍ شْن. 
نَ كُي، شَ عَلَ تِن، ﭑ وٌ يِرٍ لِمَ سّيوّ كُي، وٌن نْ وٌن بٌرٍ سّنبّ سٌدٍ. 
عَلَ، عَ تَن نَشَن بْحّسَ قِمَ، عَ شَ لُ وٌ بِرِن سّيتِ مَ. عَمِنَ. 
