كْنتِ تِقٍ.
13.
عَلَتَلَ نَشَ عَ مَسٍن مُنسَ بّ، 
«عِ شَ يَرٍرَتِ كٍرٍن كٍرٍن سُفَندِ بْنسْي بِرِن يَ مَ، عِ شَ عٍ شّي كَنَان بْشِ مَ، عٍ شَ سَ نَ بْشِ رَبّن، ﭑ نَشَن قِمَ عِسِرَيِلَكَيٍ مَ.» 
مُنسَ نَشَ نَ مِشِيٍ شّي كٍلِقٍ ثَرَن فبٍنفبٍرٍنيِ مَ، عَلْ عَلَتَلَ عَ يَمَرِشِ كِ نَشّ. نَ مِشِ بِرِن قِندِ عِسِرَيِلَ كُنتِفِيٍ نَن نَ. 
عٍ شِلِيٍ نَن يِ كِ؛ كٍلِقٍ رُبٍن بْنسْي مَ، سَكُرُ شَ دِ شّمّ سَمُوَ. 
كٍلِقٍ سِمٍيْن بْنسْي مَ، شٌرِ شَ دِ شّمّ سَقَتِ. 
كٍلِقٍ يُدَ بْنسْي مَ، يٍقُنٍ شَ دِ شّمّ كَلٍبِ. 
كٍلِقٍ عِسَكَرِ بْنسْي مَ، يُسُقُ شَ دِ شّمّ يِفَلِ. 
كٍلِقٍ عٍقِرَ مِ بْنسْي مَ، نُنُ شَ دِ شّمّ هٌسٍيَ. 
كٍلِقٍ بُنيَمِن بْنسْي مَ، رَقُ شَ دِ شّمّ ثَلِتِ. 
كٍلِقٍ سَبُلٌن بْنسْي مَ، سٌدِ شَ دِ شّمّ فَدِيٍلِ. 
كٍلِقٍ يُسُقُ شَ دِ، مَنَسِ بْنسْي مَ، سُسِ شَ دِ شّمّ فَدِ. 
كٍلِقٍ دَنَ بْنسْي مَ، فٍمَلِ شَ دِ شّمّ عَمِيّلِ. 
كٍلِقٍ عَسٍرِ بْنسْي مَ، مِكَيٍلِ شَ دِ شّمّ سٍتُرُ. 
كٍلِقٍ نَقَتَلِ بْنسْي مَ، قٌقِسِ شَ دِ شّمّ نَشَبِ. 
كٍلِقٍ فَدِ بْنسْي مَ، مَكِ شَ دِ شّمّ فٍيُوٍلِ. 
شّمّيٍ شِلِيٍ نَن نَ كِ مُنسَ نَشٍيٍ شّي كَنَان بْشِ رَبّندٍ. مُنسَ نَشَ نُنُ شَ دِ شّمّ هٌسٍيَ شِلِ سَ يٌسُوٍ. 
مُنسَ تٌ عٍ شّي كَنَان بْشِ رَبّندٍ، عَ نَشَ عَ قَلَ عٍ بّ، «وٌ شَ مِنِ نٍفٍوِ فبٍنفبٍرٍنيِ بِرِ، هَن وٌ فٍيَيٍ يِرٍ لِ. 
وٌ شَ نَ بْشِ رَبّن، وٌ شَ عَ كٌلٌن شَ مّننِكَيٍ سّنبّ فبٌ، شَ عٍ سّنبّ مُ فبٌ، شَ عٍ وُيَ، شَ عٍ مُ وُيَ. 
وٌ شَ عَ مَتٌ شَ نَ بْشِ قَن. وٌ شَ عَ كٌلٌن شَ تّتّ نَ نَ تَايٍ رَبِلِنيِ مَ. 
وٌ شَ عَ مَتٌ شَ نَ بْشِ قَن سَنسِ بّ، شَ وُرِيٍ فبٌ نَا. وٌ كَتَ وٌ شَ قَ نَ سَنسِ بٌفِ ندٍيٍ رَ.» وّنِ بِلِيٍ بٌفِ سِنفٍ تّمُي نَن نُ عَ رَ. 
عٍ نَشَ سَ نَ بْشِ رَبّن، كٍلِقٍ سِنِ فبٍنفبٍرٍنيِ مَ، هَن رٍشٌبٌ، شَمَتَ مَبِرِ. 
عٍ نَشَ دَنفِ نٍفٍوِ فبٍنفبٍرٍنيِ رَ، عٍ سَ شٍبِرٌن لِ، عَنَكِ شَ دِيٍ عَشِمَن، سّسَيِ، نُن تَلَمَيِ نُ سَبَتِشِ دّننَشّ. شٍبِرٌن تَا نُ تِشِ حّ سٌلٌقٍرٍ بٍينُ سٌوَن تَا شَ تِ مِسِرَ. 
عٍ تٌ عٍسٍكٌلِ فُلُنبَ لِ، عٍ نَشَ وّنِ بِلِ سَلٌنيِ ندٍ رَ سّفّ، عَ تْنسْي نُ نَ نَشَن مَ. مِشِ قِرِن نَشَ نَ شَنِن وُرِ كُيٍ رَ. عٍ نَشَ شْرّ بٌفِ ندٍ قَن تٌنفٌ، عَ نُن بٌفِسٍ ندٍ نَشَن شِلِ فِرٍنَدِ، نَشَن مَنِيّ كْوبّ رَ. 
عٍ نَشَ نَ يِرٍ شِلِ سَ عٍسٍكٌلِ، نَ نَن نَ كِ «تْنسْي يِرٍ،» نَ وّنِ بٌفِ تْنسْي شَ قٍ رَ، عٍ نَشَن بَشِ. 
عٍ تٌ شِ تٌنفٌ نَانِ رَبَ نَا نَ بْشِ رَبّندٍ، عٍ نَشَ فبِلٍن 
مُنسَ، هَرُنَ، نُن عِسِرَيِلَ حَمَ يِرٍ. عٍ نُ نَ كَدٍ سِ، ثَرَن فبٍنفبٍرٍنيِ مَ. مّننِ عٍ نَشَ دّنتّفّ سَ، عٍ نَ بْشِ سَنسِ بٌفِيٍ مَسٍن عٍ بّ. 
عٍ نَشَ عَ قَلَ مُنسَ بّ، «مُشُ سٌ نّ بْشِ مَ، عِ مُشُ شّي دّننَشّ. بْشِ نَن عَ رَ، كُمِ نُن شِحّ شّلّمَ دّننَشّ. نَ بٌفِسٍ ندٍيٍ نَن يَ. 
كْنْ حَمَ نَشَن سَبَتِشِ نَ بْشِ مَ، عٍ سّنبّ فبٌ. تّتّ دْشْشِ تَا بِرِن نَ. تَا شُنفبٍ نَن عٍ رَ. مُشُ عَنَكِ بْنسْي يَتِ تٌشِ نّ نَا. 
عَمَلّكِكَيٍ سَبَتِشِ نٍفٍوِ فبٍنفبٍرٍنيِ نَن مَ. شِتِكَيٍ، يٍبُسُكَيٍ، نُن عَمٌرِكَيٍ، نٍيٍ نَن سَبَتِشِ فٍيَ يِرٍ. كَنَانكَيٍ تَن سَبَتِشِ بَا دّ نَن نَ، عَ نُن يُرُدّن شُرٍ دّ رَ.» 
كَلٍبِ نَشَ حَمَ مَسَبَرِ مُنسَ يَ شْرِ، عَ قَلَقٍ رَ، «وٌن شّي! وٌن شَ يِ بْشِ قِندِ وٌن فبٍ رَ. وٌن نْمَ نَ رَبَدٍ.» 
كْنْ بٌورٍ نَشٍيٍ سِفَ بْشِ رَبّندٍ، نٍيٍ نَشَ عَ قَلَ، «وٌن مُ نْمَ سِفَدٍ نَ حَمَ فٍرٍدٍ. عٍ سّنبّ فبٌ وٌن بّ!» 
نَ كُي عٍ نَشَ قٍ حَاشِ قَلَ نَ بْشِ شَ قٍ رَ عِسِرَيِلَ حَمَ بّ. عٍ نَشَ عَ قَلَ، «مُشُ بْشِ نَشَن نَبّنشِ، بْشِ نَن عَ رَ نَشَن مِشِ قَشَمَ. مِشِ فبَنفبَلَنيِيٍ سَبَتِشِ نَا. 
مُشُ عَنَبِيٌرٌي تٌ نّ نَشَن قَتَنشِ عَنَكِ بْنسْي رَ. مُشُ نُ لُشِ نّ عَلْ كَتٌي عٍ مَبِرِ. عٍ تَن يٌ، مُشُ تَن يٌ، عٍ بِرِن عَ تٌشِ نَ كِ نّ.» 
