عَيُبَ.
9.
عَيُبَ نَشَ عَ يَابِ، 
«ﭑ نَ بِرِن كٌلٌنشِ نْندِ رَ. عَلَ نْمَ نْندِ قِدٍ عَدَ مَ مَ دِ؟ 
شَ عَلَ نَ كِيتِ سَقٍ، عَدَ مَ تَن مُ نْمَ عَ دّ تٌنفٌدٍ عَ كَنكٍ رَ. 
عَ تَن نَن فبٍ نَ لْننِ نُن سّنبّ رَ، ندٍ نْمَ تِدٍ عَ كَنكٍ؟ 
عَلَ نْمَ فٍيَيٍ تَلَدٍ عٍ تِدٍ، عَ عٍ مَقِندِ عَ شَ شْنّ كُي. 
عَ نْمَ بْشِ بُنيِ رَ سّرّندٍ، عَ عَ بْو عَ رَ. 
عَ نْمَ سٌفٍ نُن تُنبُييٍ عِقْورْدٍ. 
عَ تَن نَن كٌورٍ عِتَلَ، عَ عَ حّرّ بَا مْرْنيِيٍ قَرِ. 
عَ تَن نَن تُنبُي بِرِن سَ، كَنكَن نَ عَ يِرٍ. 
عَ بَرَ قٍ شُنفبٍيٍ رَبَ وٌن مُ نْمَ نَشٍيٍ قَهَامُدٍ. عَ شَ كَابَنَكٌي مُ نْمَ كْنتِدٍ. 
عَ نْمَ دَنفِدٍ ﭑ سّيتِ مَ، ﭑ مُ عَ تٌ. عَ لْي، ﭑ مُ نْ عَ تٌدٍ. 
ندٍ نْمَ عَ شَ سٍ تٌنفٌشِ رَفبِلٍندٍ؟ ندٍ نْمَ عَ قَلَدٍ عَ بّ، ‹عِ نَ مُنسٍ رَبَقٍ؟› 
عَلَ مُ فبِلٍنمَ عَ شَ شْنّ قْشْ رَ. يّتّ عِفبٌي شَشِلِ تِدٍ بِرِن بِرَ مَ عَ يَ عِ. 
ﭑ تَن، ﭑ عَ يَابِمَ دِ؟ ﭑ وْيّن مْولِ مُندُن قَلَمَ عَ بّ؟ 
هَلِ نْندِ سَ نَ ﭑ بّ، ﭑ مُ نْمَ تِدٍ عَ كَنكٍ. ﭑ مَ كِيتِسَ مَدِحّقٍ نَن تُن لُمَ ﭑ يِ. 
شَ ﭑ سَ عَ شِلِ، عَ نَشَ ﭑ يَابِ، ﭑ مُ لَمَ عَ رَ عَ بَرَ عَ تُلِ مَتِ ﭑ نَ، 
بَرِ مَ عَ بَرَ ﭑ تْورْ عَ فبٍ رَ، عَ بَرَ ﭑ حَشَنكَتَ نَ كِ تُن. 
عَ مُ ﭑ لُمَ ﭑ شَ مَلَبُ، عَ بَرَ ﭑ مَ شْنّ شُن مَسَ عَ حَاشِ رَ 
ﭑ مُ نْمَ عَ رَ، بَرِ مَ عَ سّنبّ فبٌ ﭑ بّ. مُشُ نُن عَلَ مُ نْمَ مَكِيتِدٍ، بَرِ مَ كِيتِسَ مُ نَ مُشُ تَفِ. 
هَلِ ﭑ سَ تِنشِن نُ، ﭑ دّ مُ نْندِ قِمَ ﭑ مَ. هَلِ يُنُبِ مُ نَ ﭑ مَ نُ، ﭑ دّ كِيتِ رَكَنَمَ نّ ﭑ نَ. 
يُنُبِ نَ ﭑ مَ؟ ﭑ مُ عَ كٌلٌن ﭑ نِمِسَشِ ﭑ مَ دُنِحّءِفِرِ نَن تُن نَ. 
ﭑ تَن بّ، عَ بِرِن كٍرٍن، بَرِ مَ عَلَ تِنشِنتْي نُن تِنشِنتَرٍ بِرِن حَشَنكَتَمَ. 
فبَلٌي نَ تِنشِنتْي لِ، عَلَ مُ نَ تْورّ تٌمَ. 
تِنشِنتَرٍ نَ بْشِ ندٍ سْتْ تِنشِنتَرٍيَ كُي، عَلَ عَ نِيَمَ كِيتِسَيٍ شَ تِن نَ رَ. شَ عَلَ مُ عَ رَ، ندٍ عَ رَ قَ؟ 
ﭑ مَ سِمَيَ شُلُن فِلَ بّ، عَ حْنمَ بٍينُن ﭑ شَ هّيرِ سْتْ. 
ﭑ مَ سِمَيَ دَنفِمَ عَلْ كُنكُي، عَلْ سّفّ نَشَن فٌرٌ مَ تْشّيْرّ مَ. 
ﭑ نَ عَ قَلَ، ‹ﭑ شَ نّيمُ ﭑ مَ مَوَ مَ، ﭑ شَ بَ سُننُنشِ، ﭑ شَ ﭑ سّنبّ سٌ،› 
ﭑ مَ تْورّ نَن بِرِن لُمَ ﭑ مَفَاشُ رَ. ﭑ عَ كٌلٌن عِ مُ نْندِ قِمَ ﭑ مَ. 
ﭑ تٌ بَرَ يُنُبِ سْتْ، ﭑ نْندِ قٍنمَ ﭑ يّتّ بّ مُنقٍ رَ؟ 
هَلِ ﭑ سَ ﭑ مَشَ نّ يٍ تِنسٍشِ رَ، هَلِ ﭑ سَ ﭑ بّلّشّيٍ مَشَ شْسِ بَ سٍ رَ، 
عِ ﭑ نَفٌرٌ مَ نّ بٌورَ، ﭑ شَ رَحَاشُ ﭑ مَ دُفِيٍ مَ. 
عَلَ مُ لُشِ عَلْ عَدَ مَدِ، ﭑ نْمَ نَشَن شِلِدٍ كِيتِ مَ، عَلَكٌ ﭑ شَ ﭑ فبٍ قَلَ، كِيتِسَ شَ كِيتِ سَ مُشُ تَفِ. 
كِيتِسَ يٌ مُ نَ نَشَن نْمَ كِيتِ سَدٍ ﭑ نُن عَلَ تَفِ. 
عَلَ شَ عَ شَ وُرِ بْنبْ تِ سٍ بَ ﭑ شُن مَ، عَ شَ عَ شَ قٍ مَفَاشُشِ بَ ﭑ يِ رَ، 
عَلَكٌ ﭑ شَ نْ وْيّندٍ عَ رَ فَاشُتَرٍحَ كُي. كْنْ ﭑ مَ قٍ تٌ مُ نَ كِ شّ، ﭑ شَ لُ ﭑ كٍرٍن.» 
