عَيُبَ.
22.
عٍلِقَسِ تٍمَنكَ نَشَ عَ قَلَ، 
«عَدَ مَ تِدٍ نَ عَلَ بّ؟ عَدٍ، عَدَ مَ لْننِشِ نْمَ عَ يّتّ فبَنسَن نَن مَلِدٍ. 
عِ شَ تِنشِنيِ قِندِ مَ فٍينِ مُندُن نَ عَلَ سّنبّ كَنيِ بّ؟ عِ لُقٍ نْندِ كُي، نَ عَلَ مَلِمَ دِ؟ 
عَلَ نَ عِ حَشَنكَتَقٍ عِ شَ تِنشِنيِ نَن شَ قٍ رَ؟ عَ نَ كِيتِ حَاشِ سَقٍ عِ مَ نَ نَن مَ؟ 
عِ شَ قٍ حَاشِ مُ فبٌشِ شّ؟ عِ شَ يُنُبِيٍ مُ وُيَشِ شّ هَن عَ دَنفِ عَ عِ؟ 
عِ بَرَ سٍيٍ رَ سُشُ سّيكّ رَ عِ نفَشَكٍرٍنيِيٍ يِ رَ. عِ بَرَ عٍ شَ سٌسٍيٍ يَتِ بَ عٍ مَ، عِ عٍ مَفٍلِ تِ. 
عِ مُ نُ مِشِ كِمَ يٍ رَ، يٍ شْلِ نُ نَشَن مَ، عِ مُ نُ كَامّتْي كِمَ دٌنسٍ رَ. 
عِ نُ بْشِ سٌمَ سّنبّمَ نَن يِ رَ، نَا قِندِ يّتّ عِفبٌي سَبَتِدٍ رَ. 
عِ نُ كَاحّ فِنّيٍ نُن كِرِدِيٍ كٍرِ نّ عٍ بّلّشّ عِفٍلِ رَ. 
نَ نَن عَ تٌشِ عِ رَبِلِنشِ فَنتَنيِيٍ رَ، قٍ مَفَاشُشِيٍ عِ سْتْشِ. 
عِ مُ نَ دِ مِ حَاشِ تٌقٍ؟ عِ مُ نَ يٍ تٌقٍ عِ مَدُلَقٍ نَشَن شْورَ؟» 
«عَلَ مُ نَ كٌورٍ مَ؟ تُنبُييٍ مَتٌ، عٍ عِتٍشِ كِ نَشّ. 
عِ قَ عَ قَلَمَ مُنقٍ رَ، ‹عَلَ مُنسٍ كٌلٌن؟ عَلَ نَشَن نَ نُشُييٍ قَرِ مَ، نَ نْمَ كِيتِ سَدٍ بٍ؟ 
نُشُييٍ نَ عَلَ نُن عَدَ مَيٍ نَن تَفِ. عَلَ عَ حّرّ مَ كٌورٍ مَ، كْنْ عَ مُ نْمَ عَدَ مَيٍ تٌدٍ.› 
عِ وَ مَ لُقٍ نَ كِرَ قٌرِ نَن شْن مَ، تِنشِنتَرٍيٍ نَ دّننَشّ كَبِ تّمُي شْننَكُيٍ؟ 
عٍ قَشَ نّ عٍ شَ سِمَيَ كْنتِ مُ كَمَلِ، عَلْ يٍ بَنبَرَنشِ سٍ شَنِنمَ كِ نَشّ. 
عٍ عَ قَلَ نّ عَلَ بّ، ‹فبِلٍن مُشُ قْشْ رَ. عَلَ سّنبّ كَنيِ نْمَ مُنسٍ رَبَدٍ مُشُ بّ؟› 
كْنْ عَلَ نَن هَرِفٍ فبٍفبٍ قِ عٍ مَ. نَ نَن عَ تٌمَ ﭑ مُ ﭑ تُلِ مَتِمَ مِشِ حَاشِيٍ شَ مَرَ سِ رَ. 
تِنشِنتْييٍ مِشِ حَاشِيٍ شَ هَلَكِ تٌمَ نّ، عَ قِندِ عٍ بّ حّلّشِنيِ رَ. مِشِ قَنيِيٍ يٌمَ نّ عٍ مَ، عٍ عَ قَلَ، 
‹مُشُ يَشُييٍ بَرَ سْنتْ، تّ بَرَ عٍ شَ نَاقُلِ فَن.› 
نَ كُي، عِ تَن شَ عِ شَ قٍ يَءِلَن عِ تَن نُن عَلَ تَفِ، عَلَكٌ عِ شَ بْحّسَ سْتْ، عِ مَن شَ هّيرِ كٌلٌن. 
عِ شَ تِن عَ شَ مَرَ سِ رَ، عِ شَ عَ شَ مَسٍنيِ مَسْتْ عِ بْحّ كُي. 
شَ عِ مَن فبِلٍنمَ عَلَ سّنبّ كَنيِ مَ، عَ قَمَ عِ شُن نَكٍلِدٍ. عِ شَ قٍ حَاشِ مَكُيَ عِ شْنيِ رَ، 
عِ شَ شّيمَ وٌلِ شُرٍ مَ، نَ شّيمَ نَشَن كٍلِشِ عٌقِرِ بْشِ مَ. 
نَ تّمُي عَلَ سّنبّ كَنيِ نَن قِندِ مَ عِ هَرِفٍ رَ، عَ قِندِ عِ شَ شّيمَ نُن فبٍتِ حْشْي رَ. 
عَلَ سّنبّ كَنيِ نَن قَمَ رَقَندٍ عِ مَ دَنفِقٍ قٍ بِرِن نَ. عِ قَمَ عِ شَشِلِ تِدٍ عَ تَن نَن نَ. 
عِ نَ عَ مَشَندِ، عَ عِ شَ دُبّ سُشُمَ نّ. نَ تّمُي عِ شَ عِ فبٍ لَايِدِ رَكَمَلِ عَ مَبِرِ. 
عَ عِ شَ نَتّيٍ سْونّيَمَ نّ، عَ تّ يَنبَمَ عِ بّ عِ شَ كِرَيٍ بِرِن شْن مَ. 
عَلَ عَ نِيَمَ نّ عِ شَ مِشِ مَفٌرٌشِ رَكٍلِ، بَرِ مَ عَ لُمَ نَ مِشِ مْولِ مَلِ رَ. 
عَ نْمَ يُنُبِتْي يَتِ رَكِسِدٍ، عِ شَ سّنِيّنيِ سَابُي رَ.» 
