يَبُرَ.
69.
دَوُدَ شَ بّيتِ بّيتِبَيٍ شَ مَنفّ بّ. عَ شَ بَ عَلْ بّيتِ نَشَن شِلِ، «قُفٍ تٌقَنيِيٍ.» 
عَلَ، ﭑ نَكِسِ! يٍ بَرَ تٍ هَن ﭑ كْنيِ. 
ﭑ نَ بِرِقٍ بٌورَ تِلِنشِ كُي، ﭑ سَنيِ مُ تِدٍ يٌ سْتْقٍ. ﭑ نَ مَدُلَقٍ يٍ شْورَ. 
ﭑ بَرَ عِ شِلِ هَن ﭑ بَرَ تَفَن، ﭑ شُي يٌ مُ نَ سْنْن، ﭑ يَ بَرَ ﭑ شْنْ عِ قٍنقٍ رَ. 
ﭑ شْنمِشِيٍ بَرَ وُيَ دَنفِ ﭑ شُنسّشّ رَ. سّنبّمَيٍ نَن عٍ رَ نَشٍيٍ وَ مَ ﭑ قَشَقٍ. عٍ قِندِ ﭑ يَشُييٍ رَ هَلِ ﭑ مُ قٍقٍ رَبَشِ عٍ رَ. ﭑ مُ قٍ حَاشِ يٌ رَبَشِ عٍ رَ، كْنْ عٍ وَ مَ ﭑ شَ سَرٍ ندٍ قِ. 
عَلَ، عِ ﭑ مَ تَنتَنيِ كٌلٌن، ﭑ مَ يُنُبِيٍ مُ نْشُنشِ عِ مَ. 
مَنفّ عَلَتَلَ، عِ نَشَ عَ لُ دَنشَنِيَتْييٍ شَ يَافِ ﭑ مَ قٍ رَ. عِسِرَيِلَ مَرِفِ عَلَ، عِ نَشَ عَ لُ عِ قٍنمَيٍ شَ عِقُ ﭑ مَ قٍ رَ. 
عٍ ﭑ كٌنبِمَ عِ تَن نَن مَ قٍ رَ. ﭑ بَرَ يَافِ هَن. 
ﭑ شُنيَيٍ مُ ﭑ كٌلٌن سْنْن، ﭑ بَرَ لُ ﭑ تَارَيٍ بّ عَلْ شْحّ ندٍ. 
ﭑ وَ مَ عِ وَشْنقٍ رَبَقٍ. عِ كٌنبِمَيٍ بَرَ قِندِ ﭑ يَشُييٍ رَ. 
ﭑ وَ مَ، ﭑ سُنمَ. نَ بِرِن مَن كُي، مِشِيٍ ﭑ كٌنبِمَ. 
ﭑ سُننُن دٌنمَ رَفٌرٌ مَ ﭑ مَ، عٍ ﭑ مَيٍلٍمَ. 
نَشٍيٍ دْشْشِ تَا سٌدٍ دّ رَ، نٍيٍ ﭑ مَقَلَمَ، سِيسِلَيٍ ﭑ مَيٍلٍمَ سِفِ رَ. 
كْنْ عَلَتَلَ، ﭑ بَرَ عِ مَشَندِ. عَلَ عِ شَ هِننّ ﭑ نَ بَرِ مَ عِ شَ هِننّ فبٌ. 
ﭑ نَكِسِ عَلَكٌ ﭑ نَشَ بِرِ بٌورَ شْورَ، ﭑ نَتَنفَ ﭑ شْنمِشِيٍ مَ. 
عِ نَشَ تِن ﭑ شَ مَدُلَ، يٍ نَشَ ﭑ نَلْي، ﭑ نَشَ فٌرٌ عَلِفِيَمَ. 
عَلَتَلَ، ﭑ شُي رَتِن، عِ تَن نَشَن قَن، نَشَن شَ هِننّ فبٌ. عِ شَ كِنِكِنِ ﭑ مَ، عِ شَ ﭑ مَلِ. 
عِ نَشَ عِ نْشُن عِ شَ كٌنيِ مَ. ﭑ نَ تْورّ كُي، يَندِ ﭑ مَلِ. 
عِ شَ عِ مَكْرّ ﭑ نَ، عِ شَ ﭑ شُنسَرَ، عِ شَ ﭑ نَكِسِ ﭑ يَشُييٍ مَ. 
عِ بَرَ ﭑ مَ تْورّ نُن ﭑ مَ يَافِ كٌلٌن، ﭑ يَشُييٍ بِرِن نَ عِ يَ عِ. 
كٌنبِ بَرَ ﭑ بْحّ كَنَ هَن ﭑ بَرَ قُرَ. ﭑ هَيِ نَ كِنِكِنِ مَ، كْنْ عَ مُ نَ. ﭑ هَيِ نَ مِشِ مَدُندُ مَيٍ مَ، كْنْ عٍ مُ تٌمَ. 
عٍ ثْسْنّ سَمَ ﭑ مَ دٌنسٍ، عٍ مِنسٍ شْنّ سٌمَ ﭑ يِ رَ، يٍ حْشْي رَ. 
عٍ شَ تٍيبِلِ شَ قِندِ فَنتَنيِ رَ عٍ بّ، عٍ شَ نَاقُلِ شَ قِندِ يّلّ رَ نَشَن عٍ سُشُمَ. 
عٍ يَ شَ عِقْورْ، عٍ شَ دْنشُ. عٍ تَفِ شَ عٍ شْنْ هَن عٍ شَ بِرَ. 
عِ شَ شْنْ عٍ مَ، عٍ شَ نَ تّ كٌلٌن. 
عٍ شَ فْورّ شَ حْن، عَدَ مَدِيٍ نَشَ لُ عٍ شْنيِ سْنْن، 
بَرِ مَ عٍ تْورْ مِشِيٍ شَ تْورّ شُن مَسَمَ، عِ نَشٍيٍ حَشَنكَتَ. عٍ مِشِيٍ مَيٍلٍمَ، عِ نَشٍيٍ هَلَكِ. 
عِ شَ عٍ شَ يُنُبِ بِرِن تٌ، عَلَكٌ عٍ نَشَ عِ شَ كِسِ سْتْ سْنْن. 
عٍ شِلِيٍ شَ بَ سِمَيَ سّبّلِ كُي، عٍ نَشَ لُ تِنشِنتْييٍ يَ مَ. 
ﭑ تَن نَ تْورْقٍ يِ تّمُي، عَلَ، عِ شَ ﭑ نَكِسِ، عِ شَ ﭑ نَكٍلِ. 
ﭑ قَمَ عَلَ شِلِ مَتْشْدٍ بّيتِ رَ، ﭑ قَمَ تَنتُي رَ سِفَدٍ عَ مَ. 
نَ رَقَن عَلَتَلَ مَ دَنفِقٍ سّرّشّ رَ، هَلِ نِنفٍ كَمَلِشِ نَ عَ رَ، هَلِ تُورَ قٍرِ كَنيِ نَ عَ رَ، تٌرٍيٍ نَ نَشَن بّ. 
تْورْ مِشِيٍ سّيوَ مَ نّ نَ تٌقٍ رَ. نَشٍيٍ عَلَ قٍنمَ، عٍ سِمَيَ شْنكُيٍ سْتْمَ نّ. 
عَلَتَلَ عَ تُلِ مَتِمَ سٍتَرٍيٍ رَ، عَ مُ نّيمُمَ عَ شَ مِشِيٍ مَ عٍ شَ تْورّ كُي. 
كٌورٍ نُن بْشِ شَ عَ مَتْشْ، بَا نُن يّشّييٍ شَ عَ بِنيَ. 
عَلَ قَمَ سِيٌنِ رَكِسِدٍ، عَ يُدَ تَايٍ تِمَ نّ. عَ مَن حَمَ سَبَتِ نَا، نَا شَ قِندِ عٍ فبٍ رَ. 
نَ قِندِ مَ عَ شَ كٌنيِيٍ شَ مَمَدِيٍ كّ نَن نَ. عَلَ شَنُنتٍنيِيٍ قَمَ نّ لُدٍ نَا. 
