يَبُرَ.
80.
عَسَقِ شَ بّيتِ بّيتِبَيٍ شَ مَنفّ بّ. عَ شَ بَ عَلْ بّيتِ نَشَن شِلِ «قُفٍ تٌقَنيِيٍ عَلْ عَلَ شَ سَاتّ.» 
عِسِرَيِلَ كَنتَمَ، عِ عِ تُلِ مَتِ ﭑ نَ، عِ تَن نَشَن يُسُقُ بْنسْي رَحّرّ مَ عَلْ شُرُ سٍ فْورّ. عِ شَ عِ شَ نْرّ مَسٍن، عِ تَن نَشَن مَفٌرٌشِ مَلٍكّ مَسٌلِشِيٍ تَفِ. 
عِ سّنبّ رَ مِنِ عٍقِرَ مِ، بُنيَمِن، نُن مَنَسِ بْنسْي يَ عِ، عِ شَ مُشُ رَكِسِ. 
عَلَ، عِ شَ مُشُ رَفبِلٍن، عِ شَ هِننّ مُشُ رَ عَلَكٌ مُشُ شَ كِسِ سْتْ. 
مَنفّ عَلَ، عِ تٌندِ مَ عِ شَ حَمَ شَ مَشَندِ سُشُدٍ عِ شَ شْنّ شَ قٍ رَ هَن مُن تّمُي؟ 
عِ عٍ رَبَلٌمَ عٍ يَيٍ رَ، عِ عٍ يَيٍ قِمَ عٍ مَ مِنسٍ رَ هَن مُن تّمُي؟ 
عِ بَرَ لَنتَرٍيَ رَ سٌ مُشُ نُن مُشُ دْشْبٌورٍيٍ تَفِ، عٍ يٌمَ مُشُ مَ. 
مَنفّ عَلَ، عِ شَ مُشُ رَفبِلٍن، عِ شَ هِننّ مُشُ رَ عَلَكٌ مُشُ شَ كِسِ سْتْ. 
عِ وّنِ بِلِ ندٍ تَلَ نّ مِسِرَ نَشَن قِندِشِ عِ شَ حَمَ رَ. عِ نَشَ سِيٍ ندٍيٍ كٍرِ يِرٍ ندٍ، عِ قَ عَ تَن سِ نَا. 
عِ تٌ نَ يِرٍ يَءِلَن عَ بّ، عَ نَشَ عَ سَنكٍيٍ مَسْرْن، عَ بْشِ رَقٍ. 
فٍيَيٍ نَشَ لُ عَ شَ نِينِ بُن مَ، عَ سَلٌنيِيٍ نُ شُنفبٌ عَلْ سّدِرِ وُرِيٍ. 
عَ سَلٌنيِيٍ نُ كُيَ رَ هَن عٍ بَا نُن شُرٍ دّ لِ. 
كْنْ عِ تَن بَرَ عَ شَ تّتّ كَنَ، دَنفِ مِشِيٍ قَ عَ بٌفِ بَ. 
وُلَءِ شْسّيٍ نَا يٍفٍلٍنمَ، بُورُنيِ سُبٍيٍ قَن بَلٌمَ عَ بٌفِيٍ رَ. مُنقٍ رَ؟ 
مَنفّ عَلَ يَندِ، عِ شَ فبِلٍن قَ رَ، عِ يَ رَفٌرٌ مُشُ مَ كٍلِ كٌورٍ، عِ مُشُ مَتٌ، كِنِكِنِ نَ وّنِ بِلِ مَ، 
عِ نَشَن سِ عِ يّتّ بّ عِ بّلّشّ رَ. 
يَكْسِ عَ بَرَ فَن، عَ سّفّ عِ شَ شْنّ سَابُي رَ. 
عِ بّلّشّ شَ لُ عَدَ مَ شَ دِ مَ، نَشَن نَ عِ يِرٍقَنيِ مَ، عِ نَشَن شُن نَكٍلِشِ. 
مُشُ مُ مُشُ مَكُيَمَ عِ رَ سْنْن. عِ شَ كِسِ قِ مُشُ مَ عَلَكٌ مُشُ مَن شَ عِ بَتُ. 
مَنفّ عَلَ، عِ شَ مُشُ رَفبِلٍن، عِ شَ هِننّ مُشُ رَ عَلَكٌ مُشُ شَ كِسِ سْتْ. 
