عَننَبِ عَمٌسِ.
4.
وٌ وٌ تُلِ مَتِ يِ مَسٍنيِ رَ، وٌ تَن فِنّ نَشٍيٍ لُشِ عَلْ نِنفٍيٍ، نِنفٍ تٌقَنيِيٍ نَشٍيٍ نَ بَسَن بْشِ مَ. وٌ تَن نَشٍيٍ سَبَتِشِ سَمَرِ فٍيَ قَرِ، وٌ تَن نَشٍيٍ مِسِكِينّ تْورْ مَ، وٌ تَن نَشٍيٍ تِمَ سٍتَرٍيٍ قَرِ. وٌ نُ قَ عَ قَلَمَ وٌ شَ مْرِيٍ بّ، «وٌ قَ بٍيرٍ رَ، وٌن نَشَن مِنمَ.» 
مَرِفِ عَلَتَلَ بَرَ عَ كَلِ عَ شَ سّنِيّنيِ رَ، «كِيتِ لْشْي نَ قَقٍ. عٍ قَمَ نّ وٌ سُشُدٍ وُرٍ كْنكْرْنشِيٍ رَ، عٍ وٌ نُن وٌ شَ دِيٍ شَنِن. 
وٌ مِنِمَ نّ وٌ شَ تّتّ كَنَشِ كُي، كَنكَن تِشِ عَ بٌورٍ شَنبِ رَ. عٍ وٌ شَنِنمَ نّ يِرٍ مَكَنتَشِ.» عَلَتَلَ شَ وْيّنيِ نَن نَ كِ. 
«وٌ سِفَ بٍتٍلِ، عَلَكٌ وٌ شَ يُنُبِ رَبَ نَا. وٌ سِفَ فِلِفَلِ، عَلَكٌ وٌ مَن شَ يُنُبِ سْتْ. وٌ شَ سّرّشّ بَ فّيسّفّ بِرِن، وٌ مَن شَ قَرِلّ بَ حّ سَشَن يٌ حّ سَشَن. 
وٌ لّبِنِ تَامِ بَ تَنتُي سّرّشّ رَ. وٌ وٌ شَ حَنِفٍ سّرّشّ مَسٍن بِرِن بّ، بَرِ مَ نَ قٍ مْولِيٍ رَقَن وٌ مَ، وٌ تَن عِسِرَيِلَكَيٍ.» عَلَتَلَ شَ مَسٍنيِ نَن نَ كِ. 
«ﭑ نُ بَرَ كَامّ رَ سٌ وٌ شَ تَايٍ كُي. تَامِ يٌ مُ لُ وٌ شْنيِ. كْنْ هَلِ ﭑ تٌ نَ بِرِن نَبَ، وٌ مُ تُوبِ ﭑ بّ.» عَلَتَلَ شَ وْيّنيِ نَن نَ كِ. 
«كِكٍ سَشَن تٌ نُ لُشِ شّ شَ شَبَ، ﭑ تٌندِ نّ تُنّ رَفٌرٌدٍ وٌ مَ. ﭑ بَرَ عَ نِيَ تَا ندٍيٍ شَ تُنّ سْتْ، تَا ندٍيٍ نَشَ عَ سْتْ. ﭑ بَرَ عَ رَفِرِ ندٍيٍ شَ تُنّ سْتْ، شّ ندٍيٍ نَشَ تُنّ سْتْ. 
مِشِيٍ بَرَ كٍلِ تَا ندٍيٍ، عٍ سِفَ يٍ قٍندٍ تَا فبّتّ كُي، كْنْ يٍ شْلِ مُ بَ عٍ مَ. هَلِ ﭑ تٌ نَ بِرِن نَبَ، وٌ مُ تُوبِ ﭑ بّ.» عَلَتَلَ شَ مَسٍنيِ نَن نَ كِ. 
«ﭑ بَرَ قُرٍ رَفٌرٌ وٌ شَ سَنسِيٍ مَ، ﭑ بَرَ عٍ شَرَ قٌيٍ رَ. كَتٌييٍ بَرَ وٌ شَ لَاكْي كَنَ، عَ نُن وٌ شَ وّنِ سَنسِيٍ، وٌ شَ شْرّ سَنسِيٍ، نُن وٌ شَ عٌلِوِ سَنسِيٍ. هَلِ ﭑ تٌ نَ بِرِن نَبَ، وٌ مُ تُوبِ ﭑ بّ.» عَلَتَلَ شَ مَسٍنيِ نَن نَ كِ. 
«ﭑ بَرَ قُرٍ حَاشِيٍ رَفٌرٌ وٌ مَ، عَلْ ﭑ عَ رَبَشِ مِسِرَ بْشِ مَ كِ نَشّ. ﭑ بَرَ وٌ شَ سّفّتَلَيٍ قَشَ سَنتِدّفّمَ رَ، عٍ بْرْ شِرِ نَشَ تٍ وٌ رَ. وٌ يَشُييٍ بَرَ عٍ شَ سٌييٍ تٌنفٌ. هَلِ ﭑ تٌ نَ بِرِن نَبَ، وٌ مُ تُوبِ ﭑ بّ.» عَلَتَلَ شَ مَسٍنيِ نَن نَ كِ. 
«ﭑ بَرَ وٌ حَشَنكَتَ، عَلْ ﭑ سٌدٌ مَ نُن فٌمٌرَ حَشَنكَتَشِ كِ نَشّ. وٌ لُشِ نّ عَلْ وُرِ نَشَن نَمِنِشِ تّ. هَلِ ﭑ تٌ نَ بِرِن نَبَ، وٌ مُ تُوبِ ﭑ بّ.» عَلَتَلَ شَ مَسٍنيِ نَن نَ كِ. 
«ﭑ قَمَ عِ تَن عِسِرَيِلَ حَشَنكَتَدٍ نَ نَن مَ. ﭑ نَ يِ رَبَ عِ رَ، عِ قَمَ نّ عِ مَرِفِ عَلَ كٌلٌندٍ.» 
نَشَن فٍيَيٍ نُن قٌيٍ دَاشِ، نَشَن عَدَ مَ شَ مَحْشُنيِ بِرِن كٌلٌن، نَشَن سُبَشّ قِندِ مَ كْي رَ، نَشَن حّرّ مَ يِرٍ عِتٍشِ قَرِ، عَ شِلِ مَنفّ عَلَتَلَ. 
