عَيُبَ.
18.
بِلِدَدَ سُوشَكَ نَشَ عَ قَلَ، 
«وٌ يِ مَسٍنيِ مْولِ دَنمَ تّمُي مُندُن؟ وٌ شَ شَشِلِ سْتْ عَلَكٌ وٌن شَ وْيّن عَ قَنيِ رَ. 
وٌ مُشُ مَحْشُنشِ سُبٍيٍ رَ مُنقٍ رَ؟ مُنقٍ رَ مُشُ قِندِشِ وٌ بّ شَشِلِتَرٍ رَ؟ 
عَيُبَ، عِ تَن نَشَن شْنْشِ، دُنِحَ شَ دَن عِ شَ قٍ رَ؟ فٍيَ شَ تَلَ عِ بّ عَ تِدٍ؟» 
«ﭑ شَ عَ قَلَ وٌ بّ، مِشِ حَاشِ شَ قٍ حْنمَ نّ، عَلْ تّ شُبٍنمَ كِ نَشّ، عَ بَ نَءِيَلَنيِ رَ مِنِقٍ. 
عَ شَ دٍنبَيَ شَ قٍ حْنمَ نّ، عَ يّتّ شَ قٍ دَنمَ نّ. 
عَ مُ عَ حّرّ مَ سّنبّ رَ سْنْن، عَ وَشْنقٍ قَمَ نّ عَ شُن نَكَنَدٍ. 
عَ بَرَ سُشُ يّلّ رَ، عَ مُ مِنِمَ نَشَن كُي سْنْن. 
فَنتَنيِ بَرَ عَ سَنيِ سُشُ، عَ مُ عَ بَمَ نَشَن يِ سْنْن. 
فَنتَنيِ لُوتِ نُ نْشُنشِ بّندّ بُن مَ، فَنتَنيِ نُ تٍشِ سَنكِرَ شْن مَ. 
فَاشُي بَرَ عَ سُشُ عَ شَ قٍ بِرِن كُي. 
كَامّ بَرَ عَ سُشُ، عَ بَرَ لُ تْورّ كُي. 
عَ قَتٍ بَرَ بَ عَ مَ، عَ سَلٌنسٍ نَ بْرْقٍ سَيَ كِرَ شْن مَ. 
عَ بَرَ كٍلِ عَ شْنيِ عَ نُ لَشِ دّننَشّ رَ، عَ نَ سِفَقٍ مَنفّ مَفَاشُشِ يِرٍ. 
عِ نْمَ لُدٍ عَ شَ بَنشِ كُي، عَ فبٍ مُ لُشِ سْنْن. عَلِفِيَمَ بَرَ قِندِ عَ شْنيِ رَ. 
عَ سَنكٍيٍ بَرَ شَرَ، عَ سَلٌنيِيٍ بَرَ لِسِ. 
دُنِحَ مِشِيٍ بَرَ نّيمُ عَ مَ، عٍ مُ رَتُمَ عَ شِلِ مَ سْنْن. 
عَ بَرَ كٍلِ نَءِيَلَنيِ كُي، عَ سٌ دِ مِ كُي دُنِحَ قَرِ مَ. 
دِ مُ عَ بّ، عِ قَ عَ عِ نّ مَمَدِ. عَ نُ سَبَتِشِ دّننَشّ، بْنسْي يٌ مُ عَ بّ مّننِ سْنْن. 
بْنسْي نَشٍيٍ سَ قَمَ، كٍلِ سٌفٍتٍدٍ نُن سٌفٍفٌرٌدٍ، نٍيٍ قَمَ نّ كَابَدٍ عَ شَ شُننَكَنّ مَ، فَاشُي قَ عٍ سُشُ. 
تِنشِنتَرٍ شَ مَرَحْنيِ لُمَ نَ كِ نّ، عَلَ كٌلٌنتَرٍ شَ قٍ رَبَمَ نَ كِ نّ.» 
