عَلَ شَ مَسٍنيِ عَننَبِ دَنِيّلِ بّ.
1.
يُدَيَ مَنفّ يٍهٌيَكِمِ شَ مَنفّيَ حّ سَشَن ندٍ رَ، بَبِلْن مَنفّ نٍبُكَدَنسَرِ نَشَ سِفَ دَرِ سَلَمُ فٍرٍدٍ، عَ شَ سْورِيٍ قَ مّننِ رَبِلِن فٍرٍ كِ مَ. 
مَرِفِ نَشَ يُدَيَ مَنفّ يٍهٌيَكِمِ سَ عٍ بّلّشّ، عَ نُن عَلَ شَ هْرْ مْبَنشِ يِرَبَسٍ سّنِيّنشِ ندٍيٍ. مَنفّ نٍبُكَدَنسَرِ نَشَ نٍيٍ شَنِن بَبِلْن بْشِ مَ عَ شَ عَلَ شَ بَنشِ كُي، نَاقُلِ رَفَتَمَ دّننَشّ. 
مَنفّ نَشَ عَ قَلَ عَسِثٍنَسِ بّ، عَ شَ وَلِكّيٍ شَ مَنفّ، عَ شَ عِسِرَيِلَ قٌنِكٍ ندٍيٍ سُفَندِ مَنفّ شَبِلّ يَ مَ، شَ نَ مُ كُنتِفِ دٍنبَيَيٍ يَ مَ. 
عَ شَ شَشِلِمَ شَرَنشِيٍ سُفَندِ نَشٍيٍ قَتٍ يَلَنشِ، نَشٍيٍ تٌقَن، عَلَكٌ عٍ شَ نْ وَلِدٍ مَنفّ شَ بَنشِ كُي، عٍ مَن شَ بَبِلْن شُي نُن عَ سّبّلِ شْرِ شَرَن. 
مَنفّ نَشَ دٌنسٍ نُن وّنِ عِتَشُن عٍ مَ، عٍ بَلٌمَ نَشَن نَ حّ سَشَن بُن مَ. نَ دَنفِ شَنبِ، عٍ شَ سٌ وَلِقٍ مَنفّ بّ. 
يُدَيَكَ نَشٍيٍ نُ نَ عٍ يَ مَ، نٍيٍ نَن يَ؛ دَنِيّلِ، شَنَنِيَ، مِكَيٍلِ، نُن عَسَرَيَ. 
مَنفّ شَ وَلِكّيٍ شُنيِ نَشَ شِلِ نّينّ سَ عٍ شُن مَ. عَ نَشَ دَنِيّلِ شِلِ سَ «بٍلٍتٍسَسَرِ.» عَ نَشَ شَنَنِيَ شِلِ سَ «سَدِرَكِ.» عَ نَشَ مِكَيٍلِ شِلِ سَ «مٍسَكِ.» عَ نَشَ عَسَرَيَ شِلِ سَ «عَبٍدِنٍفٌ.» 
دَنِيّلِ نَشَ نَتّ تٌنفٌ عَ شَ عَ يّتّ رَتَنفَ مَنفّ شَ دٌنسٍ رَهَرَ مُشِيٍ نُن عَ شَ وّنِ مَ. عَ نَشَ وَلِكّيٍ شَ مَنفّ مَيَندِ عَ شَ تِن نَ رَ. 
عَلَ تٌ نُ بَرَ عَ رَفِرِ دَنِيّلِ شَ رَقَن عَ مَ، وَلِكّيٍ شَ مَنفّ نَشَ دِحّ عَ مَ. 
عَ نَشَ عَ قَلَ عَ بّ، «ﭑ بَرَ فَاشُ ﭑ مَ مَنفّ يَ رَ، نَشَن بَرَ دٌنسٍ نُن مِنسٍ عِتَشُن وٌ مَ. شَ عَ سَ وٌ تٌ، وٌ قَتٍ بَشِ وٌ مَ، وٌ قَتٍ مُ قَن عَلْ بٌورٍيٍ، مَنفّ قَمَ نّ ﭑ شُنيِ بَدٍ ﭑ دّ عِ.» 
دَنِيّلِ نَشَ عَ كَنتَمَ يَابِ، وَلِكّيٍ شَ مَنفّ نُ بَرَ نَشَن تِ دَنِيّلِ، شَنَنِيَ، مِكَيٍلِ، نُن عَسَرَيَ شُن مَ، 
«عِ شَ مُشُ مَتٌ شِ قُ بُن مَ. سَنسِ بٌفِيٍ نُن يٍ فبَنسَن سٌ مُشُ يِ رَ. 
نَ دَنفِ شَنبِ، عِ شَ مُشُ لَهَلّ نُن بٌورٍيٍ لَهَلّ مَتٌ، نَشٍيٍ مَنفّ شَ دٌنسٍ دٌنمَ. نَ تّمُي، عِ شَ نَتّ تٌنفٌ عِ رَبَقٍ مَ.» 
عٍ كَنتَمَ نَشَ تِن نَ رَ، عَ شَ عٍ مَتٌ شِ قُ بُن مَ. 
شِ قُ تٌ دَنفِ، عٍ لَهَلّ نُ قَن دَنفِ بٌورٍيٍ رَ، نَشٍيٍ نُ مَنفّ شَ دٌنسٍ دٌنمَ. 
نَ نَن عَ تٌشِ، عٍ كَنتَمَ نَشَ سَنسِ بٌفِيٍ سٌ عٍ يِ رَ مَنفّ شَ دٌنسٍ نُن وّنِ حْشْي رَ. 
عَلَ نَشَ قٍ كٌلٌنيِ، لْننِ، نُن قَهَامُي قِ يِ قٌنِكٍ نَانِ مَ. دَنِيّلِ نَشَ نْ لَامَتُنيِيٍ نُن شِيٍيٍ قَسَرِدٍ. 
وَشَتِ تٌ حْن، مَنفّ نُ بَرَ نَشَن قَلَ، وَلِكّيٍ شَ مَنفّ نَشَ عٍ مَتِ نٍبُكَدَنسَرِ يِرٍ. 
مَنفّ شُنفبٍ تٌ فّ وْيّندٍ عٍ رَ، عَ نَشَ عَ كٌلٌن عٍ مَنِيّ مُ نُ نَ بٌورٍ قٌنِكٍيٍ يَ مَ. مِشِ يٌ مُ عَ كّنّن عَلْ دَنِيّلِ، شَنَنِيَ، مِكَيٍلِ، نُن عَسَرَيَ. نَ كُي، عٍ نَشَ سٌ وَلِقٍ مَنفّ بّ. 
مَنفّ تٌ عٍ مَشْرِن قٍ كٌلٌنيِ، لْننِ، نُن قَهَامُي مَ، عَ نَشَ عَ كٌلٌن عٍ شَ يَابِيٍ قَن بَبِلْن كَرَ مْشْييٍ نُن سٍمَتٌي فبٍ بّ دْشْ قُ. 
دَنِيّلِ نَشَ لُ نَ وَلِ كُي هَن سِرُ سِ شَ مَنفّيَ حّ سِنفٍ رَ. 
