كْنتِ تِقٍ.
21.
عَرَدِ مَنفّ كَنَانكَ، نَشَن نُ سَبَتِشِ نٍفٍوِ بْشِ مَ، عَ تٌ عَ مّ، عَ عِسِرَيِلَ نُ مِنِقٍ عَتَرِ مَ كِرَ نَن نَ، عَ نَشَ عٍ فٍرٍ، عَ ندٍيٍ قِندِ فٍيلِمَنِيٍ رَ. 
نَ كُي عِسِرَيِلَ نَشَ يِ لَايِدِ تٌنفٌ عَلَتَلَ بّ، «شَ عِ يِ مِشِيٍ سَ مُشُ سَفٌي، مُشُ عٍ شَ تَا بِرِن كَنَمَ نّ.» 
عَلَتَلَ نَشَ تِن عِسِرَيِلَكَيٍ شَ لَايِدِ رَ، عَ نَشَ كَنَانكَيٍ سَ عٍ سَفٌي. عِسِرَيِلَكَيٍ نَشَ عٍ سْنتْ، عٍ عٍ شَ تَايٍ كَنَ. نَ نَن عَ تٌشِ عٍ نَشَ مّننِ شِلِ سَ هٌرٌ مَ، نَشَن وَ مَ عَ قَلَقٍ «فبَلٌي.» 
عِسِرَيِلَكَيٍ نَشَ كٍلِ هٌرٌ فٍيَ مَ شُلُنيُمِ بَا كِرَ شْن مَ، عَلَكٌ عٍ شَ عٍدٌن بْشِ مَبِلِن. كْنْ لِمَنِيَ نَشَ بَ عٍ يِ رَ، 
عٍ قَ عَ قَلَ عَلَتَلَ نُن مُنسَ بّ، «مُنقٍ رَ وٌ مُشُ رَ مِنِشِ مِسِرَ بْشِ رَ، عَلَكٌ مُشُ شَ قَ قَشَ فبٍنفبٍرٍنيِ مَ؟ تَامِ مُ نَ بٍ، يٍ مُ نَ بٍ، قٌ يِ دٌنسٍ حَاشِ نَشَن فٌرٌ مَ كٌورٍ مَ!» 
نَ كُي عَلَتَلَ نَشَ عَ نِيَ بْشِمَسٍيٍ شَ مِنِ عٍ تَفِ، عٍ شَ مِشِيٍ شِن، عٍ مِشِ فبٍفبٍ قَشَ. 
حَمَ نَشَ عَ قَلَ مُنسَ بّ، «مُشُ بَرَ يُنُبِ رَبَ وْيّنقٍ رَ عِ تَن نُن عَلَتَلَ مَ. عِ شَ عَلَتَلَ مَشَندِ مُشُ بّ، عَ شَ يِ بْشِمَسٍيٍ مَكُيَ مُشُ رَ.» مُنسَ نَشَ تِن نَ رَ، عَ عَلَتَلَ مَشَندِ حَمَ بّ. 
عَلَتَلَ نَشَ عَ يَابِ، «بْشِمَسٍ مِسَالِ رَقَلَ وُرٍ فبٍيلِ رَ، عَ فبَكُ وُرِ كُيٍ رَ. مِشِ شِنشِ نَشَن عَ يَ تِمَ نَ رَ، عَ مُ قَشَمَ.» 
مُنسَ نَشَ بْشِمَسٍ يَءِلَن وُرٍ فبٍيلِ رَ، عَ عَ فبَكُ وُرِ كُيٍ رَ. نَ تّمُي بْشِمَسٍيٍ مِشِ نَشٍيٍ شِنشِ، عٍ نُ نْمَ عٍ يَ تِدٍ نَ رَ، عٍ كِسِ. 
عِسِرَيِلَكَيٍ نَشَ سِفَ، عٍ سَ يٌنكِن عٌبٌتِ. 
عٍ نَشَ كٍلِ مّننِ، عٍ سِفَ عِيٍ عَبَرِ مِ فبٍنفبٍرٍنيِ مَ نَشَن يَ رَقِندِشِ مٌوَبَ بْشِ مَ، سٌفٍتٍدٍ مَبِرِ. 
عٍ تٌ كٍلِ مّننِ، عٍ نَشَ سِفَ سٍرٍدٍ فُلُنبَ يِرٍ. 
عٍ تٌ كٍلِ مّننِ، عٍ نَشَ سِفَ عَرِنٌن دّ رَ، شُرٍ نَشَن نَ عَمٌرِ بْشِ مَ. عَرِنٌن نَن نَ نَانِنيِ رَ مٌوَبَكَيٍ نُن عَمٌرِكَيٍ تَفِ. 
نَ نَن عَ رَ، عَ سّبّشِ سّبّلِ ندٍ كُي، عَلَتَلَ شَ فٍرٍيٍ شَ قٍ نَ نَشَن كُي، «وَهٍبِ نُن عَ شَ فُلُنبَيٍ نَ سُقَ بْشِ مَ، 
عَرِنٌن فُلُنبَيٍ فٍشِ هَن عَرِ، عَ قِندِ مٌوَبَ نَانِنيِ نَن نَ.» 
عٍ تٌ كٍلِ، عٍ نَشَ سِفَ بٍيرِ، عَلَتَلَ عَ مَسٍن مُنسَ بّ دّننَشّ، «حَمَ مَلَن، ﭑ شَ عٍ كِ يٍ رَ.» 
عِسِرَيِلَكَيٍ يِ سُوكِ بَ نَ وَشَتِ نّ؛ «يٍ شَ تٍ كْلْنيِ رَ! وٌ شَ بّيتِ بَ عَ شَ قٍ رَ! 
مَنفّيٍ نُن كُنتِفِيٍ بَرَ عَ فٍ، مَنفّ تْنشُمَ كَنيِيٍ.» 
عٍ تٌ كٍلِ فبٍنفبٍرٍنيِ مَ، عٍ نَشَ سِفَ مَتَنَ. عٍ تٌ كٍلِ مَتَنَ، عٍ نَشَ سِفَ نَشَلِيّلِ. عٍ تٌ كٍلِ نَشَلِيّلِ، عٍ نَشَ سِفَ بَمٌتِ. 
عٍ تٌ كٍلِ بَمٌتِ، عٍ نَشَ سِفَ مٌوَبَ فُلُنبَ يِرٍ، ثِسِفَ فٍيَ نَ دّننَشّ. فبٍنفبٍرٍن يِرٍ بِرِن تٌمَ نّ نَ فٍيَ قَرِ. 
عِسِرَيِلَكَيٍ نَشَ شّيرَيٍ شّي عَمٌرِكَيٍ شَ مَنفّ سِشْن يِرٍ عَ قَلَقٍ رَ، 
«مُشُ وَ مَ فِرِقٍ عِ شَ بْشِ نَن مَ. مُشُ مُ شّ يِرٍ نُن وّنِ بٌفِ يِرٍ لِمَ. مُشُ مُ وٌ شَ كْلْن يٍ مِنمَ. مُشُ لُمَ مَنفّ شَ كِرَ فبَنسَن نَن شْن مَ، هَن مُشُ عِ شَ بْشِ عِفِرِ.» 
سِشْن مُ تِن عٍ شَ دَنفِ عَ شَ بْشِ مَ. عَ نَشَ عَ شَ سْورِيٍ مَلَن، عٍ نَشَ مِنِ عِسِرَيِلَكَيٍ شِلِ مَ فبٍنفبٍرٍنيِ مَ، عٍ قَ عٍ فٍرٍ يَهَسِ. 
عِسِرَيِلَكَيٍ نَشَ فٍينِ. عٍ نَشَ عٍ شَ بْشِ بِرِن تٌنفٌ كٍلِ عَرِنٌن شُرٍ مَ هَن يَبٌكٌ شُرٍ، هَن عَمٌنِكَيٍ شَ بْشِ نَانِنيِ رَ. عٍ مُ نْ دَنفِدٍ نَ رَ بَرِ مَ عَمٌنِكَيٍ سّنبّ نُ فبٌ. 
كْنْ عِسِرَيِلَكَيٍ نَشَ عَمٌرِكَيٍ شَ تَايٍ بِرِن سُشُ، عٍ قَ سَبَتِ نٍيٍ كُي. عٍ نَشَ شّسِبْن قَن سُشُ، عَ نُن عَ شَ رَبِلِنيِ. 
شّسِبْن نَن نُ نَ عَمٌرِكَيٍ شَ مَنفّ سِشْن شَ مَنفَتَا رَ. عَ نُ بَرَ نَ تَا بَ مٌوَبَ مَنفّ ندٍ يِ، عَ نُن عَ شَ بْشِ بِرِن هَن عَرِنٌن شُرٍ. 
نَ نَن عَ رَ، بّيتِبَيٍ عَ قَلَمَ، «وٌ قَ شّسِبْن! سِشْن شَ تَا شَ تِ، عَ مَن شَ سّنبّ سْتْ! 
تّ بَرَ شّسِبْن فَن، سِشْن شَ تَا بَرَ كَنَ تّ رَ. مٌوَبَ بْشِ شَ تَا عَرِ قَن بَرَ فَن، نَشَن شَ مِشِيٍ نُ نْمَ عَرِنٌن تٌدٍ. 
حَشَنكَتّ نَ وٌ بّ مٌوَبَكَيٍ، وٌ تَن كٍمٌسِ شَ بَتُلَيٍ. عَ شَ دِ شّمّيٍ بَرَ عٍ فِ. عَ شَ دِ فِنّيٍ بَرَ قِندِ فٍيلِمَنِيٍ رَ عَمٌرِ مَنفّ سِشْن شْنيِ. 
كْنْ مُشُ بَرَ نْ عٍ رَ، شّسِبْن بَرَ كَنَ هَن دِبٌن. مُشُ بَرَ عٍ هَلَكِ هَن نٌقَ، هَن عَ سَ مٍدٍبَ لِ.» 
عِسِرَيِلَ نَشَ سَبَتِ عَمٌرِكَيٍ شَ بْشِ مَ. 
مُنسَ تٌ فّ يَاسّرِ تَا رَبّندٍ، عِسِرَيِلَ نَشَ عَمٌرِكَيٍ كٍرِ نَ لٌنفٌرِ بِرِن مَ. 
نَ دَنفِ شَنبِ، عٍ نَشَ كِرَ تٌنفٌ سِفَقٍ رَ بَسَن. بَسَن مَنفّ عٌفٌ نُن عَ شَ سْورِيٍ نَشَ عٍ لِ عٍدٍرٍيِ. 
عَلَتَلَ نَشَ عَ مَسٍن مُنسَ بّ، «عِ نَشَ فَاشُ عَ يَ رَ! ﭑ نَ سَمَ نّ عِ بّلّشّ، عَ نُن عَ شَ سْورِيٍ نُن عَ شَ بْشِ بِرِن. عِ شَ عَ بْنبْ عَلْ عِ عَمٌرِ مَنفّ سِشْن بْنبْشِ كِ نَشّ شّسِبْن.» 
عِسِرَيِلَكَيٍ نَشَ عٌفٌ، عَ شَ دِيٍ، نُن عَ شَ سْورِ بِرِن بْنبْ. مِشِ كٍرٍن مُ نْ عَ بَدٍ عٍ يِ. عٍ نَشَ عَ شَ بْشِ قِندِ عٍ فبٍ رَ. 
