سُوكِ.
5.
«ﭑ شَنُنتٍنيِ، ﭑ بَرَ سٌ ﭑ مَ سَنسِ يِرٍ. ﭑ شُنيَ، ﭑ بَرَ ﭑ مَ سُرَيِ مَلَن، ﭑ بَرَ كُمِ دٌن، ﭑ بَرَ وّنِ نُن شِحّ مِن. ﭑ بَرَ عَ قَلَ ﭑ بٌورٍيٍ بّ عٍ قَن شَ عٍ مِن، عٍ شَ شَنُنتٍيَ كٌلٌن.» 
«ﭑ نُ نَ شِقٍ، كْنْ ﭑ بْحّ مُ شِشِ، عَ ﭑ شَنُنتٍنيِ شُي مّشِ، نَشَن نُ بَرَ نَادّ كْنكْن.» شّمّ شَ مَسٍنيِ فِنّ بّ «ﭑ مَافِنّ، ﭑ دْشْفِنّ، نَادّ رَبِ ﭑ بّ. ﭑ مَ تْوكّ فِنّ، نَشَن شَ تٌقَنيِ مَنِيّ مُ نَ. شِنِ بَرَ ﭑ شُنيِ شِنبٍلِ، عَ بَرَ ﭑ شُنسّشّ بُندَ.» 
«ﭑ حَن نُ بَرَ ﭑ مَ دُفِ بَ، قٌ ﭑ مَن شَ عَ رَفٌرٌ ﭑ مَ؟ ﭑ حَن نُ بَرَ ﭑ سَنيِ مَشَ، قٌ ﭑ مَن شَ تِ بْشِ مَ؟ 
ﭑ شَنُنتٍنيِ نَشَ عَ بّلّشّ رَ سٌ نَادّ لٌنفٌرِ رَ، عَلَكٌ عَ شَ عَ رَبِ. ﭑ بْحّ نَشَ سّيوَ عَ شَ قٍ رَ. 
ﭑ نَشَ كٍلِ عَلَكٌ ﭑ شَ نَادّ رَبِ ﭑ شَنُنتٍنيِ بّ. لَبُندّ نُ نَ ﭑ بّلّشّ مَ، تُرٍ نُ نَ ﭑ بّلّشّسٌلٍيٍ مَ. نَ بِرِن نَشَ لُ نَادّ رَبِ سٍ مَ. 
ﭑ نَشَ نَادّ رَبِ ﭑ شَنُنتٍنيِ بّ، كْنْ عَ حَن نُ بَرَ سِفَ. ﭑ بْحّ نَشَ سُننُن. ﭑ نَشَ عَ قٍن، كْنْ ﭑ مُ عَ تٌشِ. ﭑ نَشَ عَ شِلِ، كْنْ عَ مُ ﭑ مَ شِلِ رَتِنشِ. 
تَا كَنتَمَيٍ تٌ ﭑ تٌ، عٍ نَشَ ﭑ سُشُ، عٍ ﭑ بْنبْ، عٍ ﭑ مَ شِنبٍلِ دُفِ مُحَ.» 
«دَرِ سَلَمُ فِنّدِ مّيٍ، ﭑ بَرَ وٌ مَيَندِ، شَ وٌ بَرَ ﭑ شَنُنتٍنيِ تٌ، وٌ شَ عَ قَلَ عَ بّ عَ شْلِ بَرَ ﭑ سُشُ شَنُنتٍيَ شَ قٍ رَ.» 
«فِنّ تٌقَنيِ قِسَمَنتٍ، عِ شَنُنتٍنيِ قَن عَ بِرِن بّ؟ عِ بَرَ مُشُ مَيَندِ بَرِ مَ عَ قَن عَ بِرِن بّ؟» 
«ﭑ شَنُنتٍنيِ كِرِ قِيشّ، عَ رَفبٍيلِ. عَ كٌلٌن حْشُن نَ شّمّ وُلُ قُ يَ مَ. 
عَ شُنيِ لُشِ نّ عَلْ شّيمَ قَنيِ، عَ شُنسّشّ عِقْورْشِ عَلْ شَشَ قْورّ شَبٍ. 
عَ يَيٍ رَيَبُ عَلْ فَنبّ نَشٍيٍ تِشِ شُرٍ دّ رَ، عٍ قِيشّ عَلْ شِحّ، عٍ يَنبَمَ عَلْ دِيَمَن. 
عَ شّرّيٍ لُشِ نّ عَلْ لَبُندّ يَءِلَندٍ، عَ دّ كِرِ مَنِيَشِ سَنسِ قُفٍ تٌقَنيِ نَن نَ، عَ شِرِ حْشُن. 
عَ بّلّشّ تٌقَن عَلْ بّلّشّسٌلٍرَ سٌي شّيمَ دَاشِ، دِيَمَن نَ نَشَن مَ. عَ قَتٍ لُشِ نّ عَلْ سِلِ حِنيِ قِيشّ، فّمّ تٌقَنيِ مْولِ ندٍ، يٍيٍ مَسٌشِ نَشَن مَ. 
عَ سَنيِ سّنبّ فبٌ عَلْ قَنيٍ قِيشّ، نَشَن تِشِ شّيمَ قَرِ. عَ تٌقَن عَلْ لِبَن، عَ عِتٍ عَلْ سّدِرِ وُرِ بِلِيٍ. 
عَ دّ عِحْشُن، عَ شَ قٍ بِرِن قَن. دَرِ سَلَمُ فِنّدِ مّيٍ، ﭑ شَنُنتٍنيِ نَ نَ كِ نّ، ﭑ دّ قَن بٌورٍ نَن عَ رَ.» 
