كٌرِنتِ عِ.
16.
وٌ شَ كْبِرِ مَلَن سّنِيّنتْييٍ بّ، عَلْ ﭑ فَلَتِ بْشِ دَنشَنِيَتْي حَمَيٍ يَمَرِشِ كِ نَشّ. 
كَنكَن شَ كْبِرِ ندٍ سَ عَ شَتِ مَ عَ هَرِفٍ بّرّ رَ سَندٍ لْشْي بِرِن، عَلَكٌ كْبِرِ شَ فّ مَلَندٍ بٍينُن ﭑ قَ تّمُي. 
ﭑ نَ قَ، ﭑ بَتَاشّ سٌمَ مِشِيٍ يِ رَ وٌ نَشٍيٍ سُفَندِ مَ كْبِرِ شَنِنقٍ رَ دَرِ سَلَمُ. 
شَ عَ لَنمَ ﭑ قَن شَ سِفَ، مُشُ بِرِن نَ عَ رَ. 
ﭑ نَ دَنفِ مَسٍدٌن بْشِ رَ، عَلْ ﭑ وَ مَ عَ شْن مَ كِ نَشّ، ﭑ قَمَ نّ وٌ يِرٍ. 
تّمُندٍ ﭑ سَشَنيِ رَبَ وٌ شْنيِ، شَ نَ مُ عَ رَ ﭑ حّمّ رَدَنفِ نَا، عَلَكٌ وٌ شَ نْ ﭑ مَلِدٍ ﭑ مَ بِيَاسِ كُي. 
شَ عَلَ تِن، ﭑ مُ قِندِ مَ دَنفِمِشِ تُن نَ. عَ شْلِ ﭑ مَ ﭑ شَ لُ وٌ يِرٍ دٌندٌرٌنتِ. 
كْنْ ﭑ شَ لُ بٍ عٍقّسّ هَن شّ شَبّ سَلِ شَ بَ عَ رَ، 
بَرِ مَ ﭑ مَ وَلِ نَ سْونّيَقٍ، هَلِ ﭑ يَشُييٍ تٌ وُيَشِ ﭑ بّ. 
شَ تِمٌتٍ قَ وٌ يِرٍ، وٌ عَ رَ سّنّ عَلَكٌ عَ نَشَ قَ فَاشُ وٌ يَ رَ، بَرِ مَ عَ وَلِمَ مَرِفِ نَن بّ عَلْ ﭑ تَن. 
مِشِ يٌ نَشَ يٌ عَ مَ. وٌ شَ عَ مَلِ عَ شَ بِيَاسِ كُي عَلَكٌ عَ شَ ﭑ لِ بْحّسَ كُي. ﭑ تَن نُن ﭑ نفَشَكٍرٍنيِيٍ نَ عَ مَمّقٍ. 
وٌ شَ عَ كٌلٌن ﭑ بَرَ وٌن نفَشَكٍرٍنيِ عَثٌلٌسِ كَرَشَن عَ شَ سِفَ وٌ يِرٍ عَ نُن دَنشَنِيَتْي ندٍيٍ. عَ سِنفٍ عَ مُ نُ تِنشِ، كْنْ يَكْسِ عَ بَرَ نَتّ تٌنفٌ عَ شَ سِفَ عَ نَ قّيرّ سْتْ تّمُي نَشّ. 
وٌ شَ وٌ يّتّ مَتٌ، وٌ شَ وٌ شَ دَنشَنِيَ رَ سَبَتِ، وٌ شَ لِمَنِيَ، وٌ شَ وٌ سّنبّ سٌ. 
وٌ شَ قٍ بِرِن نَبَ شَنُنتٍيَ رَ. 
ﭑ نفَشَكٍرٍنيِيٍ، ﭑ شَ مَرَ سِ ندٍ سَ نَ شُن مَ. وٌ عَ كٌلٌن عَ سِتٍقَنَ شَ دٍنبَيَ نَن سِنفٍ دَنشَنِيَ عَكَيِ بْشِ مَ. عٍ بَرَ وَلِ سّنِيّنتْييٍ بّ كِ قَنيِ رَ. 
وٌ شَ لُ نَ مِشِ مْولِ شَ يَامَرِ بُن مَ، عَ نُن مِشِ نَشَن بِرِن عَلَ شَ وَلِ رَبَمَ. 
ﭑ بَرَ حّلّشِن سِتٍقَنَ، قٌرٌتُنَتُ، نُن عَشَيِكُسُ قَقٍ رَ، بَرِ مَ عٍ بَرَ ﭑ مَلِ وٌ شَنبِ. 
عٍ بَرَ لِمَنِيَ قِ وٌن بِرِن مَ. وٌ شَ نَ كٌلٌن عٍ بّ. 
دَنشَنِيَتْي حَمَ نَشٍيٍ نَ عَسِ بْشِ مَ عٍ بَرَ وٌ شّيبُ. عَكِلَ، ثِرِ سِلَ، نُن دَنشَنِيَتْي حَمَ نَشَن عٍ مَلَنمَ عٍ شْنيِ، عٍ قَن بَرَ وٌ شّيبُ مَرِفِ شِلِ رَ. 
نفَشَكٍرٍنيِ نَشٍيٍ نَ بٍ، عٍ بِرِن وٌ شّيبُ. وٌ شَ وٌ بٌرٍ شّيبُ دَنشَنِيَتْييٍ شَ شَنُنتٍيَ كُي. 
ﭑ تَن ثْلُ بَرَ يِ شّيبُي سّبّ ﭑ يّتّ بّلّشّ رَ. 
حَشَنكَتّ شَ لُ مِشِ بّ نَشَن مُ مَرِفِ شَنُمَ. وٌن مَرِفِ شَ قَ. 
مَرِفِ عِسَ شَ هِننّ وٌ رَ. 
ﭑ بَرَ وٌ شَنُ عَلَ شَ مِشِ سُفَندِشِ عِسَ شِلِ رَ. عَمِنَ.
