يَبُرَ.
115.
مَتْشْي مُ لَنمَ مُشُ تَن بّ، مَتْشْي لَنمَ عَلَتَلَ نَن بّ، عَ شَ هِننّ نُن دُفُتّفّحَ شَ قٍ رَ. 
مُنقٍ رَ حَمَنّيٍ عَ قَلَمَ، «عٍ شَ عَلَ نَ مِندٍن؟» 
مُشُ مَرِفِ عَلَ نَ كٌورٍ مَ، عَ عَ وَشْنقٍ بِرِن نَبَمَ. 
كْنْ عٍ شَ كُيٍيٍ يَءِلَنشِ شّيمَ نُن فبٍتِ نَن نَ، عٍ يّتّ بّلّشّيٍ سَابُي رَ. 
دّ نَ عٍ بّ، كْنْ عٍ مُ وْيّنمَ، يَ نَ عٍ بّ، كْنْ عٍ مُ سٍ تٌمَ، 
تُلِ نَ عٍ بّ، كْنْ عٍ مُ شُي مّمَ، حْي نَ عٍ بّ، كْنْ عٍ مُ سٍ شِرِ مّمَ. 
بّلّشّ نَ عٍ بّ، كْنْ عٍ مُ سٍ مَسُشُمَ، سَنيِ نَ عٍ بّ، كْنْ عٍ مُ عٍ حّرّ مَ. شُي يٌ مُ مِنِمَ عٍ كْن نَ! 
عٍ يَءِلَنمَيٍ قَمَ نّ لُدٍ عَلْ عٍ تَن. مِشِ نَشٍيٍ عٍ شَشِلِ تِمَ عٍ رَ عٍ قِندِ مَ سّنبّتَرٍيٍ نَن نَ. 
عِسِرَيِلَ بْنسْي، عِ شَشِلِ تِ عَلَتَلَ رَ، نَشَن قِندِ عِ شَ دّ مّرِ نُن عِ كَنتَمَ رَ. 
هَرُنَ بْنسْي، عِ شَشِلِ تِ عَلَتَلَ رَ، نَشَن قِندِ عِ شَ دّ مّرِ نُن عِ كَنتَمَ رَ. 
وٌ تَن نَشٍيٍ قِندِشِ عَلَ يَرَفَاشُييٍ رَ، وٌ وٌ شَشِلِ تِ عَلَتَلَ رَ، نَشَن قِندِ عِ شَ دّ مّرِ نُن عِ كَنتَمَ رَ. 
مَرِفِ عَ حْشْ سَشِ وٌن شْن مَ. عَ وٌن بَرَكَمَ نّ. عِسِرَيِلَ بْنسْي يٌ، هَرُنَ بْنسْي يٌ، 
نُن عَلَ يَرَفَاشُييٍ بِرِن يٌ، عٍ بَرَكّ سْتْمَ نّ. 
عَلَتَلَ شَ وٌ تَن نُن وٌ شَ دِيٍ يِرِوَ. 
عَلَتَلَ نَشَن كٌورٍ نُن بْشِ دَا، عَ شَ بَرَكّ قِ وٌ مَ. 
عَلَتَلَ نَن فبٍ كٌورٍ رَ، كْنْ عَ نَشَ دُنِحَ تَن قِ عَدَ مَدِيٍ مَ. 
مِشِ قَشَشِيٍ شَ مُ عَلَتَلَ مَتْشْمَ، مِشِ نَشٍيٍ سِفَمَ عَلِفِيَمَ عٍ مُ نْمَ مَتْشْي رَبَدٍ، 
كْنْ وٌن تَن نَشٍيٍ نَ دُنِحَ، عَ لَنمَ وٌن شَ تَنتُي رَ سِفَ عَلَتَلَ مَ، قْلْ يِ تّمُي مَ هَن دَن مُ نَشَن مَ. وٌ عَلَتَلَ مَتْشْ! 
