تَالِيٍ.
15.
يَابِ بْرْشْشِ مِشِ بْحّ رَفٌرٌ مَ نّ، كْنْ وْيّن شْنّ تَن مِشِ بْحّ رَتٍمَ نّ. 
شَشِلِمَ شَ وْيّنيِ عَ نِيَمَ نّ شَشِلِ قَنيِ شَ رَقَن مِشِيٍ مَ، كْنْ شَشِلِتَرٍ شَ وْيّنيِ دَشُحَ نَن تُن مَسٍنمَ. 
عَلَتَلَ مِشِ بِرِن مَتٌمَ، مِشِ حَاشِ نُن مِشِ قَنيِ. 
وْيّن قَنيِ مِشِ رَيَلَنمَ، كْنْ وْيّن شْنّ مِشِ شَشِلِ تْورْ مَ نّ. 
شَشِلِتَرٍ يٌمَ نّ عَ بَبَ شَ مَرَ سِ مَ، شَشِلِمَ تَن نَ مَرَ سِ نَن سُشُمَ. 
هَرِفٍ قَنيِ نَ تِنشِنتْي شْنيِ، كْنْ تْورّ فبَنسَن نَن قِندِ مَ تِنشِنتَرٍ سَرٍ رَ. 
لْننِلَيٍ شَ وْيّنيِيٍ شَشِلِ قِمَ نّ مِشِ مَ، كْنْ قٍ قَنيِ يٌ مُ نَ لْننِتَرٍيٍ بْحّ كُي. 
عَلَتَلَ مِشِ حَاشِ شَ سّرّشّ شْنمَ، كْنْ عَ تِنشِنتْي شَ دُبَ سُشُمَ نّ. 
عَلَتَلَ مِشِ حَاشِ شَ كِرَ شْنمَ، كْنْ مِشِ نَشَن بِرَ مَ تِنشِنيِ قْشْ رَ عَ رَقَن عَ مَ. 
كِرَ قَنيِ بّحِنقٍ قِندِ مَ حَشَنكَتّ نَن نَ. شُرُتَرٍحَ مِشِ شُن تِمَ قَشّ كِرَ نَن مَ. 
عَلَتَلَ تٌ قٍ بِرِن كٌلٌن، هَلِ نَشَن نَبَمَ عَلِفِيَمَ نُن يَهَننَمَ، عَ عِبُنَدَ مَ بْحّ قَن كٌلٌن. 
يّتّ عِفبٌي مُ وَ مَ مَرَ سِ شْن مَ، عَ مُ سِفَمَ لْننِلَ يِرٍ. 
بْحّ سّيوَشِ مِشِ لَهَلّ قَنمَ، كْنْ بْحّ تْورْشِ مِشِ لَهَلّ كَنَمَ نّ. 
شَشِلِمَ لْننِ نَن قٍنمَ، كْنْ شَشِلِتَرٍ دَشُ وْيّنيِ نَن تُن قَلَمَ. 
هَلِ مِسِكِينّ تْورْ عَ شَ سِمَيَ كُي، شَ عَ بْحّ سّيوَشِ، نَ قِندِ مَ نّ بَلٌي رَ عَ بّ. 
سٍتَرٍ عَلَ يَرَفَاشُي، قَن بَننَ شَشِلِ عِقُشِ بّ. 
بَندٍ حِحّ دٌنقٍ شَنُنتٍيَ كُي، نَ قَن سُبٍ دٌنقٍ بّ فبّسّنشْننّيَ كُي. 
بْحّ رَتٍ فٍرٍ شْرّ عِسْشْمَ نّ، بْحّ رَفٌرٍ سْنشْي رَشِنبٍلِمَ نّ. 
تُننَشْنّ شَ كِرَ مَبَلَنشِ تُنبٍيٍ نَن نَ، كْنْ تِنشِنتْي شَ كِرَ حّرّ حْشُن. 
دِ لْننِشِ قِندِ مَ سّيوّ نَن نَ عَ بَبَ بّ، كْنْ دِ لْننِتَرٍ يٌمَ نّ عَ نفَ مَ. 
شَشِلِتَرٍحَ رَقَن لْننِتَرٍ مَ، كْنْ شَشِلِمَ شَ كِرَ تِنشِن. 
مَرَ سِتَرٍحَ وَلِ كَنَمَ نّ، كْنْ مَرَ سِ فبٍفبٍ وَلِ نَن سْونّيَمَ. 
سّيوّ نَ مِشِ بّ نَشَن قَتَ عَ بٌورٍ يَابِدٍ. وْيّنيِ تِدٍ فبٌ نَشَن قَلَشِ عَ قَلَ كِ مَ نُن عَ قَلَ تّمُي مَ. 
شَشِلِمَ شَ كِرَ عَ رَتٍمَ نّ كٌورٍ مَ، عَ عَ مَلِ عَ شَ عَلِفِيَمَ كِرَ مَتَنفَ. 
عَلَتَلَ يّتّ عِفبٌي شَ بَنشِ رَبِرَ مَ نّ، كْنْ عَ كَاحّ فِنّ شَ بْشِ مَكَنتَمَ نّ. 
مَحْشُن كٌبِ رَحَاشُ عَلَتَلَ مَ، كْنْ وْيّن قَنيِ تَن سّنِيّن. 
مِلَنتٍ قِندِ مَ نّ تْورّ رَ عَ شَ دٍنبَيَ بّ، كْنْ نَشَن مُ وَ مَ فٍينِ تِنشِنتَرٍ شْن، نَ كَنيِ كِسِ نَن سْتْمَ. 
تِنشِنتْي قٍ مَتٌمَ نّ عَ قَنيِ رَ بٍينُ عَ شَ يَابِ ندٍ قِ، كْنْ قٍ حَاشِ مَقُرَ مِنِدٍ مِشِ حَاشِ دّ عِ. 
عَلَتَلَ مَكُيَ مِشِ حَاشِيٍ رَ، كْنْ عَ عَ تُلِ مَتِمَ تِنشِنتْييٍ شَ مَشَندِ رَ. 
شّيرَ يَ عِيَلَنشِ مِشِ بْحّ رَ سّيوَ مَ نّ، شّيرَيَ قَنيِ سّنبّ نَن قِمَ مِشِ مَ. 
مِشِ نَشَن عَ تُلِ مَتِمَ كِسِ مَرَ سِ رَ، نَ كَنيِ لُمَ نّ لْننِلَيٍ يَ مَ. 
نَشَن تٌندِ مَ مَرَ سِ رَ مّدٍ، نَ يٌشِ عَ يّتّ نَن مَ، كْنْ نَشَن تِنمَ مَرَ سِ رَ مّدٍ، نَ كَنيِ شَ لْننِ نَن شُن مَسَمَ. 
عَلَ شَ يَرَفَاشُي قِندِ مَ لْننِ نَن نَ مِشِ بّ. يّتّ مَفٌرٍ قَمَ بِنيّ نَن نَ. 
