يَبُرَ.
44.
كٌرَ شَ دِيٍ شَ لْننِ بّيتِ بّيتِبَيٍ شَ مَنفّ بّ 
عَلَ، مُشُ بَرَ عَ مّ مُشُ بٍنبَيٍ سَابُي رَ، عِ وَلِ نَشَن نَبَشِ تّمُي دَنفِشِ. 
عِ بَرَ سِيٍ كٍرِ بٍ عَلَكٌ مُشُ بٍنبَيٍ شَ سَبَتِ يِ بْشِ مَ. 
عٍ مُ بٍ سْتْ عٍ شَ سَنتِدّفّمَ شَ رَ، عٍ مُ كِسِ سْتْ عٍ يّتّ سّنبّ شَ رَ. عِ تَن نَن سّنبّ بَرَ عٍ رَكِسِ، عِ تَن نَن شَ هِننّ بَرَ قِندِ نَ سَابُي رَ. 
عَلَ، عِ تَن نَن قِندِ ﭑ مَ مَنفّ رَ. يَندِ، عِ شَ يَشُبَ بْنسْي رَكِسِ. 
مُشُ قَمَ مُشُ يَشُييٍ رَفبِلٍندٍ عِ تَن نَن سَابُي رَ، مُشُ قَمَ عٍ رَفٌرٌدٍ عِ شِلِ رَ. 
ﭑ مُ ﭑ شَشِلِ تِشِ ﭑ مَ شَلِ شَ رَ، ﭑ مَ سَنتِدّفّمَ مُ نْمَ ﭑ نَكِسِدٍ. 
كْنْ عِ تَن نَن مُشُ رَتَنفَمَ مُشُ يَشُييٍ مَ، عِ تَن نَن مُشُ شْنمِشِيٍ رَيَافِمَ. 
مُشُ عَلَ نَن مَتْشْمَ تّمُي بِرِن، مُشُ عِ تَن نَن شِلِ تَنتُمَ عَبَدَن. حّنفِ رَتٍ. 
كْنْ يَكْسِ عِ بَرَ مُشُ رَبّحِن، عِ بَرَ مُشُ رَيَافِ. عِ مُ مُشُ شَ سْورِيٍ مَلِمَ سْنْن. 
عِ بَرَ مُشُ رَفِ مُشُ يَشُييٍ يَ رَ، نَشٍيٍ مُشُ شْنشِ، نٍيٍ بَرَ مُشُ هَرِفٍ بِرِن بَ مُشُ يِ رَ. 
عِ بَرَ مُشُ رَبّحِن عَلَكٌ عٍ شَ مُشُ قَشَ عَلْ شُرُ سٍيٍ، عِ بَرَ مُشُ رَيٍنسٍن حَمَنّ فبّتّيٍ مَ. 
عِ بَرَ عِ شَ حَمَ مَتِ سَرٍ شُرِ رَ، نَشَن مُ قِندِ مَ فٍينِ رَ عِ بّ. 
عِ بَرَ مُشُ رَيَافِ مُشُ دْشْبٌورٍيٍ شْن مَ. مُشُ رَبِلِنيِيٍ يٌمَ مُشُ مَ. 
عِ بَرَ عَ نِيَ سِ فبّتّيٍ شَ مُشُ مَيٍلٍ، عٍ نُ عٍ شُنيِيٍ لِنتَن مُشُ مَ. 
ﭑ شَشِلِ عِقُشِ تّمُي بِرِن، ﭑ بَرَ يَافِ. 
نَشٍيٍ ﭑ شْنشِ، نٍيٍ ﭑ مَيٍلٍمَ، عٍ ﭑ كٌنبِمَ. عٍ وَ مَ عٍ فبٍحْشْقٍ. 
هَلِ يِ بِرِن تٌ رَبَشِ مُشُ رَ، مُشُ مُ نّيمُشِ عِ مَ، مُشُ مُ عِ شَ سَاتّ كَنَشِ. 
مُشُ بْحّ مُ فبِلٍنشِ عِ قْشْ رَ، مُشُ مُ مُشُ مَكُيَشِ عِ شَ كِرَ رَ، 
نَشَن عَ نِيَمَ عِ شَ مُشُ لُ وُلَبَرٍيٍ تَفِ، مُشُ شَ قَشَ. 
شَ مُشُ سَ نّيمُ مُشُ مَرِفِ عَلَ شِلِ مَ، شَ نَ مُ عَ رَ مُشُ نَشَ عَلَ فبّتّيٍ بَتُ، 
عَلَ مُ عَ كٌلٌنمَ شّ؟ عَ مُ مِشِ فُندٌ بِرِن كٌلٌن؟ 
كْنْ مِشِيٍ نَ مُشُ قَشَقٍ عَلْ شُرُ سٍيٍ. عٍ نَ رَبَمَ تّمُي بِرِن عِ تَن نَن مَ قٍ رَ. 
ﭑ مَرِفِ، شُنُ. عِ شِقٍ مُنقٍ رَ؟ كٍلِ، عِ نَشَ مّي مُشُ رَ تّمُي بِرِن. 
عِ يَتَفِ نْشُنمَ مُشُ مَ مُنقٍ رَ؟ عِ نّيمُشِ مُشُ شَ تْورّ نُن يَافِ مَ مُنقٍ رَ؟ 
مُشُ بِرَ نّ بْشِ، مُشُ مُ نْمَ كٍلِدٍ سْنْن. 
يَندِ، كٍلِ، قَ مُشُ مَلِ. عِ شَ مُشُ شُن سَرَ عِ شَ هِننّ شَ قٍ رَ. 
