عَيُبَ.
6.
عَيُبَ نَشَ عَ يَابِ، 
«شَ ﭑ مَ تْورّ سَ مَنِيَمَ نُ، شَ عَ سَ سَمَ سِكٍيلِ مَ نُ، 
عَ بِنيّ دَنفِمَ نّ بَا مّيّنيِ رَ. نَ نَن عَ تٌشِ يُسِ يٌ مُ نَ ﭑ مَ وْيّنيِيٍ مَ. 
عَلَ سّنبّ كَنيِ شَ تَنبّ بَرَ ﭑ سْشْ، نَ شْنّ بَرَ تٍ ﭑ شَشِلِ رَ. عَلَ نَ ﭑ فٍرٍقٍ عَ حَاشِ رَ. 
حٌوفٍ قَنشِ دّننَشّ، سٌقَلٍ وَ مَ مّننِ؟ نِنفٍ وَ شُي مّيمَ عَ شَ دٌنسٍ يَ عِ؟ 
بَندٍ دٌنمَ قْشّ شَنبِ؟ تْشّلّ حِنتَرٍ حْشُن؟ 
ﭑ مُ نُ وَ مَ نَشَن شْن، نَ بَرَ قِندِ ﭑ بَلٌي رَ هَلِ نَ قَ كَنَشِ. 
عَلَ شَ ﭑ مَ دُبّ سُشُ ﭑ بّ، عَ شَ ﭑ وَشْنقٍ رَكَمَلِ. 
عَلَ شَ ﭑ شُن نَكَنَ، عَ شَ ﭑ قَشَ. 
نَ كُي، ﭑ مَدُندُي سْتْمَ نّ، هَلِ ﭑ تٌ يِ تْورّ بِرِن كٌلٌنشِ، ﭑ سّيوَ ﭑ تٌ مُ فبِلٍن عَلَ سّنِيّنتْي شَ يَامَرِ قْشْ رَ. 
ﭑ نَن ﭑ شَشِلِ تِمَ سّنبّ مُندُن نَ قَ؟ ﭑ مَ دِحّ مُنسٍ قَنمَ ﭑ مَ سْنْن؟ 
ﭑ سّنبّ فبٌ عَلْ قَنيٍ؟ ﭑ قَتٍ شْرْشْ عَلْ وُرٍ؟ 
ندٍ نْمَ ﭑ مَلِدٍ؟ سّنبّ مُندُن لُشِ ﭑ مَ؟» 
«تْورْ مِشِ هَيِ نَ عَ دُفُتّفّ شَ مَلِ مَ، هَلِ نَ مُ سَ فَاشُمَ عَلَ سّنبّ كَنيِ يَ رَ. 
ﭑ نفَشَكٍرٍنيِيٍ بَرَ ﭑ يَنقَ، عَلْ شُرٍ نَشَن شْرِ مَ. 
حّمّ تّمُي، يٍ بَنبَرَن يّ، عَ رَدُندَ، 
كْنْ سٌفٌقُرٍ رَ، يٍ بِرِن شْرِ. 
بِيَاسِلَيٍ كِرَ بَمَ عَ مَ يٍ قٍنقٍ رَ، عٍ قَ لْي فبٍنفبٍرٍن يِرٍ. 
تٍمَ بِيَاسِلَيٍ عٍ شُن تِمَ يٍ يِرٍ رَ. سٍيبَكَيٍ قَن عٍ شَشِلِ تِمَ نَ شُرٍ رَ، 
كْنْ عٍ نَ مّننِ لِ، عٍ شُرٍ شْرِشِ نَن تٌمَ. نَ كُي لِمَنِيَ بَمَ نّ عٍ يِ رَ. 
وٌ لُشِ نَ كِ نّ ﭑ بّ. وٌ بَرَ فَاشُ ﭑ مَ تْورّ يَ رَ. 
ﭑ شٌرٌ نُ، ﭑ نُ وٌ مَكُلَ نّ، وٌ شَ ﭑ شُن سَرَ وٌ شَ نَاقُلِ ندٍ رَ؟ 
ﭑ وٌ مَكُلَ نّ، وٌ شَ ﭑ شُن سَرَ ﭑ يَشُي فبٍيلِ ندٍ مَ؟ 
وٌ ﭑ شَرَن. وٌ ﭑ مَ تَنتَنيِ مَسٍن ﭑ بّ، عَلَكٌ ﭑ شَ ﭑ سَبَرِ. 
نْندِ تَن مُ مِشِ يٌ تْورْ مَ. كْنْ وٌ شَ مَسٍنيِيٍ تَن قَلَ شُن؟ 
وٌ بَرَ كِيتِ سَ، وٌ مُ وٌ تُلِ مَتِشِ تْورْ مِشِ تَن شَ وْيّنيِ رَ. 
وٌ قَتَ كِيتِ حَاشِ سَدٍ كِرِدِيٍ مَ. وٌ مُ يَنقَنتٍيَ بَ وٌ بٌورٍ يّتّ يَتِ رَ. 
كْسِ قَ يَندِ، وٌ وٌ يَ تِ ﭑ نَ. ﭑ مُ وُلٍ قَلَمَ وٌ بّ. 
وٌ شَ كِيتِ تِنشِنشِ سَ، عَلَكٌ ﭑ شِلِ قَنيِ نَشَ كَنَ. 
وٌ قٍ قَلّ حَاشِ مّمَ ﭑ نَ؟ ﭑ مُ قَتَ قٍ قَنيِ نُن قٍ حَاشِ تَفِ رَ سَدٍ؟» 
