عَيُبَ.
28.
«يِرٍ نَ نَ فبٍتِ بَمَ بْشِ مَ دّننَشّ، شّيمَ رَشُنُدٍ قَن نَ نَ. 
يِرٍ نَ نَ وُرٍ بَمَ بْشِ مَ دّننَشّ، فّمّ رَشُنُشِ قَن وُرٍ فبٍيلِ رَ مِنِمَ. 
مِشِ يِلِ فٍمَ بْشِ بُن دِ مِ كُي نَ سٍيٍ قٍنقٍ رَ. 
عٍ يِلِ فٍمَ وُلَ عِ، دّننَشّ مَكُيَ مِشِ سَبَتِدٍ رَ. مّننِ مِشِ فٌرٌ مَ لُوتِ مَ بْشِ بُن مَ. 
بَلٌي مِنِمَ بْشِ قَرِ، كْنْ عَ بُنيِ تَن لُمَ عَلْ تّ نَن يِرِيِرِ مَ. 
مّننِ عٍ فّمّ تٌقَنيِيٍ تٌمَ، عٍ شّيمَ قُحِ رَ مِنِمَ. 
شْنِ شَاحّ مُ مّننِ كِرَ كٌلٌن، سّفّ مُ مّننِ تٌمَ. 
سُبٍ مَفَاشُشِ مُ عٍ حّرّ مَ مّننِ، يّتّ مُ دَنفِمَ نَا. 
كْنْ عَدَ مَ تَن فّمّ شْرْشْي فٍمَ، هَن عَ فٍيَ بُنيِ لِ. 
عَ يِلِ فٍمَ فّمّ كُي، عَلَكٌ عَ شَ نَاقُلِ تٌ. 
عَ يٍ كِرَ بَلَنمَ، عَ تّ شَنِنمَ نَا عَلَكٌ عَ شَ سٍ نْشُنشِ تٌ.» 
«كْنْ لْننِ تَن تٌمَ مِندٍن؟ شَشِلِ قَنيِ لُدٍ نَ مِندٍن نَ؟ 
عَدَ مَ مُ لْننِ تِدٍ كٌلٌن. لْننِ مُ تٌمَ دُنِحَ مِشِ بَلٌشِيٍ تَفِ. 
عَ مُ تٌمَ دَبٌنيِ شُنفبٍ كُي، عَ مُ تٌمَ بَا مَ. 
عَ مُ سَرَ مَ شّيمَ رَ، عَ مُ سْتْمَ فبٍتِ رَ. 
عَ مُ سَمَ سِكٍيلِ مَ شّيمَ سّيتِ مَ، شَ نَ مُ عَ رَ فّمّ تٌقَنيِيٍ سّيتِ مَ. 
عَ مَنِيّ مُ نَ. عَ مَنِيّ مُ قِندِ شّيمَ رَ، عَ مُ قِندِ فّمّ تِنسٍشِ رَ، عَ مُ قِندِ شّيمَ ثْوتِ تٌقَنيِ رَ. 
لْننِ تِدٍ فبٌ دِيَمَن بّ، عَ سْتْقٍ تِدٍ فبٌ فّمّ تٌقَنيِ بّ نَشَن تٌمَ بَا مَ. 
لْننِ مَنِيّ مُ قِندِ فّمّ تٌقَنيِ رَ، نَشَن كٍلِشِ يِرٍ مَكُيٍ. عَ مُ مَنِيَمَ سِكٍيلِ رَ عَلْ شّيمَ.» 
«نَ كُي، لْننِ كٍلِشِ مِندٍن؟ شَشِلِ قَنيِ لُدٍ نَ مِندٍن نَ؟ 
عَ نْشُنشِ نِمَسٍيٍ مَ نَشٍيٍ نَ بْشِ مَ، عَ نْشُنشِ شْنِيٍ مَ نَشٍيٍ نَ كٌورٍ مَ. 
عَلِفِيَمَ بَرَ عَ شَ قٍ ندٍ مّ، كْنْ عَ مُ عَ كٌلٌن. 
عَلَ نَن لْننِ كِرَ كٌلٌن، عَ تَن نَن عَ لِنفِرَ تٌمَ، 
بَرِ مَ عَ تَن نَن دُنِحَ نُن كٌورٍ عِفبّمَ هَن عٍ دَندٍ. 
عَ تٌ فّ قٌيٍ نُن يٍ عِتَشُندٍ، 
عَ تٌ فّ تُنّ، سٍيَمَكْنيِ، نُن فَلَنيِ يَمَرِدٍ، 
عَوَ، عَ نَشَ لْننِ رَ مِنِ، عَ عَ مَتٌ عَ قَنيِ رَ. 
نَ كُي عَ نَشَ عَ قَلَ عَدَ مَدِيٍ بّ، عَلَ شَ يَرَفَاشُي قِندِشِ لْننِ نَن نَ، قٍ حَاشِ بّحِنقٍ قِندِشِ شَشِلِ قَنيِ نَن نَ.» 
