يَبُرَ.
94.
ﭑ مَرِفِ عَلَ نَشَن عَ فبٍحْشْمَ، عِ شَ عِ مَكّنّن عِ شَ نْرّ كُي. 
عِ تَن نَشَن دُنِحَ كِيتِ سَمَ، عِ شَ كٍلِ، عِ شَ يّتّ عِفبٌي شَ وَلِيٍ رَفبِلٍن عٍ مَ. 
ﭑ مَرِفِ، عَ لَنمَ مِشِ كٌبِيٍ شُن شَ رَكٍلِ هَن مُن تّمُي؟ 
عَ لَنمَ مِشِ حَاشِيٍ شَ عٍ يّتّ مَتْشْ تُن عٍ شَ يّتّ عِفبٌحَ كُي؟ 
عَلَتَلَ، عٍ عِ شَ حَمَ تْورْ مَ، عٍ عِ شَ مِشِيٍ هَلَكِمَ. 
عٍ كَاحّ فِنّيٍ نُن شْحّ قَشَمَ، عٍ كِرِدِيٍ نِي بَمَ. 
عٍ نُ قَ عَ قَلَ، «عَلَتَلَ مُ يِ قٍيٍ تٌمَ، يَشُبَ مَرِفِ عَلَ مُ يِ رَكْرْ سِمَ.» 
وٌ تَن شَشِلِتَرٍيٍ، نَشٍيٍ لُمَ حَمَ تَفِ، وٌ شَشِلِ سْتْمَ مُن تّمُي؟ 
نَشَن تُلِ دَاشِ، نَ لُمَ عَ مُ قٍ مّ؟ نَشَن يَ دَاشِ، نَ لُمَ عَ مُ سٍ تٌ؟ 
نَشَن حَمَنّيٍ شُرُ مَ، نَ مُ عٍ حَشَنكَتَمَ؟ عَ تَن نَن شَشِلِ قِمَ عِبُنَدَ مَ مَ. 
عَلَتَلَ عَ كٌلٌن عَ عَدَ مَدِيٍ شَ مَحْشُنيِيٍ نَ نّ قُقَقُ. 
عَلَتَلَ، سّيوّ نَ مِشِ بّ عِ نَشَن مَتِنشِنمَ، عِ نَشَن مَتِنشِنمَ عِ شَ سّرِيّ رَ، 
عَلَكٌ عَ شَشِلِ شَ سَ تْورّ لْشْييٍ، هَن مِشِ حَاشِيٍ عٍ فبٍ حَشَنكَتّ سْتْمَ تّمُي نَشّ. 
عَلَتَلَ مُ عَ شَ حَمَ رَبٌلٌمَ، عَ مُ عَ شَ مِشِيٍ رَبّحِنمَ. 
كِيتِ تِنشِنشِ قَمَ نّ سَدٍ، تِنشِنتْييٍ بْحّ بِرَ مَ نّ نَ قْشْ رَ. 
ندٍ ﭑ شُن مَقَلَمَ مِشِ حَاشِيٍ شْن مَ؟ ندٍ تِمَ ﭑ بّ مِشِ كٌبِيٍ شِلِ مَ؟ 
شَ ﭑ مَرِفِ مُ قِندِ ﭑ مَلِمَ رَ نُ، ﭑ مَ قٍ دَنمَ نّ فَبُرِ كُي نُ. 
ﭑ مَرِفِ، ﭑ نَ مَحْشُن عَ ﭑ سَنيِ مُ تِمَ سْنْن، عِ شَ دُفُتّفّحَ ﭑ دّ مّنمَ. 
ﭑ مَ كْنتْقِلِيٍ نَ وُيَ، عِ عٍ بَمَ ﭑ مَ، عِ قَ ﭑ نَسّيوَ. 
عِ نْمَ تِندٍ مَنفّيَ تِنشِنتَرٍ رَ، نَشَن يَامَرِ تِمَ قٍ كٌبِ رَ؟ 
عٍ كَقُمَ عٍ بٌرٍ مَ تِنشِنتْي قَشَقٍ رَ، عٍ مِشِ تْوحّفّ كِيتِ كُي. 
كْنْ مَرِفِ نَن نَ ﭑ كَنتَمَ رَ، عَ لُمَ عَلْ قَنيٍ ﭑ سَبَتِمَ نَشَن قَرِ. 
عَ عٍ شَ وَلِ كٌبِيٍ رَفبِلٍنمَ نّ عٍ مَ، عَ عٍ شُن نَكَنَ عٍ شَ حَاشُحَ رَ. مُشُ مَرِفِ عَلَ عٍ سْنتْمَ نّ. 
