عَننَبِ يٍرٍ مِ.
19.
عَلَتَلَ نَشَ عَ مَسٍن، «سِفَ، عِ سَ قّحّ سَرَ قّحّ يَءِلَنيِ شْنيِ. حَمَ قٌرِيٍ نُن سّرّشّدُبّ قٌرِيٍ شَ عِ مَتِ. 
عِ نَ فّ نَ سَرَدٍ، وٌ شَ مِنِ بٍتِ هِنٌمَ بِرِ رَ، ‹قّحّ نَادّ› نَ دّننَشّ بِرِ. مّننِ عِ شَ يِ مَسٍنيِ تِ، 
‹يُدَيَ مَنفّ نُن دَرِ سَلَمُكَيٍ، وٌ وٌ تُلِ مَتِ عَلَتَلَ شَ مَسٍنيِ رَ.›» «عِسِرَيِلَ مَنفّ عَلَتَلَ بَرَ عَ مَسٍن، ‹ﭑ قَمَ نّ بٍكَيٍ حَشَنكَتَدٍ عَ حَاشِ رَ. ﭑ نَشَن نَبَمَ عٍ رَ، مِشِ يٌ مُ نَ قٍ مْولِ مّشِ سِندٍن. 
ﭑ نَ رَبَمَ نّ بَرِ مَ عٍ بَرَ ﭑ نَبّحِن، عٍ بَرَ يِ بْشِ قِندِ يِرٍ سّنِيّنتَرٍ رَ، سُرَيِ فَنمَ سّرّشّ رَ كُيٍيٍ بّ دّننَشّ. عَ سِنفٍ عٍ مُ نُ دَرِشِ نَ مْولِ رَ. عٍ بَبَيٍ نُن يُدَيَ مَنفّيٍ مُ نُ نَ مْولِ رَبَمَ، كْنْ يَكْسِ عٍ بَرَ مِشِيٍ نِي بَ، نَشٍيٍ مُ قٍ حَاشِ يٌ رَبَشِ. 
عٍ بَرَ بَتُدٍيٍ تِ بَلِ كُيٍ بّ فٍيَيٍ قَرِ، عٍ عٍ شَ دِيٍ بَمَ سّرّشّ فَن دَاشِ رَ دّننَشّ. ﭑ تَن مُ عٍ يَمَرِشِ نَ مْولِ رَ، ﭑ مُ نَ مْولِ قَلَشِ، نَ مْولِ مُ لُشِ ﭑ مَ مَحْشُنيِ يَ مَ.›» 
«عَلَتَلَ شَ مَسٍنيِ نَن يَ؛ نَ نَن عَ رَ لْشْي قَمَ عَ لِدٍ يِ بْشِ شِلِ مُ قَلَمَ تٌقٍتِ نُن بٍن هِنٌمَ سْنْن، عَ قَمَ قَلَدٍ نّ ‹فبَلٌي فُلُنبَ.› 
بٍ ﭑ يُدَيَ نُن دَرِ سَلَمُ وَشْنقٍ كَنَمَ نّ، ﭑ عٍ رَبِرَ عٍ يَشُييٍ شَ سَنتِدّفّمَ رَ، نَشٍيٍ وَ مَ عٍ سْنتْقٍ. ﭑ عٍ بِنبِيٍ لُمَ شْنِيٍ نُن وُلَءِ سُبٍيٍ نَن بّ. 
ﭑ يِ تَا كَنَمَ نّ، عَ قَ قِندِ يَافِ رَ بٍكَيٍ بّ. دَنفِ مِشِيٍ نَ يِ تَا كَنَشِ تٌ، عٍ دّ عِشَرَ مَ نّ، عٍ قَ يٌ وٌ مَ. 
عٍ يَشُي نَشٍيٍ وَ مَ عٍ سْنتْقٍ، عٍ قَمَ نّ عٍ تْورْدٍ تَا كُي هَن بٍكَيٍ عٍ يّتّ شَ دِيٍ نُن عٍ دْشْبٌورٍيٍ دٌن.» 
«عِ نَ فّ نَ مَسٍنيِ تِدٍ، عِ شَ قّحّ عِبْو قٌرِيٍ يَ شْرِ نَشٍيٍ عِ مَتِشِ. عِ شَ عَ قَلَ عٍ بّ، 
‹مَنفّ عَلَتَلَ شَ مَسٍنيِ نَن يَ؛ ﭑ يِ حَمَ نُن عٍ شَ تَا شُن نَكَنَمَ نَ كِ نّ، عَلْ قّحّ عِبْوشِ كِ نَشّ. نَ قّحّ مُ يَءِلَنمَ سْنْن. تٌقٍتِ قِندِ مَ مِشِ قَشَشِيٍ رَفَتَدٍ نَن نَ.›» 
عَلَتَلَ شَ مَسٍنيِ نَن يَ؛ «ﭑ يِ يِرٍ نُن عَ شَ مِشِيٍ لُمَ نّ عَلْ تٌقٍتِ. 
دَرِ سَلَمُ بَنشِيٍ نُن يُدَيَ مَنفّ شَ بَنشِيٍ، عٍ بِرِن قِندِ مَ يِرٍ سّنِيّنتَرٍ نَن نَ عَلْ تٌقٍتِ. سِنفٍ رَ، مِشِيٍ بَرَ سُرَيِ فَن سّرّشّ رَ بَنشِيٍ قَرِ، عٍ بَرَ تُنبُييٍ بَتُ، عٍ بَرَ مِنسٍ بَ سّرّشّ رَ عَلَ فبّتّيٍ بّ.» 
عَننَبِ يٍرٍ مِ نَشَ قَ كٍلِقٍ تٌقٍتِ، عَلَتَلَ مَسٍنيِ سٌشِ عَ يِ رَ دّننَشّ. عَ نَشَ تِ عَلَتَلَ شَ بَنشِ نَادّ رَ، عَ عَ قَلَ حَمَ بّ، 
«عِسِرَيِلَ مَنفّ عَلَتَلَ بَرَ عَ مَسٍن، ‹ﭑ يِ تَا نُن عَ رَبِلِنيِ حَشَنكَتَمَ نّ. ﭑ قَمَ نّ فبَلٌي رَ عٍ بّ بَرِ مَ عٍ بَرَ عٍ كٌبٍ رَ سٌ ﭑ نَ، عٍ تٌندِ ﭑ مَ سّرِيّ رَ.›» 
