يَبُرَ.
50.
عَسَقِ شَ بّيتِ عَلَتَلَ نَ وْيّنقٍ. عَ نَ دُنِحَ بِرِن شِلِقٍ، كٍلِ سٌفٍتٍدٍ هَن سٌفٍفٌرٌدٍ. 
كٍلِقٍ سِيٌن، عَلَ شَ تٌقَنيِ يَنبَمَ. 
وٌن مَرِفِ عَلَ نَ قَقٍ، عَ مُ دُندُشِ. تّ بٍلٍبٍلٍ نَ عَ يَ رَ، قٌيٍ شُنفبٍ قَن نَ عَ رَبِلِنيِ. 
عَ شُي تٍمَ كٌورٍ مَ، عَ شُي فٌرٌ مَ بْشِ كِيتِ سَدٍ عَ شَ مِشِيٍ بّ. 
«ﭑ بَتُلَيٍ، نَشٍيٍ لَايِدِ تٌنفٌشِ ﭑ بّ سّرّشّ رَ، وٌ شَ وٌ مَلَن.» 
عَلَ شَ مَسٍنيِ تِنشِنشِ كٍلِمَ كٌورٍ نَن مَ، بَرِ مَ كِيتِسَ نَن نَ عَلَ رَ. 
«ﭑ مَ مِشِيٍ، وٌ وٌ تُلِ مَتِ، ﭑ شَ وْيّن. عِسِرَيِلَ، ﭑ بَرَ وٌ كَلَمُ. عَلَ نَن ﭑ نَ، وٌ مَرِفِ عَلَ. 
ﭑ مُ شْنْشِ وٌ شَ سّرّشّيٍ شَ قٍ رَ. وٌ سّرّشّ فَن دَاشِيٍ بَمَ ﭑ بّ تّمُي بِرِن. 
ﭑ مُ تُورَ تٌنفٌمَ وٌ شْنيِ. ﭑ مُ سِ كٌنتٌنيِ قَن تٌنفٌمَ وٌ شَ كُلّ. 
ﭑ فبٍ نَن نَ سُبٍ بِرِن نَ وُلَ عِ. ﭑ فبٍ نَن نَ سُبٍ بِرِن نَ فٍيَيٍ مَ. 
ﭑ فبٍ نَن نَ شْنِ بِرِن نَ كٌورٍ مَ. ﭑ فبٍ نَن نَ سُبٍ بِرِن نَ قِيلِ مَ. 
شَ كَامّ ﭑ سُشُمَ نُ، ﭑ مَ قَلَمَ وٌ تَن بّ. ﭑ فبٍ نَن نَ دُنِحَ بِرِن نَ. 
ﭑ تَن تُورَ سُبٍ دٌنمَ؟ عَدٍ. ﭑ تَن سِ كٌنتٌنيِ وُلِ مِنمَ؟ عَدٍ. 
عَ لَنمَ وٌ شَ تَنتُي رَ سِفَ ﭑ مَ، نَ شَ قِندِ وٌ شَ سّرّشّيٍ رَ. وٌ شَ وٌ شَ لَايِدِيٍ رَكَمَلِ ﭑ بّ، ﭑ تَن عَلَ شِلِ شُنفبٍ كَنيِ. 
وٌ شَ ﭑ شِلِ وٌ شَ تْورّ كُي. ﭑ قَمَ وٌ رَتَنفَدٍ، وٌ قَن قَمَ ﭑ مَتْشْدٍ.» 
عَلَ شَ مَسٍنيِ نَن يَ، مِشِ حَاشِيٍ بّ، «وٌ نَ ﭑ مَ يَامَرِ نُن ﭑ مَ سَاتّ دُرُ سِقٍ مُنقٍ رَ؟ 
ﭑ مَ سّرِيّ مُ رَقَن وٌ مَ. وٌ مُ ﭑ مَ وْيّنيِ دَنشُنمَ. 
وٌ نُن مُحّتِيٍ نَ عَ رَ. وٌ نُن يّنّ رَبَيٍ نَ عَ رَ. 
قٍ حَاشِ نَن تُن مِنِمَ وٌ دّ عِ، وٌ وُلٍ نَن تُن قَلَمَ. 
وٌ نُن نَشَن نفَ كٍرٍن عَ رَ، وٌ نَ تْوحّفّمَ. 
وٌ نَشَن نَبَشِ، نَ نَن يَ. هَن يَكْسِ ﭑ بَرَ ﭑ سَبَرِ. وٌ حْشْ عَ مَ عَ ﭑ نَ وٌ سّيتِ مَ، كْنْ ﭑ قَمَ شَاحّدٍ وٌ مَ، ﭑ قَمَ عَ بِرِن يَ بَدٍ وٌ بّ. 
وٌ شَ يِ قٍ مّ، وٌ تَن نَشٍيٍ نّيمُشِ عَلَ مَ، شَ نَ مَرَ ﭑ وٌ شَ قٍ كَنَمَ نّ. مِشِ يٌ مُ وٌ رَتَنفَمَ. 
نَشَن تَنتُي سّرّشّ بَمَ ﭑ بّ، نَ مِشِ بَرَ ﭑ مَتْشْ. مِشِ نَشَن عَ حّرّ كِ مَتٌمَ عَ قَنيِ رَ، ﭑ قَمَ ﭑ تَن عَلَ شَ مَرَكِسِ مَسٍندٍ عَ بّ.» 
