عَننَبِ عٍسَيِ.
47.
«بَبِلْن تَا، كٍلِ عِ شَ كِبَنيِ كُي، عِ دْشْ بْشِ مَ. عِ شَ تٌقَنيِ نُن عِ شَ بَننَيَ بَمَ نّ عِ يِ. 
وَلِ سٍيٍ تٌنفٌ كُرِ سٌقٍ رَ. عِ شَ مَقٍلٍنيِ بَمَ نّ عِ مَ، عِ شَ دُفِ مَتٍ، عِ شُرٍ عِفِرِ عِ مَفٍلِ رَ. 
عِ حَءِبْمَ نّ يَافِ كُي، ﭑ قَمَ نّ ﭑ فبٍ حْشْدٍ كِنِكِنِ شَنبِ.» 
عَلَتَلَ سّنبّمَ نَن قِندِ مُشُ شُنسَرَ مَ رَ، عِسِرَيِلَ شَ سّنِيّنتْي. 
«بَبِلْن حَمَ، وٌ دْشْ، وٌ وٌ دّ بَلَن. وٌ شَ مَنفّيَ بَرَ حْن. 
ﭑ نُ شْنْشِ ﭑ مَ حَمَ مَ، ﭑ قَ عٍ كّ تٌنفٌمَيٍ شُن نَكَنَ. ﭑ نَشَ عٍ لُ وٌ سَفٌي، كْنْ وٌ مُ كِنِكِنِ عٍ مَ قٍقٍ مَ. هَلِ قٌرِيٍ، وٌ بَرَ عٍ حَشَنكَتَ عَ حَاشِ رَ. 
وٌ نُ عَ قَلَمَ نّ، ‹ﭑ مَ مَنفّيَ مُ حْنمَ عَبَدَن!› كْنْ وٌ مُ وٌ حْشْ سَشِ قٍ شْن مَ نَشَن نْمَ وٌ لِدٍ.» 
«يَكْسِ وٌ وٌ تُلِ مَتِ ﭑ نَ، وٌ تَن بَننَ نَشٍيٍ عَ مَحْشُنشِ عَ قٍقٍ مُ نْمَ وٌ تْورْدٍ، نَشٍيٍ عَ قَلَمَ، ‹ﭑ كٍرٍن نَن تِدٍ فبٌ دُنِحَ، ﭑ مُ قِندِ مَ كَاحّ رَ، ﭑ مَ دِيٍ مُ بَمَ ﭑ يِ.› 
كْنْ ﭑ شَ عَ قَلَ وٌ بّ، نَ قٍ قِرِنيِيٍ وٌ لِمَ نّ قّيحّن كٍرٍن كُي. وٌ فَنمَ نّ وٌ شَ دِيٍ رَ، وٌ قِندِ كَاحّ رَ هَلِ وٌ دُورٍيَ نُن كَرَ مْشْ وَلِ رَوُيَ. 
وٌ نُ لَشِ وٌ شَ حَاشُحَ نَن نَ، وٌ حْشْ عَ مَ نَ مُ تٌمَ. وٌ شَ قٍ كٌلٌنيِ بَرَ وٌ مَدَشُ. وٌ بَرَ عَ قَلَ وٌ بْحّ مَ، ‹ﭑ كٍرٍن نَن بٍ، ﭑ تَن نَن فبَنسَن تِدٍ فبٌ.› 
فبَلٌي قَمَ نّ وٌ لِدٍ، وٌ مُ نْمَ وٌ يّتّ رَتَنفَدٍ نَشَن مَ وٌ شَ نَاقُلِ رَ، فبَلٌي نَشَن وٌ تّرّننَمَ.» 
«وٌ تٌ لَشِ نَ قٍ مْولِ نَن نَ، وٌ شَ لُ وٌ شَ دُورٍيَ، نُن وٌ شَ مَندُرُيَ كُي وٌ دَرِشِ نَشَن نَ. وٌ عَ مَحْشُن عَ نَ سْونّيَمَ نّ وٌ بّ، وٌ قَ فٍينِ وٌ يَشُي شُن مَ، 
كْنْ نَ بِرِن قَمَ نّ وٌ رَتَفَندٍ. وٌ شَ سٍ مَتٌي شِلِ، نَشٍيٍ كٌورٍ مَتٌمَ، عٍ قٍ قَلَ نَشَن قَمَ وٌ لِدٍ. 
نٍيٍ تَن قَن لُمَ نّ عَلْ سّشّ نَشَن فَنمَ تّ رَ. عٍ مُ نْمَ عٍ يّتّ رَكِسِدٍ تّ شْورَ. سٍسٍ مُ لُمَ عٍ يِ رَ، هَلِ تّ شُنشُرِ عٍ دْشْمَ نَشَن سّيتِ مَ شِنبٍلِ تّمُي. 
عٍ مُ نْمَ قٍقٍ رَبَدٍ وٌ بّ، هَلِ وٌ تٌ بَرَ وٌ شَشِلِ تِ عٍ رَ كَبِ وٌ دِ مّدِ تّمُي. عٍ سِفَمَ نّ يَرٍ عٍ شَ كِرَ حَاشِ شْن مَ. مِشِ يٌ مُ نْمَ وٌ رَكِسِدٍ.» 
