قْلّ.
28.
عِسِيَفَ نَشَ يَشُبَ شِلِ، عَ دُبَ عَ بّ. عَ نَشَ عَ يَمَرِ، «عِ نَشَ فِنّ دْشْ دٍ نَشَن قِندِ كَنَانكَ رَ. 
كٍلِ، عِ شَ سِفَ ثَدَن عَرَ مِ، عِ نفَ بَبَ بٍتُوٍلِ شْنيِ. مّننِ عِ شَ عِ نفَ تَارَ لَبَن شَ دِ فِنّ ندٍ دْشْ. 
عَلَ سّنبّ كَنيِ شَ بَرَكّ سَ عِ شَ قٍ، عَ شَ دِ فبٍفبٍ قِ عِ مَ، عَ شَ عِ قِندِ سِ فبٍفبٍ بٍنبَ رَ. 
عَلَ شَ بَرَكّ سَ عِ شَ قٍ، عَ نُن عِ بْنسْي، عَلْ عَ لَايِدِشِ عِبُرَهِمَ بّ كِ نَشّ، عَلَكٌ يِ بْشِ شَ قِندِ عِ فبٍ رَ، عِ سَشَنيِ رَبَقٍ دّننَشّ، عَلَ بْشِ نَشَن قِ عِبُرَهِمَ مَ.» 
نَ كُي عِسِيَفَ نَشَ يَشُبَ شّي ثَدَن عَرَ مِ بْشِ مَ بٍتُوٍلِ عَرَ مِكَ شَ دِ لَبَن شْنيِ. لَبَن قِندِشِ رٍبٍكَ تَارَ نَن نَ، يَشُبَ نُن عٍسَيُ نفَ. 
عٍسَيُ نَشَ عَ كٌلٌن عَ بَبَ بَرَ دُبَ يَشُبَ بّ، عَ شّيقٍ ثَدَن عَرَ مِ عَ شَ مّننِ فِنّ دْشْ. عَ مَن نَشَ كٌلٌن سْتْ عَ مَ، عَ بَبَ بَرَ يَشُبَ يَمَرِ عَ نَشَ كَنَان فِنّ دْشْ، 
يَشُبَ قَن بَرَ عَ بَبَ نُن عَ نفَ شُي رَتِنمّ سِفَقٍ رَ ثَدَن عَرَ مِ. 
نَ كُي عٍسَيُ نَشَ عَ قَهَامُ كَنَان فِنّ مُ رَقَن عَ بَبَ عِسِيَفَ مَ. 
نَ نَ عَ رَ عَ نَشَ سِفَ عِبُرَهِمَ شَ دِ سُمَيِلَ يِرٍ، عَ سَ نَ شَ دِ فِنّ مَهَلَتَ دْشْ، نَشَن قِندِشِ نٍبَيٌتِ شُنيَ رَ. 
يَشُبَ نَشَ كٍلِ بٍرِ سٍيبَ سِفَقٍ رَ شَرَنِ. 
كْي تٌ سٌ عَ رَ كِرَ عِ، عَ نَشَ عَ سَ يِرٍ ندٍ، عَ فّمّ قِندِ عَ شَ شُنسَسٍ رَ. 
كْي رَ عَ نَشَ شِيٍ سَ، سَمّ تِشِ بْشِ قَرِ عَ شُنيِ سَ دْشْشِ كٌورٍ رَ. عَلَ شَ مَلٍكّيٍ نُ تٍقٍ سَمّ كْن نَ، عٍ مَن نُ فٌرٌ. 
عَلَتَلَ نُ تِشِ سَمّ قُفٍ رَ. عَ نَشَ عَ مَسٍن يَشُبَ بّ، «ﭑ تَن نَن نَ عِ تَنُن عِبُرَهِمَ نُن عِ بَبَ عِسِيَفَ مَرِفِ عَلَتَلَ رَ. عِ سَشِ بْشِ نَشَن قَرِ يِ كِ، ﭑ عَ قِمَ نّ عِ تَن نُن عِ بْنسْي مَ. 
عِ بْنسْي قَمَ نّ وُيَدٍ عَلْ شُبٍ. وٌ شَ بْشِ قَمَ نّ فبٌدٍ كٍلِقٍ سٌفٍتٍدٍ مَ عَ سَ دْشْ سٌفٍفٌرٌدٍ رَ، كٍلِ كْولَ مَ سَ دْشْ يِرٍقَنيِ رَ. ﭑ قَمَ هّيرِ قِدٍ سِ بِرِن مَ عِ تَن نُن عِ بْنسْي سَابُي رَ. 
عِ سِفَ دّدّ، وٌن بِرِن نَ عَ رَ. ﭑ عِ كَنتَمَ يِرٍ بِرِن. ﭑ مَن عِ رَفبِلٍنمَ نّ يِ بْشِ مَ. ﭑ مُ عِ رَبٌلٌمَ قٍقٍ مَ. ﭑ نَن ﭑ مَ لَايِدِ بِرِن نَكَمَلِمَ نّ عِ بّ.» 
يَشُبَ تٌ شُنُ، عَ نَشَ عَ قَلَ، «يَكْسِ ﭑ بَرَ عَ كٌلٌن عَلَتَلَ نَ بٍ، كْنْ سِنفٍ ﭑ مُ نُ عَ كٌلٌنشِ.» 
عَ نَشَ فَاشُ، عَ قَ عَ قَلَ، «يِرٍ مَفَاشُشِ نَن نَ بٍ رَ. بٍ قِندِشِ عَلَ شَ بَنشِ نَادّ نَن نَ، سِفَقٍ رَ كٌورٍ مَ.» 
يَشُبَ تٌ كٍلِ سُبَشّ مَ، عَ نَشَ نَ فّمّ تٌنفٌ عَ شُنيِ نُ سَشِ نَشَن مَ. عَ نَشَ عَ رَكٍلِ، عَ عَ تِ تْنشُمَ رَ، عَ نَشَ تُرٍ مَسٌ فّمّ شُنيِ مَ. 
عَ نَشَ نَ يِرٍ شِلِ سَ بٍتٍلِ، «عَلَ شَ بَنشِ.» بٍينُن نَ شَ رَبَ، نَ يِرٍ شِلِ نُ قَلَمَ نّ لُسِ. 
يَشُبَ نَشَ لَايِدِ تٌنفٌ عَلَ بّ عَ قَلَقٍ رَ، «شَ عَلَ ﭑ كَنتَمَ كِرَ شْن مَ، عَ قَ دٌنسٍ نُن سٌسٍ قِ ﭑ مَ، 
ﭑ فبِلٍن بْحّسَ كُي ﭑ بَبَ شْنيِ، نَ تّمُي ﭑ عَلَتَلَ نَن قِندِ مَ ﭑ مَرِفِ عَلَ رَ. 
ﭑ بَرَ يِ فّمّ تِ بٍ تْنشُمَ رَ، يِ يِرٍ شَ قِندِ عَلَ بَتُدٍ رَ. عَلَتَلَ، عِ هَرِفٍ نَشَن بِرِن قِمَ ﭑ مَ، ﭑ قَرِلّ بَمَ نّ عَ رَ، ﭑ نَ قِ عِ مَ.» 
